Beyrumeehunah Reyruvegen Dhiveheen Ulhun - vNews.mv\nރާއްޖޭގައި މައްސަކަތްކުރާ ބޭރު ބަޔަކު ހަވީރުގެ ހިތްފަސޭހަކަން ހޯދައިލަނީ\nދިވެހި ރައުސުމާލުގެ އެންމެ ބޮޑު ހަދިޔާ: ބޭރުމީހުންނަށް\nބޭރުމީހުނަށް ރޭރުވެގެން ދިވެހީން އުޅުން\nޖާދުﷲ ސައީދު 19 June 2022, 15:41\nމަސައްކަތްތެރީންގެ ދާއިރާއަށް ދުވަހުންދުވަހަށް އަންނަމުންދާ ބަދަލުތައް ރާއްޖޭގެ އިޤުތިޞާދުގެތެރެއިންދަނީ ފެންނަމުންނެވެ. ކުދި ފިހާރަތަކާއި ކުދި ކުދި ގޮޅިތައް އަދި ގޭގޭގެ ދޮރާށިތެރެއިންވެސް އަންނަނީ ފެންނަމުންނެވެ. މާލެއާއި މާލެ ހިމެނޭ ތިން ރަށުގެ އެއްމެދު ގެތައްހުންނަ ގޯޅިތަކާއި ރަށުތެރެއާއި ބާޒާރުމަތީގެ ފިހާރަތަކުގެ ދުވާރުތަކުގައި ފޮށިގަނޑުތައް ބަހައްޓައި އޭގެ މަތީގައި ފިލާގަނޑެއް ބާއްވައިގެންވެސް ވިޔަފާރިމުދާ ވިއްކުން ދަނީ ގިނަވަމުންނެވެ. މީގެ އިތުރުން އާބާދީ ބޮޑެތި ރަށްތަކުގައިވެސް މިކަން އޮންނަނީ މާލެ ސަރަޙައްދުގައިވެސް އޮންނަ މިންވަރަށެވެ.\nމިއީ ރާއްޖޭގައި އިމިގްރޭޝަންގެ ޤަވާޢިދުތަކަށް ލުއި ލިބުނު ފަހުން ތަންކޮޅެއް ފުޅާދާއިރާއެއްގައި ހިނގަމުން އަންނަ ކަންކަމެވެ. ރާއްޖޭގެ ރަށްރަށުގައިވެސް މަސައްކަތު މީހުންގެ އާބާދީތައް ބޮޑުވާން ފެށީއެވެ. އެހެން ނަމަވެސް ދިވެހީން ނެއް ނޫނެވެ. ރާއްޖެއަށް އެކި ގޮތްގޮތުން ހިޖުރަކޮށްގެން އުޅޭ ބިދޭސީންނެވެ. ދޭސީންގެ ވަޒީފާތައް ބިދޭސީންގެ އަތްމައްޗަށް ދޫކޮށްލައިގެންނެވެ. މިކަމުގެ ނަތީޖާއަކަށްވީ ރާއްޖޭގެ ހުރިހާ ދިމާއެއްގައި ބިދޭސީންގެ އިޤުތިޞާދީ ޙަރަކާތްތައް އިތުރުވެގެންދިއުމެވެ. އެމީހުންގެ ފުށުން ލިބޭ ފައިދާތައް ފެންނަނީ ގިނަވަމުން އަންނަ ވިޔަފާރި މުދަލާއި އުމްރާނީ ތަރައްޤީގެ ތެރެއިން ފެންނަ ބައެއް ކަންކަމުންނެވެ. ނަމަވެސް ލިބޭ ނަފާތަކާއި މަންފާއަށް އެކަނި ވިސްނުން ދޫކޮށްލައިގެންނެވެ. އިޤުތިޞާދީ ނަވަށްކުރާބާރު ކެނބަށްވެސް ކެތްނުވާވަރަށެވެ. އެހެން ނަމަވެސް އެކަމަކުން ކަހާތަން ހިރުވައިލި އެއްވެސް ބަޔަކު ނެތެވެ. މަރުކަޒީ ބޭންކާއި މާލީ ވުޒާރާއާއި ޕެންޝަން ފަންޑާއި މިފަދަ މާލީ މުއައްސަސާތަކުން ތަށަށް ކިޔަނީ މަރިޔަނބުހޭ ވެސް އަހައިލިތަނެއް ނުފެނުނެވެ. އިޤުތިޞާދީ ވުޒާރާއާއި އިމިގްރޭޝަނާއި މަސައްކަތްތެރީންނާބެހޭ ވުޒާރާއިންވެސް ބެލީ ރާއްޖޭގައި އޮންނަ ދުސްތޫރީ ހަމަތަކާއި އިންޞާފު ނިންދަވާލާފައި ބާއްވާށެވެ. އަދި ނުޤަވާޢިދުން ތިބިހާ ބަޔަކު އެތިބީ ޤާނޫނީ އިމުން ބޭރުގައި ކަމަށް ނުބެލޭނެ މަގުތައް ހުޅުވައިދީ އިތުރު މީހުނަށް ޣައިރު ޤާނޫނީ ފުށުއެރުންތައް އިތުރުކުރަން ފުރުޞަތު ދީގެންނެވެ. ޤަވާއިދާއި ޚިލާފަށް އުޅޭހައިބަޔަކު ޤަވާޢިދުގެ ތެރެއަށް ވައްދައިދީގެން ޤަވާޢިދާއި ޚިލާފަށް ކޮންމެ މީހަކަށްވެސް ރާއްޖޭގައި އުޅެވިދާނެކަމުގެ ފެހި ސިގުނަލު ދީގެންނެވެ. ނަތީޖާއަކަށްވާނީ އިންސާނުންގެ ވަގުފާރިއަށް މަގުފަހިކޮށްދޭނެ ދޮރެއް ހުޅުވައިލަދިނުންފަދަ ނުރައްކާތެރި ބައިނަލްއަޤުވާމީ ޖަރީމާތަކަށް ފުރުޞަތު ލިބިގެން ދިއުމެވެ.\nދަނޑުވެރީންނާއި އޮޑިވެރީންނާއި ވިޔަފާރިވެރީންނާއި ދަތުރުފަތުރުގެ ޚިދުމަތްދޭ ފަރާތްތަކާއި ރެސްޓޯރެންޓުތަކާއި ކުދި ކަންމަތީ ފިހާރަތަކުން ފެށިގެން މިހެން ގޮސް ޢާންމު ޚިދުމަތުގެ ހުރިހާ ދާއިރާއެއްގައި އެތިބީ ބިދޭސީންނެވެ. ރާނާ އުވަޖެހުމާއި އިމާރާތްކުރުމުގެ ދާއިރާއަށް ގެންނަންފެށި މީހުން މިއަދު މިވަނީ ގޭގޭގައި އަމުރުވެރީންގެ ގޮތުގައި ތިބޭ ބަޔަކަށްވެފައެވެ. އެމީހުން ރުޅިއަތުވެދާނެތީ ކިތަންމެ ނުރަނގަޅު ކަމެއް ކުރިއަސް އެއްޗެއް ބުނަން ޖެހިލުންވާ ހިސާބުގައެވެ.\nރާއްޖޭގައި އިމިގްރޭޝަންގެ މައްސަލަތައް އަތުވެދަނެކަމުގެ އިންޒާރު 90 އިގެ ފަހުކޮޅުވެސް ދިޔައީ ލިބެމުންނެވެ. އަދި 2000 ގެކުރީކޮޅު މިކަން އަތްދަށުން ބީވެދާނެކަމުގެ ބިރު ހީވެފައިވަނިކޮށް ދެން އަޑުއިވެން ފެށީ އިންސާނީ ޙައްޤުތަކުގެ އަސާސީ މިންގަނޑުން ކައްސައިލައިގެން ރާއްޖެ އެތައް ތަނަކުން ވެއްޓިގެންދިޔަ ވާހަކައެވެ. އަދި އެމިންގަނޑުން މައްޗަށް އަރާނެ ފުރުޞަތެއް ނުލިބި ދުވަހެއް ދުވަހަކަށް ދަށްވަމުން ދިޔައީއެވެ. އަދިވެސް މިއުޅެވެނީ އެކަމުން އަރައި ނުގަނެވިގެންނެވެ.\nމުޅި ދުނިޔެއަށް ކުރިމަތިވި އިޤުތިޞާދީ ގުޑުން އަރުވައިލި އެންރޮން ކުންފުނީގެ ބަނގުރޫޓަށްފަހު ދުޅަހެޔޮވަމުން އައި ދުނިޔޭގެ އިޤުތިޞާދު އަނެއްކާވެސް ހީނަރު ކޮށްލީ 2008 ގެ ފަހު ކޮޅު ކުރިމަތިވި މާލީ ހިތްދަތި ކަމެވެ. މިފަދަ ކޮންމެ ދަނޑިވަޅެއް ދިވެހި ރާއްޖެއަށް ގެނުވީ އިތުރު އިޤުތިޞާދީ ރިހުންތަކެވެ. ރާއްޖޭގެ އިޤުތިޞާދުގެ ތެރެއަށް އެތެރެވަމުންދިޔަ ބޭރު މީހުން އަނެއްކާވެސް އިތުރުވަމުން ދިއުމެވެ. ނަތީޖާއަކަށްވީ އޭގެ ކުރީން ހުރި ޤަވާޢިދުތައް އާ ޤާނޫނު އަސާސީގެ މިނިވަން މާއްދަތަކުގެ ތެރެއިން ވިއްސި ވިހާލިވެގެން ދިއުމެވެ.\nއިޤުތިޞާދީ ކޮންމެ އަޑިގަނޑެއްގެ ތެރޭގައި އަރައި ނުގަނެވި ތިބޭ ބައެއްގެ ތެރޭގައި ބޭރު ޤައުމުތަކުން އައިސްތިބޭ މަސައްކަތްތެރީން ހިމެނޭއިރު ރާއްޖެ ފިޔަވައި އެހެން ޤައުމުތަކުގައި އެއީ އެންމެ ބަލިކަށި ދާއިރާއެވެ. ނަމަވެސް ރާއްޖެއިން ފެނިގެން ދިޔައީ އެމީހުނަށްވުރެ ރަނގަޅަށް އާމްދަނީ ހޯދަން މަސައްކަތްކުރި ބަޔަކު ނެތްތަނެވެ. އެއީ އެމީހުން އެނބުރި ޤައުމަށް ދިއުމަށްވުރެ ކޮންމެ ޙާލެއްގައިވެސް މިތާނގައި ތިބެގެން ރަށަށް ފޮނުވާނެ އެއްޗެއް ލިބޭނެކަން އެނގޭތީއެވެ. އެއްގޮތަކުން ނޫނިއްޔާ އަނެއް ގޮތަކުން އެމީހުން ގެންދިޔައީ އާމްދަނީ ހޯދާނެ މަގުތައް ބަލައި އެމަގުތަކުން ހިނގަމުންނެވެ. ނަތީޖާއަކަށްވީ މައްސައްކަތްތެރީންގެ ބާޒާރު ދިވެހީންގެ އަތުން ފުރައުއްތަވެ ބޭރުން އަރައިތިބި ބައެއްގެ އަތްމައްޗަށް ދިއުމެވެ. އަދި މަޑުމަޑުން އެމީހުންގެ އަތްމައްޗަށް ގޯތި ގެދޮރުގެ ވިޔަފާރި އެނބުރެމުންދިއުމެވެ.\nމިއަދު މި ފެންނަނީ ހަމަ އެކަނި ގޯތި ގެދޮރުގެ ވިޔަފާރިތައް ބޭރުން އަރައިތިބި ފަރުދޭސީ މަސައްކަތްތެރީންގެ މުށުތެރޭގައި އޮތްތަނެއް ނޫނެވެ. ޢާންމު މުދަލާއި ރާއްޖޭގެ އިޤުތިޞާދީ މައިނާރާއި ލޭނާރުވެސް އެމީހުންގެ ކޮންޓުރޯލުގެ ދަށަށް ދިޔަތަނެވެ. އަދި މަސައްކަތްތެރީން ޤާނޫނީ އިމުން ބޭރުވަމުން ދިޔަ ދަނޑިވަޅުގައި އެމީހުނަށް ފަހި މާޙައުލެއް ހޯދައިދީ ޣައިރު ޤާނޫނީކަން ކަނޑުވައިލަދިންތަނެވެ. އެކަމުގެ ސަބަބުން މިއަދު މިވަނީ ހަމައެއް މިންވަރެއްނެތި ބޭރު މީހުން ރާއްޖެއަށް އެތެރެވެ އަދި ރާއްޖޭގެ ރީތި އާދަތަށް ތަޣައްޔަރުކުރަން ފަށައިފައެވެ. މިކަން އެންމެ ރަނގަޅަށް ފެންނަން އެހުރީ ދިވެހީންގެ ނަމުގައި ބޭރު މީހުން ކުއްޔަށް ހިފައިގެން ދިރިއުޅޭ ތަންތަނާއި ވިޔަފާރި ފިހާރަތަކުންނެވެ.\nބޭރުމީހުން ޤަވާޢިދާއި ޚިލާފަށް ރާއްޖޭގައި އުޅުމުގައި އެހީތެރިވެދެނީ ޣައިރު ޤާނޫނީ ޢަމަލުތަކަކުން އެކަންޏެއް ނޫނެވެ. ޤާނޫނީ ގޮތުން އުފެދިފައިވާ ތަންތަނާއި ޤާނޫނުން ހުއްދަކުރާ މަސައްކަތްތެރިކަމުގެ ދާއިރާތަކުންވެސް މެއެވެ. މިކަމުގައި އެންމެ ބޮޑު ދައުރެއް އަދާކުރާ އެއްބަޔަކީ އާންމުންނެވެ. ތިމާމެންެ ޘަޤާފަތާއި އާދަކަދަތަކާއި ތާރީޚާއި ޙަޟާރަތު ވިނިވިނި ކޮށްލައި، ޢާންމު ދިރިއުޅުމުގެ އުޞޫލުތަކުގައިވެސް ބައިވެރިކޮށްގެން ބޭރުމީހުން ގެންގުޅެނީއެވެ.\nމިތާނގައި ޘަޤާފަތާއި އާދަކާދައިގެ ވާހަކަ ދެއްކީމާ އެއީ ކޮން ގުޅުމެއް ހުރި ކަމެއްތޯ ސުވާލު އުފެދިދާނެއެވެ. އެހެން ނަމަވެސް ވިސްނައިލަންޖެހޭ ކަމަކީ ދިވެހީންގެ މަސައްކަތްތެރިކަމާއި ދިވެހީންގެ ފަންނުތަކުގެ މަސައްކަތް ބޭރުމީހުން ލައްވައި ކުރުވުމަކީ ކޮންކަަހަލަ ކަމެއްތޯ އަމިއްލައަށް ސުވާލު ކޮށްލުމެވެ. މަސްވެރިކަމާއި ދަނޑުވެރިކަމުގއެވެ. ރާއެރުމާއި ފަންގި ވިނުމެވެ. ރޯނުވެށުމާއި ކަށިކެޔޮފަތުގެ މަސައްކަތްތައް އެމީހުންގެ އަތްމައްޗަށް ދޫކޮށްލުމެވެ. މިހެން ގޮސް ދިވެހީންގެ ހުނަރާއި ފަންނުތައް ދިވެހީންގެ އަތުން ބީވެދާ މިންވަރަށް ދިވެހީން އެ މަސައްކަތްތަކާ ދުރުހެލިވެ އެމީހުންގެ އަތްމައްޗަށް ދޫކޮށްލެވިފައި އޮތުމެވެ.\nދިވެހީންގެ ދަނޑު ފަގުތަކާއި ގޮވާންކުރުމާއި އެތަކެތި ވިއްކައި ރުފިޔާއަށް ހެދުމުގެ ހުރިހާ ޒިންމާތަކެއްވެސް އެމީހުނާއި ޙަވާލުކޮށްލައިގެން ތިބުމަކީ ކުރީން މިދެންނެވި ކަންތައްތަކުގެ ހެއްކަކަށް ފުދޭނެއެވެ. މިކަމުގެ ސަބަބުން އެމީހުންގެ އަތްމައްޗަށް ދިވެހީންގެ ޢާންމު ދިރިއުޅުންވެސް މިވަނީ ދޫކޮށްލެވިފައެވެ. ކެއިންބުއިމާއި އާމްދަނީވެސް ލިބުން މިއޮތީ އެމީހުން ދިއްކޮށްލި އެއްޗަކަށްވާ ހިސާބުގައެވެ.\nމިހިސާބަށް ކަންކަން ދިޔައިރު ގޯތިގެދޮރާއި ހުސްބިން ކޮޅެއް އޮތްނަމަ އެތަނެއްވެސް އެމީހުންގެ އަތްމައްޗަށް ދޫކޮށްލައި އެމީހުންގެ މަންފާއަށް އާމްދަނީ ހޯދާތަންތަނަށް ހަދާލައިފައިވާކަން ރާއްޖޭގެ ހުރިހާ ހިސާބަކުން ދަނީ ފެންނަމުންނެވެ. ހަމައެކަނި މާލެއަށް ބަލައިލި ނަމަވެސް ހުޅުމާލެއާއި، މިއަދު ގްރޭޓަރ މާލެ މިކިޔާ ސަރަޙައްދުގެ ހުރިހާ ރަށަކުންވެސް ދަނީ ފެންނަމުންނެވެ. އެމީހުން ފިޔަފާޅިތަކާއި ގޮވަތިތައް ހަދަހަދައިގެން ދިރިއުޅޭ ގޯތިގެދޮރަށް އެފަދަ ބިންތަކާއި ތަންތަން މިވަނީ ވެފައެވެ.\nބިދޭސީން ރާއްޖޭގައި ދިރިއުޅުމަކީ ޤާނޫނީ އެއްވެސް ހުރަހެއް އޮތް ކަމެއް ނޫނެވެ. ނަމަވެސް ޤާނޫނާއި ޚިލާފު ކަންކަން ކުރުމުގައި އުޅުމަކީ އެކަމުގެ ތަކުލީފުތަކާއި ދުއްތުރާތަކާއި ޤާނޫނީ އެތައް މައްސަލަތަކެއް ނިކުންނާނެ ކަންކަމެވެ. ނަމަވެސް ކަމާބެހޭ މުއައްސަސާތަކުން ތަންފީޒީ އިޖުރާޢަތުތައް ހިންގުމުގެ މުހިންމުކަން މިއަދު ދިވެހި މުޖުތަމަޢުގައި މިދަނީ ފެންނަމުންނެވެ. އަދި މި މައްސަލައަށް ޙައްލު ނުހޯދި ކަމުގެ ބޮޑުމިނާއިމެދު ބަޙުޘުތައް ކުރެވެމުންދަނިކޮށް އިޤުތިޞާދީ ވަޒީރު މިވަނީ ބޭރު މީހުން އިތުރަށް ރާއްޖެއަށް ގެންނަން ޖެހިދާނެކަމަށް ރައްޔިތުންގެ މަޖިލީހުގައި ވިދާޅުވެފައެވެ. މައްސަލައަށް ޙައްލެއް ހޯދުމުގެ ދޮރެއް ހުޅުވައިލަދެއްވުމެއްނެތި މިގޮތަށް ދިވެހިރާއްޖޭގައި ބޭރުމީހުން ޤާވާޢިދާއި ޚިލާފަށް އުޅުމަށް އަދިވެސް ދޫކޮށްލުމުގެ ވިސްނުމުގައެވެ.\nއަޅުގަނޑުމެންގެ ލޮބުވެތި ވަޠަން ކަމުގައި ހިމެނޭ ދިވެހި ރާއްޖެއަކީ ދީނީ ގޮތުންވެސް ތާރީޚީ ގޮތުންވެސް ބަހުގެ ގޮތުންވެސް އަދި ޘަޤާފީ ގޮތުންވެސް ފަޚުރުވެރިވުން އެކަށީގެންވާ މާޒީއެއް އޮތް ޤައުމެކެވެ. އެ މާޒީގެ މައްޗަށް މުސްތަޤުބަލު ބިނާކުރުމުގައި ޖެހިލުމެއް ސިހުމެއް ބިރެއް އޮންނަންވީ ޤައުމެއް ނޫނެވެ."\nމަރުޙޫމް އިބްރާހީމް ޝިހާބު 1979 ފަތްތޫރަ\n1979 ވަނަ އަހަރު ރާއްޖޭގައި ނިކުތް ދިވެހި މަޖައްލާއެއް ކަމުގައިވާ ފަތްތޫރައިގައި ދިވެހީންގެ އެއް މުދައްބިރު އަލް މަރުޙޫމް އިބްރާހީމް ޝިހާބު ލިޔުއްވައިފައިވެއެވެ.\nވިޔަފާރި ބިދޭސީން ރިޕޯޓް\nވަރަށް ފުރިހަމަ ލިޔުމެއް. ވަރަށް ދެރަވޭ މުޅި ރާއްޖޭގެ ފިހާޜަތަކުގައި ބިދޭސީން. ޢެއްވެސް ސަރުކާރަކާށް ހައްލުވިކަމެއްނޫންމީ......


Dhivehi dhaulathuge hurihaa baareh othee India ah Dheefa: Adhurey\nދިވެހި ދައުލަތުގެ ހުރިހާ ބާރެއް އޮތީ އިންޑިއާއަށް ދީފައި: އަދުރޭ\nޕްރޮގްރެސިވް ކޮންގްރެސް ކޯލިޝަންގެ އެކްޓިން ލީޑަރު އަބްދުއްރަހީމް އަބްދުﷲ (އަދުރޭ) ރޭގެ ޖަލްސާގައި ވާހަކަ ދައްކަވަނީ -- ފޮޓޯ: ޕީޕީއެމް\nދިވެހި ދައުލަތުގެ ހުރިހާ ބާރެއްގެ ކޮންޓްރޯލް އިންޑިއާ ސަރުކާރަށް ދީފައިވާ ކަމަށް އިދިކޮޅު ޕްރޮގްރެސިވް ކޮންގްރެސް ކޯލިޝަންގެ އެކްޓިން ލީޑަރު އަބްދުއްރަހީމް އަބްދުﷲ (އަދުރޭ) ވިދާޅުވެއްޖެ އެވެ. އަބްދުއްރަހީމް މިހެން ވިދާޅުވީ "މިނިވަން ކަމުގެ ދިފާއުގައި ދިވެހިން" ނަމުގައި ރޭ ކާނިވާ ސަރަހައްދުގައި ބޭއްވި ޖަލްސާގައި ވާހަކަ ދައްކަވަމުންނެވެ.\nއަބްދުއްރަހީމް ވަނީ ރާއްޖެ-އިންޑިއާ ގުޅުން މިހާރު އޮތް ހާލަތާމެދު ވަރަށް ބޮޑަށް ކަންބޮޑުވުން ފާޅުކުރައްވާފައެވެ. އަދި ދެ ގައުމުގެ ގުޅުން އޮތީ ނުރައްކާތެރި ހާލަތެއްގައި ކަމަށް ވިދާޅުވިއެވެ. ވަރަށް ގިނަ ތުހުމަތުތައްވެސް ކުރެއްވިއެވެ.\nއަބްދުއްރަހީމް ވިދާޅުވީ ދިވެހި ސަރުކާރުން އިންޑިއާއަށް ބަރޯސާވެފައިވަނީ ދިވެހި ރައްޔިތުން ބިރުގަންނަ މިންވަރަށް ކަމަށެވެ.\n"ދަރުމަވަންތަ ހޮސްޕިޓަލް އިންޑިއާއަށް ރަހުނުކޮށްދީފި. އޮލިންޕަސް އިންޑިއާއަށް ރަހުނުކޮށްދީފި. ވެލާނާ ބިލްޑިންގް އިންޑިއާއަށް ރަހުނުކޮށްދީފި. އަޅުގަނޑުމެންގެ ދަރިން ކިޔަވަން ހުރި މަދަރުސާތައް އިންޑިއާއަށް ރަހުނުކޮށްދީ. އަދި ކޮބައިތޯ އޯޑިއޯން ހުރި ބިން އެ އޮތީ އިންޑިއާއަށް ދީފައި. ސަރުކާރު މުވައްޒިފުންގެ ނާދީ ހުރި އެ އޮތް ބޮޑު ބިން އެ އޮތީ އިންޑިއާއަށް ދީފައި. މި ލިސްޓް މިހާ ހިސާބަކުން އަދި ނުނިމޭ. ގައުމާ ދޭތެރޭ ވިސްނާ ވަޑައިގަންނަވާ ބޭފުޅަކަށް އެ ބޭފުޅެއްގެ ލޮލުން އޮހޮރޭ ކަރުނަ ހުއްޓޭކަށް ނެތް. މިއީ ހާދަހާ ބިރުވެރި ކަަމެކޭ،" އަބްދުއްރަހީމް ވިދާޅުވިއެވެ.\n"މިނިވަން ކަމުގެ ދިފާއުގައި ދިވެހިން" ނަމުގައި ރޭ ކާނިވާ ސަރަހައްދުގައި ބޭއްވި ޖަލްސާގައި އާންމުން ބައިވެރިވަނީ --\nއަބްދުއްރަހީމް ވިދާޅުވީ ރާއްޖޭގެ ކޮންމެ ބިން ކޮޅެއްގެ އޮތީ އިންޑިއާއަށް ހިބަކޮށްދީފައި ކަމަށެވެ. ކޮންމެ އިމާރާތެއް އޮތީ އިންޑިއާއިން ބޭނުން ގޮތެއް ހަދާލެވޭ ގޮތަށް ދޫކޮށްލާފައި ކަމަށެވެ. އެއީ އިހާނެތި ކަމާއި އަޅުވެތި ކަމުގެ އިންތިހާ ކަމަށްވެސް ވިދާޅުވިއެވެ.\n"ދިވެހި ކަސްޓަމަށް އެތެރެވާ މުދަލާއި ބޭރުވާ މުދަލުގެ ތަފްސީލު ހިނދުން ހިނދަށް އިންޑިއާއަށް ލިބޭނެ މަގު މިއަދު ވަނީ ހަމަޖައްސާފައި. އަދި މިކަން ވަނީ މިއަދު ސަރުކާރުގެ މައްޗަށް ލާޒިމުކޮށްފައި. ދިވެހިރާއްޖޭގެ ކަނޑުއަޑީގެ މައުދަންތަކާއި ގުދުރަތީ މުއްސަދިކަން ހުރި މިންވަރު ބެލޭނެ ކުރެހުންތަކާއި އެ ކުރެހުންތައް އިިންޑިއާގައި ރައްކާކުރުމުގެ ހުއްދަ ވަނީ ދީފައި. ދިވެހި ދައުލަތުގެ ވައިގެ ސަރަހައްދާއި ކަނޑުގެ ސަރަހައްދާއި ބިމުގެ ސަރަހައްދުގެ ހުރިހާ ބާރަކާއި އިހުތިޔާރެއް ވަނީ އިންޑިއާ ސަރުކާރަށް ދޫކޮށްލާފައި. މީގެ މާނައަކީ ކޮބައިތޯ. އާދެ، މީގެ މާނައަކީ ދިވެހި ދައުލަތުގެ ހުރިހާ ބާރެއްގެ ކޮންޓްރޯލް މިވަނީ އިންޑިއާއަށް ދީފައިވޭ،" އަބްދުއްރަހީމް ވިދާޅުވިއެވެ.\n"މިނިވަން ކަމުގެ ދިފާއުގައި ދިވެހިން" ނަމުގައި ރޭ ކާނިވާ ސަރަހައްދުގައި ބޭއްވި ޖަލްސާގެ ތެރެއިން --\nރޭގެ ޖަލްސާގައި އަބްދުއްރަހީމް ވަނީ ރާއްޖެ-އިންޑިއާ ގުޅުމާމެދު ބޮޑެތި ތުހުމަތުތަކެއްވެސް ކުރައްވާފައެވެ.\nވިދާޅުވީ ދިވެހިން ކުރާ ފޯނު ކޯލުތައް ވަގުތުން ވަގުތަށް އަޑުއެހޭނެ ގޮތް އިންޑިއާ އެމްބަސީގައި ހަމަޖައްސާފައިވާ ކަމަށެވެ. އަދި ދިވެހިން އިންޓަނެޓުން ބަލާ ކަންކަންވެސް އެ މީހުން ބަލަމުންދާ ކަމަށެވެ. އަދި ރާއްޖޭގެ އެކި ކަންކޮޅުތަކުގައި ހިލޭ ޕޮލިސް ސްޓޭޝަންތައް ހަދައިދެމުން ދަނީ ކޮންމެ ރަށެއްގައި އިންޑިއާ ސިފައިން ބޭތިއްބެވުމުގެ ސިއްރު އެއްވަސްވުމެއްގެ ދަށުން ކަމަށެވެ.\nމިއީ ދިވެހި ގައުމާމެދު ރަހުމެއް ހުރި އެއްވެސް ބަޔަކު ކުރާނެ ކަމެއް ނޫން ކަމަށް ވިދާޅުވެ ރައީސް ސޯލިހާއި ސަރުކާރަށް ވަރަށް ބޮޑަށް ފާޑުވިދާޅުވިއެވެ.\nޕީޕީއެމް އިންޑިއާ އަބްދުއްރަހީމް އަބްދުﷲ + އިދިކޮޅު ފަރާތްތައް ޕީޕަލްސް ނޭޝަނަލް ކޮންގްރެސް - ޕީއެންސީ ދިވެހި އިންޑިއާގެ ގުޅުން\nދިވެހިން އަޅުވެތިކުރަން ނޫޅޭ: އަބްދުއްރަހީމް\nއިންޑިއާ ސިފަައިން ބާލަން ގޮވާލާ ޕެޓިޝަނެއް


Ilmuveringe Noos Conference Aai Eku Dr. Iyaz Rulhi Gadha Vehjje - Vaguthu\nކޮވިޑް-19: ހާލަތަށް ބަދަލެއް ނައިސް ދުނިޔެ އިތުރު ނުރައްކަލަށް! - 16 ގަޑިއިރު ކުރިން\nމުކްތަބާ ސަލަފިއްޔާގެ އިލްމުވެރިން މިއަދު ބޭއްވި ނޫސްވެރިންގެ ބައްދަލުވުމުގައި ދެއްކި ވާހަކަތަކަށް ޑރ. އިޔާޒް ހޫނު ރައްދުތަކެއް ދެއްވައިފިއެވެ.\nއެ ކޮންފަރެންސްގައި މުކްތަބާ ސަލަފިއްޔާގެ ޝެއިހް މުހައްމަދު ހަސަން ވިދާޅުވެފައި ވަނީ ޑރ. އިޔާޒަކީ އަލް ގައިދާގެ ކުރީގެ ލީޑަރު އުސާމާ ބިން ލާދިން އަށް ތާއިދު ކުރެއްވި ބޭފުޅެއް ކަމަށެވެ. އަދި ނުސީދާ ގޮތަކަށް ޝެއިހް މުހައްމަދު ވަނީ ޑރ. އިޔާޒަކީ ހަވާރިޖެއް ކަމަށްވެސް ވިދާޅުވެފައެވެ.\nއެ ނޫސް ކޮންފަރެސްގައި ދެއްކެވި ވާހަކަތަކައް ރައްދު ދެއްވައި ޑރ. އިޔާޒް ދާދި ދެންމެއަކު ކުރެއްވި ޓްވީޓުތަކެއްގައި ވިދާޅުވެފައި ވަނީ، ސަލަފީ އަކީ މީސްތަކުން "ކެޓަގަރައިޒް" ކޮށް ތިމާމެންގެ ވިސްނުމާއި ފިކުރާ ދިމާ ނުވާ މީހުންނާއި ހަތަރުކަޅި ހަމަނުކޮށް އުޅޭ ބައެއް ކަމަށެވެ. އަދި އެ ޖަމިއްޔާގެ ބޭފުޅުންނަކީ އެފަރާތްތަކުގެ އަމަލުތައް އެއްވެސް ގޮތަކަށް އިސްލާމް ދީނަށް ފެތޭނެ ބައެެއް ނޫން ކަމަށްވެސް އެ ޓްވީޓުގައި ވަނީ ވިދާޅުވެފައެވެ.\nއަދި އެއް މުސްލިމަކު އަނެއް މުސްލިމަކާއި ބައްދަލުވާ ހިނދު ސަލާމްކޮށްފި ނަމަ އެކަމަކުން ވަރަށް މަތިވެރި ދަރުމަ ލިބޭ ކަމަށާއި، އަނެކާގެ މޫނުމަތީގައިވާ ހިނިތުން ވުމަކީވެސް ސަދަގާތެއް ކަމަށް ޑރ. އިޔާޒްގެ ޓްވީޓުގައި ވަނީ ފާހަގަ ކޮށްފައެވެ. އެހެން ނަމަވެސް "ކުނި މޫނު" ދައްކައިގެން މީސްތަކުން މަންހަޖުން ބޭރުކޮށް ދީނީ ދައުވަތު ފުނޑާލުމަށް ފުރުސަތު ދެވިގެން ނުވާނެ ކަމަށް އޭނާގެ ޓްވީޓުގައި ވަނީ ވިދާޅުވެފައެވެ.\nމީގެ އިތުރުން ސަލަފީ އަށް އަމާޒުކޮށް ޑރ. އިޔާޒް ކުރެއްވި ޓްވީޓުގައި ވިދާޅުވެފައި ވަނީ އެޖަމިއްޔާ އަކީ ތިމާމެންގެ މަންހަޖަށް ފެތޭ މީހުންނަށް ފިޔަވައި ދަރުސްވެސް ދެވޭ ބައެއް ނޫން ކަމަށެވެ. އަދި އެމީހުން ވަނީ ބޮޑެތި ކާފަރުންނާއި ހިނުތުންވެ ހުރެ، ވާހަކަ ދައްކައިފައި ކަމަށާއި، އެހެން ނަަމަވެސް މުސްލިމުންނަކީ މަންހަޖަށް ނުފެތޭ ބައެއް ކަމަށްބުނެ ސަލާމްވެސް ގޮވައި ނުލެވޭ ކަމަށް ވަނީ ޑރ. އިޔާޒްގެ ޓްވީޓުގައި ވަނީ ވިދާޅުވެފައެވެ.\nއަދި އެއީ ހަމަ ރަސޫލާގެ މަންހަޖުތޯ އޭނާ ވަނީ ސުވާލު އުފައްދާފައެވެ.\nމީގެ އިތުރުން ޑރ. އިޔާޒްގެ ޓްވީޓުގައި ވަނީ ފިތުނަ ފަސާދަ އުފައްދުމަށް ނޫޅުއްވައި، އިސްލާހުގެ މަގު އިހްތިޔާރު ކުރުމަށް ސަލަފިއްޔާ ޖަމާއަތުގެ ބޭފުޅުންނަށް އިލްތިމާސް ކުރައްވާފައެވެ.\nގައުމީ ޔުނިވާސިޓީގެ ވައިސް ޗާންސެލާގެ އެކައުންޓުންވެސް ސިޔާސީ ޓްވީޓުތައް\nކަލޭމެން އެކަކު އަނެކަކަށް ބަވަމުން ދިއުން ނޫން ކަމެއް ނުކުރާނެ ! މީ ފަހުޒަމާނުގެ އަލާމާތް ތަކުގެ ތެރެއިން ކަމެއް !\nޑިސެމްބަރު 21, 2019 18:34\nއެމްޑީޕީގެ އެތެރެ ކޯލުގެ އެންމެން މިހާރު ތިބޭނެ ހަމަ ހީލަހީލަ. ގަންޖާބޯ އިންނާނެ ލާދީނީ ބައިގަނޑާއެކު އަތް ޖަހަން. މީ އެމީހުންގެ އެޖެންޑާ 19 އަކީ.\nޑިސެމްބަރު 21, 2019 19:23\nޑިސެމްބަރު 21, 2019 18:15\nއިޔާޒުމެންގެ ރަހުމަތްތެރި މޑނ ގެ ފައުންޑަރ ފަޒަނާގެ ފިރިކަލުން އިބޫ ވަރަށް އުފާވާނެ މުސްލިމުން ކޯޅެންފެށީމަ.\nއިޔާޒޫ، ކަލޭ ތިޖޫރީ ދީނުގެ އަގީދާއާ އުސޫލީ މައްސަލަ ތަކުގެ މަގު ފުރެދިފަ، މުޅި އިސްލާމީ އުއްމަތަށް އެތައް ސުންޕާއެއް ގެނައި ބިން ލާދިންެަށް ތާއީދު ކޮށްފަ. އެމީހުން ދެން ސަލާން ނުކުރިެއޔާ ރަނގަޅެއއނު. ފިނޑި ނުވެ ނުރޮއި ދިޔަ ނަމަ އަލްގައިދާ އަށް ހަނގުރާމަ ކުރަން ޖިހާދު ގެ ހުރިހާ ޝަރުތެއް ނަގާލާފަ\nޑިސެމްބަރު 21, 2019 18:17\nއިޔާޒު ހާސްވާނެ ކަމެއްނެތް މޑނ ގެ ބައިގަނޑުގެ ތާއީސު އަދިވެސް އޮންނާނެ. ހާއްޞަކޮށް ސޯލިހުގެ ބައިވެރިއެއްވީމަ ތިއީ ހިމާޔަތް ކުރެވިފައިވާ ކުއްޖެއް.\nޑިސެމްބަރު 21, 2019 18:55\nއަބަދުވެސް ރުޅިއަރުވާފަ ބަހައްޓަންވީ. މާ***ނެ ކަމެއް ނެތް މިލަގަނޑު. ލަހެއްނުވެ ކަލޭވެސް މައިތިރި އަރުވާލެވޭނެ.\nތީ މިގައުމުގަ އުޅޭ އިލުމުވެ ރިންތަކެއްތޯ؟؟؟؟ އެހެން އިލުމުވެ ރިން ދަ ރުސްތައްދޭން ރަށް ރަށަށްދޭ .. ރައްޔިތުންނަށް ކިހާވަ ރަކަށް ދީނީ މައުލޫމާތު އޮޅުން ފިލުވައިދިނިންތޯ؟؟؟ އަޅުގަނޑުވެސް ކޮންމެސްވަ ރަކަށް ދަ ރުސް އަޑުއަހަން ދަން ދުވަހަކުވެސް ތިޔަ ޝެއިހުންތަކެއް ނުދެކެން. މިގައުމުގައި ވިއްސާ ރަޔާއި ކިތައްމެ ކަނޑު ގަދަޔަސް ދަތު ރުކޮށް އަޅުގަނޑުމެންނަށް ދީނީ މައުލޫމާތު އޮޅުން ފިލުވައިދިން ޝެއިހުންނަށް މާތްﷲ ހެޔޮ ރަހުމަތް ލައްވާ... އެބޭފުޅުންނާއި ފޮށި ... ފަލީހަތްކު ރުމަށް އުޅޭ އެންމެންގެ ކިބައިން ތައްކާތެ ރިކު ރައްވާށި آمين\nޑިސެމްބަރު 21, 2019 19:12\nކަލެއަށް ނުފެންނަންޏާ ރަށް ރަށަށް ދަ ރުސްދޭން ނުދާކަމަށްވޭތަ؟ ހަމަޔަގީނުންވެސް މި ރަށަށް އެތަށްފަހަރަކު އައި ކަލޭގެ ކޮންޓެކްޓް ނަންބަ ރު ދޭންވީނު ތިހާ ދަ ރުސް އަޑުއަހާ ހިތްވަންޏާ އަންގާލާނަން!\nޑިސެމްބަރު 21, 2019 23:23\nރާއްޖެ ތެރެއަށް ފަޅުރައް ރައްރަށަށް ގޮސް ވަގުވަގަށް އުޅެނީ ޖަމިއްޔަތުއްސަލަޑަށް ބޯ ގިނަކުރަން ޢިލްމެތް ނެތް ބަޔަކަށް ފޯރުކޮއްދެވޭނީ ކޮން އިލްމެތްތޯ؟\nޖަމިއްޔަތުއްސަލަޑު ތިއޮތީ ބޭޒާރު ވެފަ.\nޑިސެމްބަރު 21, 2019 18:59\nމުކްތަބާ ސަލަފިއްޔާ ބޭހެގޮތުން ޑރ. ޢިޔާޒް ކުރެއްވި ޓްވީޓް ގައި ބުނެފަވާ ފަދައިން އެމީހުންގެ އަމަލުތައް ދިމާވޭ، އެމީހުންގެ ފަރާތުން ހަރުކަށި ސިފަތައްފެނޭ.\nޑިސެމްބަރު 21, 2019 19:02\nތި މުހައްމަދު ހުސެއިނު ތިއީ ރާއްޖޭގެ ހު ރިހާޝޭހުން ހަވާ ރިޖުންނަށް ހަދާފައިވާ މީހެއް ހަމައެކަނި އޭނަގެ ފިކު ރުގެ މީހުން ފިޔަވައި، އޭގެ އެއްމިސާލަކީ ޝެހު އިލިޔާސް ޖަމާލު އެފިކު ރުގަހު ރިއި ރު އޯކޭ އެކަމަކު ވޯޓް ލެވޭނެކަމަށް ފަތުވާދީ މެދުމިނުގަ ހިފާއި ރަށް ކުއްލިޔަކަށް ހަވާ ރިޖަކާށްވީ، މިމީހުންނަކީ މާބޮޑު ޢިލުމެއްނެތި ފަތުވާދީ އުޅޭ ބައެއް އޭގެ ހެއްކަކީ މިމީހުން ކު ރީގަ އެމީހުންގެ ފިކުރުގެ މީހުން ނޫނީ ސަލާމެއް ނުކު ރާނެ (މިއީ އެސް އެސް ދެންއުޅޭނީ ޑޮޓުން)\nމިދެބައިމީހުންނާއި ބެހޭގޮތުން ޝޭހު ޝަމީމު ވަ ރަށް ފު ރިހަމަ ދަ ރުސެއް ދީފަވާނެ.........\nޑިސެމްބަރު 21, 2019 22:16\nއެއީ ދޯ ޝަމީމަށް ހަސަދަ ބާލާ ސަބަބަކީ ކެކެކެ.\nޑިސެމްބަރު 21, 2019 19:07\nއަބްދުއްލަޠީފް ދަރިއަށްވުރެ "ކުނިމޫނު"، ދޫނުބައި،.ފިތުނަ އުފެއްދުމުގައި ކުރިއަރާ ތިބި މީހުންވެސް އުޅޭތަ؟ ކަންނެލިއޮޑިއަކީވެސް ދޫނުބައި،.ފިތުނަވެރި އެއްޗެއް. އެކަމަކު މިހާ "ކުނިމޫނު" އެއް ނޫން އޭނަވެސް. ކަލޭ ތިކީހާ ސިފައެއް ކަލޭ ކިބައިން އެބަފެނޭ. ތިގޮވެނީ ގުދޯގުދޯ.\nޑިސެމްބަރު 21, 2019 22:18\nތެދެއް. ތިބުނާ މުހައްމަދު ހުސޭނަކާ މިމީހާއަކާ ތަފާތެއް ނެތް ނުބައިނުލަފާ ކަމުގަ.\nޑިސެމްބަރު 21, 2019 19:13\nޑރ އިޔާޒް އެ ވިދާޅުވީ ވަރައް ބޮޑު ތެދެއް. މަކްތަބާ މުރުޖިއްޔާ އަކީ އެސް އެސް ފިކުރުގެ މުރުޖިޔާއިން. މި ބައިގަނޑަކީ މީސްތަކުން މަންހަޖުން ބޭރުކޮއް މީސްތަކުންނައް ތަކްފީރު ކުރަމުންދާ ހައްދު ފަހަނަ އެޅި ޖަމާއަތެއް. މި ޖަމާއަތް އުވާލަން ސަރުކާރައް ގޮވާލަން\nޑިސެމްބަރު 21, 2019 19:41\nލާދީނީމީހުން ފިތާޗިސްޗިސް ކުރަނީ އިލްމްވެރިންގެ ދުލުން ތިފަދަ ބަސްތައް ނެރެވޭތޯ މިހާރު އެމީހުން ހިނިތުން ވާގޮތް ކިރިޔާ އަދި ތިވަނީ\nޑިސެމްބަރު 21, 2019 19:48\nއެ ޓުވީޓު ދޮގު ނުކު ރެއްވީ ކީއްވެ؟\nޑިސެމްބަރު 21, 2019 20:06\nމުޙައްމަދު ޙަސަނާމެދު ދިވެހިން ސަމާލުވާން ޖެހޭ... އެއީ އެނޫން މީހުންނަކީ ޚަވާރިޖުން ކަމަށްބުނާ މީހެއް.\nޑިސެމްބަރު 22, 2019 10:54\nޖިހާދަށް ގޮވާ ޖަމިއްޔަތުއްސަލަފުގެ ތިބުނާ ޝޭޚުންނާއި ސަލާމް ނުކުރާތީ ހާދަ އަސަރުކޮށް ހިތާމަ ކުރާ ޖަމާޢަތެކޭ މި ފެންނަނީ...ތީ ހަމަ ޚަވާރިޖީ ފިކުރު މިތަނަށް ފަތުރާ ބައެއް. މަދީނާއިން ކިޔަވައިގެން އައިސް ވެރިޔާއާއި ދެކޮޅަށް މުޒާހަރާކޮށް ޕޯޑިއަމްތަކުގައި އަޑުގަދަކުރަނީ ކޮން ބައެއްކަން އާންމުންނަށް ސާފު...އިސްލާމްދީނުގެ އަސްލުތަކުން އަސްލެއްއެއީ ވެރިޔާއަށް ކިޔަމަންވުން، ކިރިޔާ ކަމެއްވާއިރަށް ނުކުންނާނެ ތިބައިގަނޑު، އެކަމް ދަރުސްތަކުގައި އިމާމް އަޙްމަދު ބިން ޙަމްބަލްގެ ނަން ޒިކުރުކުރާނެ، އެކަމު އެ އިމާމްގެ އަޤީދާއެއް ނުހިފެހެއްޓޭ....ތަނެއްގަ މީހަކު ބަޑިއެއް ޖަހާއިރަށް އެވީ ޖިހާދަށް ދާން، ނުބަލާނެ ކޮންބައެއްތޯ، ވެރިޔާ ހުއްދަދޭތޯ، މައްމަ ރޮއްވާފަ، އަނބިން ދަރިން ހަރަދު ނުހޯދާ، ލޯނެއް އޮތިއްޔާ އޮތީ، އިމިގުރޭޝަނާ ޕޮލިހަށް އޮޅުވާލަން ޝޭވްކޮށްގެން ފައިކުރި ދިގުކޮށްގެން ދެކޮޅު ޓިކެޓު ނަގައިގެން ވަގަށް ދަނީ. އެކަމު ނޭންގޭ ޖިހާދަކީ ޢަޅުކަމެއް ކަމެއް...ތިކަހަލަ ބަޔަކާ ސަލާމްކޮށް ހީ ހަދާނީ ތިފިކުރުގެ މީހުން. އާންމުންނަށް މިހާރު ސާފުވޭ އެބަ މިހާރު ކޮން ބައެއްކަން ހަރުކަށީ އަސްލު، ނޭއްގޭ މީހުނަށް އޮތީ ކުރީގެ ހަޤީޤީ ޢިލްމުވެރިންގެ ފޮތްތަށް ކިޔެވުން، އޭރުން ސާފުވާނެ. ވަރަށް ސަލާން.\nޑިސެމްބަރު 21, 2019 20:07\nޑރ އިޔާޒުމެން އަބދުވެސް މަސައްކަތް ކުރަނީ އާރާއި ބާރު ލިބޭނެ ގޮތަކައް ނަޝީދަކީ ލާދީނީ މީހެއްކަން އެނގިހުރެ 2ވަނަ ފަހަރައް އެމްޑީޕީ އައްވެރިކަން ހޯދަ ދިނީ ދެން މިކިޔެނީ ކީކޭތަ؟ ޓަބެރެއްނުން މަބެރެއްނުން ކާކުގެ ބެރެއް އެންމެފަހިން ފިރުޢައުނުގެ ބެރަކައް މިބެރު މިވީ\nޑިސެމްބަރު 21, 2019 20:09\nއިޔާޒު ކަލޭ މައިތިރިވޭ! ރުޅި އިސްނުކޮށް ތިކަމުގެ ފޯރި ކެޑެންދެން ކެތްކުރޭ!\nޑިސެމްބަރު 21, 2019 20:23\nތިސޭކުންގެ ކަންތައް މިހާރުމާބޮޑުވެއްޖެ ތީހހަމަ ފޭކުންތަކެއް ތިތާގަ ނޭ ގޭނެ ދޮގުހަދާމީހެއް ތެދުހަދާމީހެއް އެއީ އަސްލެއްނޫން އެއީހަމަފޭކުން އެއީމިރާއްގޭގައި މަދުބައެއް އެމީން ނަކީ މުސްލިމުންގެ ތެރެއިންވެސް އާދަޔާޙިލާފު ނުބައި ބައެއް މިހެންބުނަން ޖެހުނުސަބަބަކީ އެމީހުގެ ނިއްކުރީގައި އެވާލައްގަނޑު މިދިވެހި ރާގޭގެ ގިނަމީހުން މޫނުގައި ނެތުން މިދިވެހި ރާއްޖޭގެ ގިނަބަޔަކީ ނަމާދު ނުކުރާމީހުންތަ އަހަރެންގެ ހިތުގައި އެވެސްމީހަކަށް ހަސަދަ ވެރިވެގެން ބުނިއެއްޗެއްނޫންމީކީ ލޯކުރިމަތީގަ ފެއްނަމުން ދާމައްޒަރެ އް ވީމަހަމަބުނެލީ އެ ލައްގަ ނޑުނުހުނަ މީހުނަކީ ނަމަދު ނުކުރާމީހުނޭ ބުނެވިދާނެތަ ﷲ އީ ހުރިހައިކަމެއް އެންމެ މޮޅަށްދެނެވޮޑިގެންވާ ކުޅަނދުން ވަން ރަސްކާލާންގެއެވެ.\nޢިލްމުވެރިން ބުއްދި އިސްކުރައްވަންވެއްޖެ. ޔަހޫދީ ފިކުރުން ވިސްނަމުންދާބަޔެއްގެ ދަންތުރައިގައި ނުޖެހިވޭތޯ ބައްލަވާ. ތިޔަ އަރާރުމާއި ހުޅުގަނޑު ރޯކޮށްފައި އެ އަނދާތަން ބަލަން ބަޔަކު ހީލަހީލާ އެބަތިބިކަން ހަނދުމަފުޅު ކުރައްވާ!\nޑިސެމްބަރު 21, 2019 20:45\nމިއަދު ޕްރެސްގަ ބައިވެރިވި ޢިލްމުވެރިންގެ ތެރޭގައި ތިމާދެކޭގޮތްނޫން ގޮތަކަށް ޚިޔާލު/ފިކުރުހުންނަ މީހުންނަށް މަލާމާތާއި ޖެއްސުންކޮށް ސަލާމްގޮވީމަ ޖަވާބުނުދޭ ބޭފުޅުން ތިއްބެވި. މިއީ ތަޖްރިބާ ކޮށްފައިވާކަމެއް. ކޮންމެހެން އިޔާޒު އެދައްކާ ވާހަކައަށް ތާއިދުކުރުމުގެ ނިޔަތުގަނޫން ޙަޤީޤަތްވާނީ ހަމަ ޙަޤީޤަތަށް. އިޔާޒަކީ އެކަހަކަ ބޭފުޅެއްނޫން\nޑިސެމްބަރު 21, 2019 21:11\nޑރ އިޔާޒަކީ ވެސް އިބޫ މެންނާއެކު ބައިވެރިވެރިވާ އޭގެ މީހެއް\nޑިސެމްބަރު 21, 2019 21:27\nމަކްތަބާ ސޯޓާއި.... . މަކްތަބާ މައިކާލޯހަދައިގެން ތިޔަ އުޅެނީ ރާއްޖޭގެ ދީނީ އެއްބައިވަންތަކަން ހަލާކު ކުރަން ... ތިޔަ މަކްތަބާ ސޯޓާއިން މަކްތަބާ ޖުއްބާ ނެތަސް އަހަރެމެންނައް ދީން އޮޅުންފިލުވިދާނެ އިތުބާރުކުރެވޭ އިލްމީ އިލްމުވެރީން އެބަތިބި....\nޑިސެމްބަރު 21, 2019 21:58\nއެސްއެސް ފިކުރަކީ ވެސް ބޮޑު ފިތުނައެއް ،އެމީހުންގެ ނަޒަރުގައި ދެން ތިބި ހުރިހާ މުސްލިމުންނަކީ ބިދުޢަވެރީން ނުވަތަ ޚަވާރިޖުން. ޢިލްމުވެރިންގެ އަގުވެއްޓުމުގައި ، ލާދީނީ މީހުންނަށް އެންމެ ބޮޑު އެހީތެރިކަމެއް ދެނީ މި މީހުން ، މި މީހުންގެ ޓްވީޓްތައް އެންމެ ގިނައިން ރިޓްވީޓްކުރަނީ ވެސް ސެކިއުލާ ވިސްނުމުގެ މީހުން... ޑޮޓް މީހުން އެންމެން ކާފަރު ކުރާ ގޮތަށް މި އެސްއެސް ފިކުރުގެ މީހުންގެ ކަމަކީ މުސްލިމުން މަންހަޖުން ބޭރުކޮށް ބިދުޢަވެރިކުރުން\nޑިސެމްބަރު 21, 2019 22:03\nމަކްތަބާ ސަލަފިއްޔާ މީ ކުއްލިޔަކަށް ކޮންތާކުން ނުކުތް ބައެއް މީގެ ކުރިން މިބައިގަނޑުގެ އަޑެއްވެސް ނުއިވޭ\nޑިސެމްބަރު 22, 2019 11:02\nސަލަފީ.އެމްވީ ޖަހާލާ ބަލާލަބަލަ. އިސްތިހާރުވާން ޓީވީއަށް ނާރާތީ އާންމުންނަށް ނޭންގެނީ. މިޤައުމުގަ ތިބި ހަރުކަށި ފިކުރާ ދެކޮޅު މަދީނާއިން ކިޔެވިި ކުދިންކޮޅެއް. ދެންތިބީ އިޚްވާނުލްމުސްލިމޫންގެ މޫ ހުސް. އެމީހުންގެ އަޑި ބަލާލީމަ އެނގޭނީ.\nޑިސެމްބަރު 21, 2019 22:15\nކަލޯ ރުޅިގަދަނުވޭ ކަލޯއަކީ ޝޭހެއްނަމަ އެނގެންވާނެތާ ރުޅިއަުމަކީ ކިހާވަރުގެކަމެއްކަން އެހެންވީމާ ރުޅިމަޑުކޮށް ހަގީގަތާ ކުރިމަތިލާ ކުރެވިފަހުރި ގޯސްކަންތަކައް ﷲ ގެ ހަޒްރަތުގަ ތައުބޭ މުސްތަގުބަލުގަ ރަނގަޅައްކަންތައްކުރުމައް އަޒުމްކަނޑައަޅާ\nއެއީހައްދުފަހަނަ އަޅާފައިވާ ބައެއްހެން ހީވޭ\nޑިސެމްބަރު 21, 2019 22:26\nއިލްމުވެރިންނައް ފާޑުކިޔުމަކީ ހައްދުފަހަނަ އެޅީކީއެއްނޫންތަ ......މިމީހުންނަކައް އެއްވެސް އިލްމުވެރިއެއް ކަމަކުނުދޭ.....ނުކިޔަވާ މޮޅުވެގެން އުޅޭބައެއްމީ......އިޔާޒް އަށާއި ހުރިހާ އިލްމުވެރިންނައް މާތްﷲ ސާބިތުކަންދެއްވާށި އާމީން\nޑިސެމްބަރު 21, 2019 23:11\nއޭ ޭ ޭ ޚަވާރިޖުންގެ އިމާމާ ާ ާ ކަލޭ އަމިއްލައަށްނަމަވެސް ކަލެއާ އެއްކޮޅަށް މިތާ އެއްޗެއް ލިޔެލަން ވެއްޖެނު. ކަކަކެކެކެ\nޑިސެމްބަރު 21, 2019 23:21\nޢިލުމުވެރިންނާއި އިލްމުވރެިން މިފަދަ ގޮތަކަށް ކޯޅުން މިއީ ނުރައްކާކަމެއް. ރަނގަޅު ގޮތުގެ ރުޅިއާއި ހަސަދަވެރިކަން ނުލައި ކަންކަމުގެ ރަނގަޅު ގޮތް ކިޔައިދިނުން މާރަނގަޅުވާނެ. ތިގޮތަށް ދެބައިމީހުންގެ އުނިސިފަތަކުގެ ވާހަކަ ދައްކާ ބަދުނާމުކޮށް ހެދީމާ އާންމުންނާއި އިލްމުވެރިންމާއި ވަކިތަފާތެއްކޮބާ؟ ހަޤީޤީ ޢިލްމުވރިން މިގޮތަކަށް ނޫޅޭނެ. ރާއްޖޭގެ ކަންކަން މިހާރު ދާގޮތަށް ބަލާފަ އިލްމުވެރިންގެ ކިބައިން މިފަދަ ސިފައެއް ފެނުނީމާ ވަރަށް މާޔޫސްވެއްޖެ. ޤައުމުގެ ހަމަޖެހުމާއި ސަލާމަތާއި ގުޅުންހުރިކަމެއް އިލްމުވެރިންނާއި ހިސާބަށް އަތުވެއްޖެނަމަ މިފަދަ ކަންކަން ދޫކޮށްލާ ދީނާ ޤައުމުގެ ޙައްގުގަ ހުރިހާ އިލްމުވެރިން އެއްގަލަކަށް އަރާނެއެކޭ ހިތެއް ނުބުނޭ.\nޑިސެމްބަރު 21, 2019 23:50\nތިޔަ ނޫސްކޮންފަރެންސަކީ މިތާއުޅޭ ސޫލާސިރާޖު ޝޭހުގެ އެދިލެއްވު މަކައް ބާއްވައިގެން އުޅޭ ޕާފޯ މަންސެއް.\nޑިސެމްބަރު 21, 2019 23:54\nMee enmennah mashooru nulafaa SS jamaa athakakee... Mibimaimeehunnakee sheikh shmef sameeru men dheke v rulhi anna baeh... Vaguthu meehun mihaaaru mihaarah mi meehunge kanthathathatha dhirasaa kurey..meee v nurahkaatheri baeh...\nޑިސެމްބަރު 22, 2019 01:19\nމިމީހުން ނާދޭތެރޭ ސޭހުން ވަރައްވިސްނަންޖެހޭ އެބަ މިބައިމީހުންގެސަބަބުން އެތައްމުސްލިމުންނަކައް އަނިޔާލިބޭއެބަ.?\nޑިސެމްބަރު 22, 2019 01:26\nހުރިހާއިލްމުވެރިންތައް ބަސްބުނަން ފެނޭ.\nމިރަށުގަވެސް ތިޔަކަހަލަގެބައެއް އުޅޭކަމައްފެނޭ.\nމިބައިމީހުން ކިޔަވަނީ ޔޫޓިޔުބުންނޯނޯނޯނޯނޯނޯނޯ.\nޑިސެމްބަރު 22, 2019 03:16\nއިޔާޒު ކުރީ ތާއީދު. މަކުތަބާ ސަލަފިއްޔާގެ މުހައްމަދު ހުސޭނު ބިންލާދިން ހެދިގެން އެގޮތަށް އުޅެނީ. ތާކިހާ އަޅައިގެން. އެ ފިކުރު ފަތުރަން. މުސްލިމަކު ހަވާރިޖެއް ކަމަށް ބުނުމީ ހަރުކަށި މީހުން މީހުން ކާފަރު ކުރުން\nޑިސެމްބަރު 22, 2019 07:33\nޢިލްމްވެ ރިން ހަ ރުކަށި މީހުނާ ދެކޮޅަށް ތެދުވަން ވެއްޖެއޭ އިސްލާމިކްމިނިސްޓަ ރބުނީމަ މިގް ރޫޕް އަވަހަށް ހޮ ރުން ނުކުތީ ހަ ރުކަށި ބައެއްނޫން ކަން ދައްކަން ހެޔޮ ޢިލްމް ވެ ރިން އެހެންޢިލްމް ވެ ރިން ނަށް ފު ރައްސާ ރައެއް ނުކު ރާނެ މިމީހުން ފު ރަތަމަ ވެސް އެހެން ޢިލްމްވެޜިންބަދުނާމް ކު ރަން މިފެށީ އެހެންވީމަ އެބަ އެނގޭ މީ މާ ކަމުދާ ބައެއް ނޫންކަން\nޑިސެމްބަރު 22, 2019 08:18\nތިމީހާއަކީ ދީނީ އަކުރެއް އެނގުނަސް ޝޭޚެއްގެ ދަރަޖަ ދެވޭވަރަށްވުރެ އަޚުލާޤީ ގޮތުން ދަށް ފަންތީގެ މީހެއް، މިމީހާގެ އުފަލަކަށް ވެފައިއޮންނަނީ އެއްބަޔަކު އަނެއްބަޔަކާއި ޖެއްސުމާއި މީހުންގެ މުޅަމަސްކެއުން، ދީނީ ދަރުސްދެނީ ކޮށްލާ ފިތުނަވެރި ޓުވީޓަކުން، ﷲ އަށް ބިރުވެތި ވުމަށާއި ކަލެއަށް ދަސްވެފަ ތިހިރަ އެއްޗެއްގެ ބޭނުން ހެޔޮގޮތުގައި ހިފުމަށާއި އަމިއްލަ ނަފުސު ތާހިރުކުރުމަށް އިލްތިމާސް ކުރަން\nޑިސެމްބަރު 22, 2019 08:40\nއިސްލާމް ދީން އެއްމެ ރަނަގަޅަށް އެނގޭބަޔަކީ ދީނީ ޢިލްމުވެރީން. އެހެންވީމާ އެއްބަޔަކު އަނެއްބަޔެއްގެ އަބުރު ކަތިނުލާ އިސްލާމީ އުޞޫލުތަކުގެތެރއަށް ވަދެވަޑައިގަތުމަށް އެދެން.ތީގައި ނާޖާއިޒް ފައިދާ ނަގާނެ ކޮންމެވެސް ބަޔަކުތިބޭނެ. ޚިޔާލް ތަފާތުވީމާ އަރއިރުން ހެދުމަކީ ގޯސްކަމެއްކަން ވެސް އެނގިވަޑައިގަންނަވާނީ ވެސް ހަމަދީނީ ޢިލްމުވެރީން ނަށް .\nޑިސެމްބަރު 22, 2019 12:36\nބައިގަޑުތަށް ގިނަވެއްޖެ. ކޯޅުންތަށް އިންތިހާ. އެންމެންވެސް ބުނަނީ ތިމަންނަމެއްނޭ ހަޤުގެމަގުގަ މިތިބީ، އެބައިގަޑަކީ ހަވާރިޖުންނޭ، މިބައިގަޑަކީ މަންހަޖުން ބޭރުވެފައިވާ ބައެކޭ، އެއުރެން ތިބީ ހައްދުފަހަނަ އަޅައިފައޭ ކިޔަމުން ގޮވަމުންދަނީ، އެންމެންވެސް ދަޢުވާ ކުރަނީ ސަލަފިއްޔަތަށް. ކޮންމެ ބައިގަޑަކަށްވެސް ނިސްބަތްވާގޮތަށް ނަމެއްދީފައިވޭ. އެނަމުގެ ކުރިއަށް ނުވަތަ ފަހަތަށް ސަލަފިއްޔަތަށް ނިސްބަތްވާހެން ނަންތައް ދެމުންދޭ. ހުރި ހިތާމައެއްގެ ބޮޑުކަމާއެވެ.


ރީހާނަށް ހޭލެވުނީ ފޯނުގެ ވައިބްރޭޝަން އިހްސާސްކުރެވިގެންނެވެ. ނިދަން އޮވެވުނު ގޮތަކުން އޭނާގެ އައިފޯނު އޮތީ ގައިދަށުވެފަ އެވެ.\nފޯނަށް އައީ ޓެކްސްޓް މެސެޖެކެވެ. އެކަމަކު އެ މެސެޖު ފެންނަ ކޮންމެ މީހަކަށް އޭގައި އޮތީ ކޮން ވާހަކައެއްކަން ދެނެގަންނަން ނޭނގިދާނެ އެވެ. ރީހާނަށް ހާއްސަ ކޯޑްތަކެއް ބޭނުންކޮށްގެން ލިޔެފައިވާ މެސެޖަކަށްވީމަ އެވެ.\nމި މެސެޖެއް ފެނުމަށް ފަހު ރީހާނަކަށް އޭނާގެ އެނދުގައި ދެން އެންމެ ހިނދުކޮޅަކަށް ވެސް ނޯވެވުނެވެ. ފުންމައިގެން ތެދުވި ގޮތަށް ޓީޝާޓެއް ބޮލުން މަހާލައިގެން ގަޔަށް ހެޔޮވަރުކޮށްލައިގެން އޭނާގެ މެކް ބުކް ޕްރޯ ބެކްޕެކް ތެރެއަށް ލައި އެ ދަބަސް ކޮނޑުގައި އަޅުވައިގެން ކޮޓަރިން ނުކުމެގެން ދިޔައީ އެވެ.\nފްލެޓުން ނުކުތްގޮތަށް ސިނގިރޭޓެއް ރޯކޮށްލައިގެން ގޮސް އޭނާ މަޑުކޮށްލީ އެންމެ ކައިރިން ޖެހުނު ބަސް ސްޓޮޕްގަ އެވެ. ގޯޅިއަކުން ނުކުތް ބަސް ދުރުން ދައްކާލުމާ އެކު ސިނގިރޭޓަށް އަވަސް އަވަހަށް ދެން ތިން ފަހަރަކު ނިކަން ގަދަ އަށް ދަމާލުމަށް ފަހު އެއެއް އެއްލާލައިފި އެވެ.\nބަސް އައިސް މަޑުކޮށް ދޮރު ހުޅުވާލުމުން ބަސް ކޮންޑަކްޓަރަށް ތިން ރުފިޔާ ދީފައި ބަހަށް އަރައިގެން ގޮސް އޭނާ އިށީނީ އެންމެ ފަހަތު ސީޓުގަ އެވެ. އަބަދުވެސް އޭނާގެ ގޮތެވެ. އޭނާގެ ސީޓެވެ. ގޮނޑީގައި ހަމަޖެހިލުމަށް ފަހު އައިފޯނުން ލަވައެއް ޕްލޭކޮށްލައިގެން ހެޑްފޯނު އަޅައިގެން ކުޑަދޮރުން ބޭރަށް ބަލަހައްޓައިގެން އިންދައި ކުއްލިއަކަށް ބަސް ނައްޓާލައިފި އެވެ.\nބަހުން ފައިބައިގެން ޓިކެޓް ގަނެގެން ފަސިންޖަރުންގެ އޭރިއާގައި ފަސް ވަރަކަށް މިނެޓް މަޑުކޮށްލައިގެން ހުރެފައި ގޮސް އޭނާ މާލެ ދާން ފެރީ އަށް އެރިއިރު ވެސް ބަހަށް އަރައި ޕްލޭކުރި ނުސްރަތު ފާތިހް އަލީ ޚާންގެ ލަވަ ނުނިމެ އެވެ.\nފެރީގައި ވެސް އޭނާ އިށީނީ އެންމެ ފަހަތު ގޮނޑިބަރީގަ އެވެ. އެއަށް ފަހު އަޑުއަހަމުން ދިޔަ ލަވައިގެ ވޮލިއުމް ކުރިއަށް ވުރެ ބާރުކޮށްލީ އެވެ. އެ ލަވަ އަކީ ސޫފީންގެ މަޝްހޫރު ގައްވާލީއެއް ކަމުގައިވާ "ﷲ ހޫ" އެވެ.\nނުސްރަތު ފާތިހް އަލީ ޚާނާއި އޭނާގެ ގައްވާލީ ލަވަތައް ރީހާން ސިފަކުރަނީ އާ ދިރުމެއްގެ ގޮތުގަ އެވެ.\n"އަރައިގެން އަންނަ އިރާއެކު ނުސްރަތު ފާތިހް އަލީ ޚާންގެ ގައްވާލީއެއް ޕްލޭކޮށްލާށެވެ. އޭރުން އެ ދުވަހަކަށް އިރެއް ނުއޮއްސޭނެ އެވެ.،" މިއީ ޕާކިސްތާނުގެ މަޝްހޫރު އެ ލަވަކިޔުންތެރިޔާ އަށް ތައުރީފު އެއްލަމުން ރީހާންކޮށްފައިވާ ޓްވީޓެކެވެ.\nއޭނާގެ މި ޓްވިޓާ ހެންޑްލް "މޮޔަމީހުން" އަކީ ސޯޝަލް މީޑިއާގައި ނިކަން ބޮޑު މަގްބޫލުކަމެއް ހޯދާފައިވާ ނަމެކެވެ. އެހެންވީމަ ހެނދުނު ހޭލައިގެން އޭނާ ނުސްރަތުގެ ލަވަ އަޑުއަހާ ވާހަކަ މިފަދަ މެސެޖަކުން އަންގާލުމުން އޭނާ ފަހަތުން ނުސްރަތުގެ ފޭނުންނަށް ބަދަލުވެފައިވާ އިތުރު އެތައް ބަޔަކު ވެސް ސޯޝަލް މީޑިއާގައި އޭނާގެ ފަސްފަހަތް ބަލަމުން އުޅެ އެވެ.\nސޯޝަލް މީޑިއާގައި އަނެއް ބަޔަކު އޭނާގެ ފަސް ފަހަތުން ނުނެއްޓިގެން އުޅެން ޖެހެނީ ނުވަތަ އޭނާގެ ބޯކޮޅުބަލަބަލައި ތިބެން ޖެހެނީ އެހެން މީހުންނަށް ނޭނގޭ ވާހަކަ އޭނާ އަށް އެނގޭތީ އެވެ. އޭނާ ހިންގާ "ދަންމަރު" އޭ ކިޔުނު ބްލޮގަކީ ދުވަހުގެ އެހެން ހުރިހައި އޮންލައިން ނޫސްތަކަށް ވުރެ ބޮޑު މަޝްހޫރުކަމަކާއި މަގްބޫލުކަމެއް ހޯދާފައިވާ ބްލޮގެކެވެ.\nއެހެން މީހުންނަށް ނޭނގޭ އެތައް ވާހަކަ އޭނާގެ މި ބްލޮގްގައި ޝާއިއުކުރެވެމުންދާތީ އެވެ.\nމިއަދަކީ ވެސް އޭގެ ތެރެއިން ދުވަހެކެވެ. އޭނާ އަށް ހޭލެވުނީ ބަޔަކު މީހުން ހިންގާފައިވާ ބޮޑު ޖަރީމާއެއްގެ ތެރެއަށެވެ. މަޝްހޫރު ފާރިސީ ޅެންވެރިޔާ ރޫމީގެ ލޯބީގެ ޅެންތަކެއް ކިޔައި ގަނޑުތައް އުކަން ހެނދުނުގެ ހިތްގައިމުކަމުގެ ތެރެއަށް ގެއްލި އެހެން ދުވަސްތައް ފަދައިގެން އޭނާ އަށް މިއަދު އެނދުގައި ނޯވެވުނީ ވެސް އެހެންވެގެންނެވެ.\nމެސެޖުގައި ބުނެފައި އޮތް ތަނަށް، ބުނެފައި އޮތް ގަޑިއަށް އޭނާ އަށް ނުދެވިއްޖެ ނަމަ ބޮޑު ޖަރީމާއެއްގެ ވާހަކަ އަށް ފަސް އެޅި ފޮރުވިގެންދާނީ އެވެ. ހަގީގަތް ހޯދުމަށް ކެތްމަދުވެފައި ތިބި އެތައް ބަޔަކު ކަނު އަނދިރިކަމެއްގެ ތެރެއަށް ގެއްލިގެންދާނީ އެވެ. އާދައިގެ މަތިން ބަލި މީހާ ބަލިވާނީ އެވެ. ގަދަ މީހާ ގަދަވާނީ އެވެ.\nނަމަވެސް މީގެ 10 ވަރަކަށް އަހަރު ކުރިން "ދަންމަރު" އޭ ކިޔުނު ބްލޮގެއް ރީހާން ހިންގަން ފެށީ ގަދަ މީހާ ގަދަވެ، ބަލި މީހާ ބަލިވެ ނެތިގެންދާ މަންޒަރު ބަލަން އިންނާކަށް ނޫނެވެ. ފަހަރެއްގައި ނިކަމެތި ރައްޔިތުންނާއި ގަދަކަން ދެއްކެތް ނެތް މީހުންނަށް ރީހާނަކީ ކާކުކަމެއް ނޭނގުނަސް އޭނާ އާއި އޭނާގެ ބްލޮގަށް ހާއްސަ މަގާމެއް މިއަދު ދެވިފައި ވަނީ މަންޒަރު ބަލަން އޭނާ މަޑުން ނީނދެ ނުބައި މީހާގެ ނުބައި އަމަލުގެ ވާހަކަ ރައްޔިތުންނާ ހަމަ އަށް އެގޮތުގައި ގެނެސްދޭތީ އެވެ.\nމަޝްހޫރު ނޫސްތަކުގެ މަޝްހޫރު ނޫސްވެރިން ފަދައިން ސިޔާސީ ބޮޑުންގެ ޖީބު ތެރެއިން ދިރިއުޅުމުގެ މަގު ކޮށަމުންދާ މީހަކަށް އޭނާ ނުވާތީ އެވެ. ނުވަތަ އާރާއިބާރާއި ފައިސާވެރިންގެ ތައްޕާހުގައި ނޫޅެ އެމީހުންގެ އަނިޔާވެރިކަމުން ނިކަމެތިން ސަލާމަތްކޮށްދޭން މަސައްކަތްކުރާ މީހަކަށް އޭނާ ވީމަ ކަމަށް ވެސް ވެދާނެ އެވެ.\nމިއޮތްހާ ދުވަހު އޭނާ ކުރީ އެކަމެވެ. ކުރީގެ ހުދުމުހުތާރުވެރިޔާ ޒައީމުލް ހަސަންގެ ވެރިކަމުގައި ޖަލުގައި ބަޑިޖަހައި އެތައް ބަޔަކު މަރާލި ޖަރީމާގެ ވާހަކަ ވެސް ދުވަހު ނޫސްތަކަށް އަރުވަން ނުކެރިގެން އުޅެނިކޮށް އެ ވާހަކަ ވެސް އެންމެ ފުރަތަމަ އާންމުންނާ ހަމަ އަށް ގެނެސްދިން ބަތަލަކީ ރީހާން އެވެ. މިފަދަ އަމަލުތަކުގެ ސަބަބުން އޭނާ އާންމުންގެ ތެރެއަށް މަޝްހޫރުވެފައި ވަނީ ގައުމުގައި ހިންގާ ޖަރީމާތަކާ މެދު ކަރުނަ އަޅައި ރޯ ހަމައެކަނި މީހާގެ ގޮތުގަ އެވެ.\nއެހެން މީހުން ނުވަތަ ނޫސްވެރިން މިފަދަ މައްސަލަތަކަށް އަޅާނުލާ ކަހަލަ އެވެ. ނުވަތަ ނުކެރެނީ އެވެ.\nއެހެން ނޫނަސް ޖައްބާރެއްގެ ވަކިތަކުގައި އެތައް އަހަރެއް ވަންދެން ތާށިވެފައި ތިބި ބަޔަކަށް މިނިވަންކަމަކީ ކޮބައިކަން އޮޅުވާލައިގެން އުޅުނީމަ ގައުމެއް އުފެދި ތަރައްގީވަމުންދާނެ ގޮތަކީ މިއީ އެވެ. ބިރުވެރިކަން ނުވަތަ ބިރު ދެއްކުން ވެފައި އޮންނާނީ ސިޔާސީ އެންމެ ތޫނު ހަތިޔާރަށެވެ.\nމި ސިޔާސަތު ތަންފީޒުކުރުމުން ހޮރުހޮރަށް ވަދެ މީހުން ފިލާނީ އެވެ. އެންމެ ފުރަތަމަ ރީހާން އާއި އޭނާގެ އެކުވެރިން ވެސް ފިލީ އެވެ. އެކަމަކު ފިލައި ތިބެފައި އެމީހުން ދިން ހަމަލާ އިން ގައުމު ގޮއްވާލީ އެވެ.\nޖަލުގައި ބަޑިޖަހައި އެތައް ބަޔަކު މަރާލި ހާދިސާގެ ވާހަކަ އާންމުންނާ ހަމަ އަށް އޮންލައިންކޮށް ގެނެސްދިނުން އޭރު އުނދަގޫ ކަމަކަށް ވެފައި އޮތް ނަމަވެސް ރީހާން އާއި އޭނާގެ އެކުވެރިންގެ އަމާޒަކަށް ގުޑުމެއް ނާރަ އެވެ. އެމީހުން އޭރު ނެރެމުން ދިޔަ ސިއްރު މަޖައްލާ އާއި ބަހަމުން ދިޔަ ޕޯސްޓަރުތަކާއި ދައުލަތާ ދެކޮޅު ލިޔުންތަކުން ރައްޔިތުން މަގުތަކަށް ނެރެ ކައްކުވާލައިގެން އެތައް ބަޔަކު ގުރުބާންވެގެން އެންމެފަހުން އެ އަނިޔާވެރި ވެރިކަން ފުރޮޅާލީ އެވެ.\nދެން އިރުއެރީ މުޅިން އާ ދިވެހި ރާއްޖެއަކަށެވެ. ނަމަވެސް އަރައިގެން ދިޔަ އެ އިރު ގޮސް ހީނުކުރާހާ އަވަހަށް އޮއްސުނީ އެވެ. އެއަށް ފަހު ދެން އަނެއްކާވެސް ރައްޔިތުންގެ ގައުމަކަށް އިރެއް ނާރަ އެވެ. އަނދިރިކަން ވެރިވި ގޮތަށް ރައްޔިތުން އެ އަނދިރިކަމުގެ ތެރެއަށް ގެއްލި ހިޔާނާތާއި ފަސާދަ އާއި ޖަރީމާގެ ބިމުގައި ވަޅުލެވިގެން ދިޔައީ އެވެ.\nމި އަނދިރިކަމުގެ ތެރެއިން ރައްޔިތުންނަށް ހެވާއި ނުބައި ފާހަގަކޮށްދިން ހަމައެކަނި އައްޔަކަށް ދެން ފެނުނީ ރީހާންގެ "ދަންމަރެވެ".\n"ޚުދުމުހުތާރުވެރިއެއްގެ ވެރިކަން ވައްޓާލެވުނަސް އެފަދަ ވެރިކަމެއްގެ މޫތައް ނޮޅައި ސާފުނުކޮށްފި ނަމަ އެއްކަލަ އަނިޔާވެރިޔާ އާއި އޭނާގެ އަނިޔާވެރިކަން އެނބުރި އައިސް ކުރިއަށް ވުރެ ބާރަށް ރައްޔިތުން ބަނދެލާނެ އެވެ. ސުވަރުގެއެއްގެ ގޮތުގައި ދިވެހި ރާއްޖެ މަޝްހޫރުވެފައި އޮތަސް އޭރުން އިހްސާސްކުރެވޭނީ ނަރަކައިގެ އަލިފާނެވެ،" މިއީ ރޯމީހާގެ ޓްވީޓެއްގައި ދީފައިވާ އިބްރަތްތެރި މެސެޖެކެވެ.\nފެރީ ގޮސް ތޮށިގަނޑާ ގާތްކޮށްލިއިރު ގޮނޑިތަކުގައި ތިބި މީހުން ދިރުނބާ ކޮޅަށް ޖަމާވަނީ އެވެ. ރީހާން އިނީ އޭރު ވެސް އޭނާގެ ގޮނޑީގަ އެވެ.\n"އެންމެން ވެސް އެމީހުންގެ ހައްގުތައް ހޯދަން މިހެން ފިތިގެން މަގުތަކަށް ޖަމާވާން ކެރޭނެ ނަމަ،" ފޯނުން ނެގި ފޮޓޯއަކާ އެކު ރީހާން ޓްވީޓެއްކޮށްލި އެވެ.\nއެއަށް ފަހު ހެޑްފޯނު ނަގައި ޖީބަށް ލުމަށް ފަހު ފޯނުން އޭނާ ފޮނުވާލީ ޓެކްސްޓް މެސެޖެކެވެ. ނިދިން އޭނާ ހޭލައްވާލި ޓެކްސްޓް މެސެޖު ލިބުނު ނަމްބަރުން ފޮނުވި ކޯޑްތަކުން ލިޔެފައިވާ މެސެޖެކެވެ.\nއެއަށް ފަހު ފޯނު ޖީބަށް ލައިގެން ފެރީން ފައިބަން ހިނގައިގަތެވެ. އަދި މާލެ އަށް ފޭބުމާ އެކު އޭނާގެ ހިތް ނިކަން ބާރަށް ތެޅެން ފަށައިފި އެވެ.\n"އެ ޚަބަރެއް ނުހޯދައި އަހަރެން އެނބުރި ދާން ވީ ހެއްޔެވެ؟ އެ ހަގީގަތް ހާމަ ނުކޮށް އަހަރެން ނިދާލާންވީ ހެއްޔެވެ،" ރީހާންގެ ހިތަށް އެރީ މިހެންނެވެ.\nދެ ހިޔާލެއްގައި ހުރެގެން ގޮސް ސައިކަލް ސްޓާޓްކުރަން ޖީބުން ނެގި ތަޅުދަނޑި ވެސް ތަޅަށް ކޮށްޕާނުލެވެނީސް އަތުން ދޫވެގެން ވެއްޓުނީ އެވެ. ހާސްވެ ފިނިވެފައި ހުރިވަރުންނެވެ.\nވެއްޓުނު ތަޅުދަނޑި ނަގަން ގުދުލެވިތަނުން ފަހަތުން ދުވެފައި އައި މީހަކު ރީހާންގެ ގައިގައި ޖެހިގަނެފައި ދެ މީހުން އެކުގައި ވެއްޓިއްޖެ އެވެ.\n"އެއީ ހެނދުނު ގަޑީގައި ޖޮގިން އަށް ނުކުމެ އުޅޭ މީހެއް ހެއްޔެވެ؟ ނުވަތަ އަހަންނަށް ފާރަލަމުން ގެންދާ ދައުލަތުގެ ޖާސޫސެއް ހެއްޔެވެ؟،" ވެއްޓުނު މީހާ ތެދުވިގެން އައިސް ރީހާނަށް އެހީވާން އަތް ދިއްކޮށްލުމުން ރީހާންގެ ހިތަށް އެރީ މިހެންނެވެ.\nއެއީ ބޯ ތުނިތުނިކޮށް ކޮށައިފައި، ޖާނު ވަރުގަދަކޮށް ހެދިފައި ހުރި މެދުއުމުރުގެ ފިރިހެނެކެވެ. އެންމެ ވައްތަރަކީ ސިފައިންގެ މީހަކާ އެވެ. ނުވަތަ ފުލުހަކާ އެވެ. ނުވަތަ މިއީ ހަމަ ރީހާން ފިނިވެފައި ހުރި ވަރުން އޭނާގެ ހިތަށް އަރައި ފައިބަމުން ދިޔަ ހިޔާލެވެ.\nދިއްކޮށްލި އަތުގައި ނުހިފައި ރީހާން ޖެހިލީ ފެޔަށެވެ. ސޮރީއޭ ބުނެފައި އެ މީހާ އެނބުރިގަނެ، އަނެއްކާވެސް ދުއްވައިގަތީ އެވެ. އޭނާ ގޮސް ލޮލުކޮޅަށް އޮބާލުމާ އެކު ސައިކަލް ސްޓާޓްކޮށްލައިގެން ރީހާން ވެސް ނައްޓާލައިފި އެވެ.\nމިއިން ޒަމާނެއްގައި ވެސް އޭނާގެ ހިތަށް ވެރިނުވެ އޮތް ބިރުވެރިކަމެއް ކުއްލިއަކަށް އައިސް މިއަދު އޭނާ ވަށާލީ ކީއްވެ ހެއްޔެވެ؟ އެރިއިރާ އެކު އޭނާގެ ފޯނަށް އައި މެސެޖުގައި އޮތީ ކޮން ވާހަކައެއް ހެއްޔެވެ؟ ޚަބަރު ދޭން އާންމުކޮށް އޭނާ އަށް ގުޅާ އެކުވެރިޔާގެ ބަދަލުގައި އެހެން މީހަކު މިއަދު އޭނާ އަށް މެސެޖުކުރީ ކީއްވެގެން ހެއްޔެވެ؟ އޭނާގެ އަތުގައި އޮތީ ކޮން ވާހަކައެއް ހެއްޔެވެ؟\nސައިކަލްގައި ގޯޅިގޯޅިއަށް އަޅަމުން މަޑު ދުވެއްޔެއްގައި ދިޔައިރު ރީހާންގެ ހިތަށް އަރައި ފައިބަމުން ދިޔައީ މި ސުވާލުތަކެވެ.\nއޭނާ ގޮސް މަޑުކޮށްލީ ދަރުބާރުގެ ފުރަގަހުން ބޮޑުތަކުރުފާނު މަގުގެ އެއް ފަރާތެއްގައި ހެދިފައި ހުރި ބިޔަ ގަސްތަކުގެ ހިޔަލަށެވެ. ހެނދުނުގެ ވަގުތު ކަމުން ދުވަން ނުކުމެ އުޅޭ މީހުންނާއި ކަސްރަތުކުރަން މަޑުކޮށްލައިގެން ތިބި ހައެއްކަ މީހަކު ފިޔަވައި އިތުރު ބަޔަކު އެ ހިސާބަކުން ފެންނާކަށް ނެތެވެ.\n"އަނެއްކާ މިއީ މީހަކު ނުވަތަ ބަޔަކު އަހަންނަށް ކެއްސެއް ދޭން ކުރި ކަމެއް ހެއްޔެވެ؟،" ފޯނަށް ހެނދުނު އައި ސިއްރު މެސެޖު އަލުން ހުޅުވާލައިގެން އެ މެސެޖު އަލުން ކިޔާލިއިރު ރީހާންގެ ހިތަށް އެރީ މިހެންނެވެ.\nއޭނާ އަދިވެސް އެހުރީ ބިރުގެންފަ އެވެ.\nސައިކަލުން ފައިބައިގެން ގޮސް ރީހާން އުސްފަސްގަނޑު މައްޗަށް އެރީ ގާތޮށިގަނޑު މަތިން ފެނުނު މީހަކީ އޭނާ އަށް މެސެޖުކުރި މީހާ ކަމަށް ގަބޫލުކުރެވިގެންނެވެ. އެ މީހަކު ހުރީ ފުރަގަސްދީގެންނެވެ. ކުރިމަތިން ފެންނަން އޮތް ކަނޑުގެ އަނދިރިކަމުގެ ތެރެއަށް އެ މީހާ ގެއްލިފައިވާ ކަހަލަ އެވެ.\nކޮންމެއަކަސް މި މީހަކު ފެނުމާ އެކު ރީހާންގެ ހިތަށް ކޮންމެވެސް ވަރެއްގެ ހަމަޖެހުމެއް ވެރިވެއްޖެ އެވެ.\nފުރަގަސްދީގެން ހުރި މީހާއާ ދިމާލަށް ރީހާން ހިނގައިގަތުމުން އޭނާ އަށް އެކަން އެނގުނު ކަހަލަ އެވެ. އެނބުރިގެން އައިގޮތަށް އައިސް ތޮށިގަނޑު މަތީގައި ކުޑަ ސިޓީއުރައެއް ބޭއްވުމަށް ފަހު އެ މީހާ އަނެއްކާވެސް ފުރަގަސްދީގެން ދުރަށް ހިނގައިގަތެވެ.\nވައި ރޯޅިއެއްގައި ޖެހި އެ ސިޓީއުރަ ވިއްސައިގެން ގޮސް ކަނޑުގެ ރާޅުތަކުގެ ތެރެއަށް ގޮސް ނުގެއްލެނީސް ރީހާން ކުރުފިޔަވަޅުތަކެއްގައި ގޮސް ތޮށިގަނޑު މަތިން އެ ސިޓީއުރަ ޖަހައިގަނެފި އެވެ. އޭރު އޭތި ދޫކޮށްފައި ދިޔަ މީހާ ފެންނާކަށް ނެތެވެ.\nރީހާނަށް އެނގުނުހާ ވެސް އެއްޗަކީ އެއީ އަންހެނެއް ކަމެވެ. ނަމަވެސް ސިފަ އެނގޭހާ ކައިރިއަކުން ނުފެނުނެވެ.\nސިޓީއުރައިގެ ތެރޭގައި އޮތް އެއްޗެއް ބެލުމަށް ވުރެ ބޮޑަށް ރީހާން ދެން އަވަސްވެގަތީ އެ ސަރަހައްދު ދޫކޮށް ވީހާ ވެސް ދުރަކަށް ދާށެވެ. ނުވަތަ އޭނާގެ ހޮރަށް ވަދެ ފިލައި، ވާނުވާގެ ދަންމަރު ދިއްލައިލާށެވެ.\nފެރީގައި އެނބުރި ހުޅުމާލެ އަށް ދެވުނުއިރު މޫސުމް އޮތީ ނިކަން ގޯސްކޮށްލައިފަ އެވެ. ކަޅު ބޯ ވިލާތަކާ އެކު ދުނިޔެ މަތި އޮތީ އަނދިރިކޮށްލައިފަ އެވެ.\n"އަނެއްކާ މިއީ ކޮން ނުބައި ކަމެއްގެ އަލާމާތެއް ހެއްޔެވެ؟،" ތެޅެމުން ދިޔަ ހިތާ އެއްވަރަކަށް ދެ ފައި ތަޅުވަމުން ކަންބޮޑުވުން ބޭރުކުރަމުން ދިޔަ ރީހާން ހިތާހިތުން ބުނެލި އެވެ.\nއޭރު ބަހުގައި ގޮސް އޭނާގެ ފްލެޓް ކައިރިއަށް މަޑުކޮށްލަނީ އެވެ. ބަހުން ފޭބި ދުވެލީގައި ގޮސް އޭނާ އެރީ ފްލެޓަށެވެ. އެތެރެއަށް ވަދެ ދޮރު ލައްޕައި އޭގައި ތަޅުލައި އެނބުރިގަތްތަނުން ރިންގުވެގަތީ އޭނާގެ ފޯނެވެ.\nއޭނާގެ މަންމަގެ ކޯލެކެވެ. މަންމަ އާއި ރީހާން އަނގައިން ނުބުނާތާ ފަސް އަހަރުވީ އެވެ. މަންމަގެ ކޯލް ފެނިފައި ރީހާންގެ ހިތް ކުރިއަށް ވުރެ ބާރަށް ތެޅިގަތީ އެ ސަބަބާ ހެދި ކަމަށް ވެސް ވެދާނެ އެވެ. ނުވަތަ މީހުން ބުނާ ވާހަކައެއްގެ މަތިން އޭނާ ކުއްލިއަކަށް ހަނދާންވީ އެވެ.\nމީހުން ބުނެއުޅެއެއް ނޫން ހެއްޔެވެ. ދަރިފުޅަށް ގެއްލުމެއް ލިބެން އުޅޭ ކަމުގެ އިހްސާސް އެމީހުންގެ މައިންނަށް ކުރެވެ އެވެ. ފަހަރެއްގައި ރީހާންގެ މަންމަ އޭނާ އަށް އެ ގުޅަނީ ރީހާނަށް ދެރަކަމެއް ކުރިމަތިވާން އުޅޭކަމުގެ އިހްސާސް ކުރެވިގެންނެވެ.\nނަމަވެސް މަންމަގެ އެ ފޯން ކޯލަށް ވުރެ ބޮޑަށް ރީހާނަށް މުހިންމުވީ ޖީބުން ނެގި ސިޓީއުރަ އެވެ.\nއޭގައި އޮތް ޕެން ޑްރައިވް ނަގައި ލެޕްޓޮޕަށް ޖަހާލުމަށް ފަހު ރީހާން އޭނާގެ މެކްބުކް ހުޅުވާލި އެވެ. އަނެއްކާވެސް ބޮޑު ސިއްރެއް ފަޅާއަރުވާލުމަށް އޭނާ ތައްޔާރުވީ އެވެ. ނުވަތަ ބަޔަކު ހިންގާފައިވާ ނުބައި ޖަރީމާއެއްގެ ހަގީގަތް އާންމުންނަށް ހާމަކޮށްދިނުމުގެ ވަގުތުޖެހުނީ އެވެ.\nމީހުން ބުނާތީ އަޑު އިވެނީ އެހެން މީހުންގެ ސިއްރުތަކަށް ފާރަލާން ނުވާ ވާހަކަ އެވެ. އަދި އަނެއް ބަޔަކު ބުނާ އަޑު އިވެނީ ރައްޔިތުންނަށް އެއްވެސް ކަމެއް އޮޅުވާލާފައި ބާއްވައިގެން ނުވާނެ ވާހަކަ އެވެ.\nމިހެން ހިތަށް އަރުވައިގެން ހުރެ ރީހާން ޕެންޑްރައިވަށް ވަދެއްޖެ އެވެ.\nހުޅުވި ފައިލްތަކުގައި އޮތީ މަޝްހޫރު ސިޔާސީ ލީޑަރެއްގެ މަރުގެ ވާހަކަ އެވެ. އެ ޖަރީމާގެ ފަހަތުގައި ތިބި މީހުންނާއި އެމީހުންގެ އެ ލޭ އޮހޮރުވުމަށް ކުރި ޚަރަދާއި ރޭވި ރޭވުންތަކުގެ ތަފްސީލެވެ. މި ފޮޓޯތަކާއި ލިޔެކިޔުންތައް ފެނުނު ހިނދު ހީވީ ރީހާންގެ ބޮލުގައި މީހަކު ނިކަން ވަރުގަދަ އެތިފަހަރެއް އަޅުވާލިހެންނެވެ. އޭރު އޭނާގެ އެޕާޓްމެންޓްގެ ދޮރުގައި ވެސް މީހަކު ޓަކި ދެނީ އެވެ.\nގަތްބިރާ އެކު ރީހާން ކުއްލިއަކަށް އޭނާގެ ލެޕްޓޮޕް ލައްޕައިލި އެވެ. ދޮރުގައި ދެމުން ދިޔަ ޓަކީގެ ރާގު އޭނާ އަށް ނިކަން ރަނގަޅަށް އެނގޭތީ އެވެ. (ނުނިމޭ)\nދޮން ސަންޕަގެ ކާމިޔާބު ދިރިއުޅުމަކީ މިއީ!\nލަކްސް އާއެކު ދެންވަންނާނީ އާ ގެއަކަށް\nއެންގޭޖްވެ ކައިވެނި ނުކުރެވުނު ބޮލީވުޑް ތަރިން\nސުޝާންތުގެ ނޯޓް: އަހަންނަށް ގޭމް ގެންދެވުނީ ނުބައިކޮށް


Waashiyage Furathama Thajuriba: Film Kulheyhithun Lolah Nidhives Naadhey - Vaguthu\nވާޝިޔާގެ ފުރަތަމަ ތަޖުރިބާ "ފިލްމް ކުޅޭހިތުން ލޮލަށް ނިދިވެސް ނާދޭ"\nބައިސްކޯފްގެ ސީރީޒް "ތިން ބިބީ" އިން ފިލްމީ ދާއިރާއަށް ތަޢާރަފުވި ވާޝިޔާ މުހައްމަދު (ޝިޔާ)އަކީ ކުޅަދާނަ ފަންނާނެއް ކަމާއި މެދު ސުވާލެއް ނެތެވެ. ސާދާ އެކްޓިން އާއި އެކު އާއްމުންގެ މަގްބޫލްކަން ހޯދި ވާޝިޔާ އަކީ ހަލުވިކަމާއި އެކު ފިލްމީ ދާއިރާގައި ފިޔަޖަހަމުން އަންނަ ކުޅަދާނަ ބަތަލާއެކެވެ. އޭނާގެ މޮޅު އެކްޓީންގެ ހުނަރުގެ ހެއްކަކީ ފިލްމީ ދާއިރާގައި ކުރު މުއްދަތުގެ ތެރޭގައި ވެސް ފިލްމާއި، ސީރީޒް އަދި އިޝްތިހާރުތަކުން ފުލުފުލުގައި އޭނާ އަށް ޖާގަ ލިބެމުން އައުމެވެ.\nއެކަމަކު ވާޝިޔާގެ ވާހަކަތަކުން އެނގެނީ މި ކާމިޔާބަކީ އޭނާގެ ބުރަ މަސައްކަތުގެ ނަތީޖާ ކަމެވެ. ފިލްމީ ދާއިރާގައި އޭނާ ކުރާ މަސައްކަތަކީ އޭނާ ވަރަށް ސީރިއަސްކޮށް ކުރާ މަސައްކަތެއްކަން އޭނާގެ ވާހަކަތަކުން ހާމަވެއެވެ. އޭނާ ވަނީ އިންޓަރވިއު އެއްގައި ވާހަކަދައްކަމުން ފުރަތަމަ ފިލްމަށް އޭނާ ތައްޔާރުވި ގޮތް ކިޔާދީފައެވެ.\nއަބަދުވެސް ކުރިއަށް އޮތް ދުވަހުގެ ޝޫޓީންގެ ޚީޔާލުތައް އޭނާގެ ހަނދާނުގައި ތާޒާކޮށް ހުންނަކަން ވާޝިޔާ ފާހަގަކުރެއެވެ. އަދި ބައެއް ފަހަރު މަސައްކަތް ކުރާހިތުން ލޮލަށް ނިދި ނާންނަ ފަހަރު ވެސް އަންނަ ކަމަށް އޭނާ ވަނީ ބުނެފައެވެ.\n"އަބަދުވެސް ހިތަށް އަރާ މާދަމާ މި ސީން އޭ އިނީ. ކިހިނެތްބާއޭ އެ ސީން ގެނެސްދޭނީ. އެހެން ހިތަށް އަރާފައި ބައެއް ފަހަރު ނުވެސް ނިދޭ." އޭނާ ކިޔާދިނެވެ.\nވާޝިޔާ އަކީ އޭނާގެ ރޯލުތަކަށް ވަރަށް ބޮޑަށް ތައްޔާރުވާ ފަންނާނެކެވެ. އަދި އޭނާގެ މަސައްކަތް އޭނާ ކުރަމުން ދަނީ ވަރަށް ޝައުގުވެރިކަމާއި އެކުގައެވެ. ކޮންމެ ރޯލެއް ލިބުނަސް އާއްމުން ބަލައިގަންނާނެ ފަދަ ގޮތަކަށް އެ ރޯލެއް ގެނެސްދެވޭތޯ އޭނާ މަސައްކަތް ކުރެއެވެ.\nކަނޑު އަޑީގެ މަންޒަރުތައް ނިއުމާގެ ހެދުމަކުން!


BREAKING: Diving Ah Feybi Meehaku Gellijje - Vaguthu\nއދ. މަންދޫ ކައިރި ފަރަކަށް ޑައިވިންގއަށް ފޭބި ފަތުރުވެރިއަކު ގެއްލިގެން ހޯދަން ފަށައިފިއެވެ.\nއެމްއެންޑީއެފް އިން ވިދާޅުވީ މާންދޫ ކައިރި ފަރަކަށް ޑައިވްކުރަން ދިޔަ "ގޮމަ" ނަމަކަށް ކިޔާ ދޯންޏަކުން ޑައިވިނަށް ފޭބި ފަތުރުވެރިންތަކެއްގެ ތެރެއިން ފަތުރުވެރިއެއް ގެއްލިގެން އޭނާ ހޯދުމުގެ މަސައްކަތް ކުރަމުންދާ ކަމަށެވެ.\nއެ ފަތުރުވެރިޔާ ހޯދުމުގެ މަސައްކަތް ކުރަމުން ދަނީ އެމްއެންޑީއެފްގެ ކޯސްޓްގާޑުގެ މާލެ ސަރަހައްދުގެ ސިފައިންނެވެ.\nއދ.މަންދޫ ކައިރި ފަރަކަށް ޑައިވުކުރަންދިޔަ "ގޮމަ" ނަމަކަށް ކިޔާ ދޯނިން ޑައިވިނަށް ފޭބި ފަތުރުވެރިންތަކެއްގެ ތެރެއިން އެއް ފަތުރުވެރިއަކު ގެއްލިގެން އޭނާ ހޯދުމުގެ މަސައްކަތް އެމްއެންޑީއެފް މާލޭ އޭރިއާ ކޯސްޓްގާޑު ސްކޮޑްރަންއިން ފަށައިފި pic.twitter.com/qTD1t9wBT5\n— Maldives National Defence Force (@MNDF_Official) January 15, 2022\nއެމްއެންޑީއެފްގެ ތަރުޖަމާން ހަނާ ވިދާޅުވީ، އެ މީހާ ގެއްލުނުކަަމުގެ މައުލޫމާތު ސިފައިންނަށް ލިބުނީ މިއަދު މެންދުރު ފަހު 15:55 ހާއިރު ކަމަށެވެ.\nއަދި ގެއްލިގެން ހޯދަމުން ދަނީ 69 އަހަރުގެ އިނގިރޭސިވިލާތަށް ނިސްބަތްވާ އަންހެން ފަތުރުވެރިއެއް ކަަމަށްވެސް ހަނާ ވިދާޅުވިއެވެ.\nއެ މީހާ ހޯދުމަށްޓަކައި ކަނޑު އުޅަނދުފަހަރު ހަރަކާތްތެރިވަމުންދާއިރު، އެ ސަރަހައްދުން ދަތުރު ކުރި ސީޕްލޭންތައް މެދުވެރިކޮށްވެސް އެ ސަަރަހައްދު ބަލާފައިވާ ކަމަށް ހަނާ ވިދާޅުވިއެވެ.\nއަދި ކުރިއަށްއޮތް ދުވަސްތަކުގައި ކަނޑާއި ވަރުގެ އުޅަނދުފަހަރު މެދުވެރިކޮށް އެމްއެންޑީއެފްގެ ކޯސްޓްގާޑް ސެކަންޑް ސްކޮޑްރަންއިން ހިންގަމުންދާ މި ސާރޗް ރެސްކިއު އޮޕަރޭޝަން ކުރިއަށް ގެންދަން ހަމަޖެހިފައިވާ ކަަމަށް ހަނާ ވިދާޅުވިއެވެ.\n130 މީހުންނާއެކު ދަތުރު ކުރި ބޯޓެއް ފަރަށް އަރައިފި\nތިންހާސް ފޫޓްގެ ސަރަހައްދެއް ޑައިވް ކޮށްގެން ބަލައިފި، ސައީދު ނުފެނޭ!\nޖެނުއަރީ 15, 2022 19:21\nމިހާރު ރާއްޖޭގެ ކަނޑުގައި ކޮންމެވެސް ގޮތް ނޭނގޭކަންތައްގަޑެއް އެބައުޅޭ\nކަނޑަށް މީހަކު ގެއްލުނަސް އިންޑިއާއޭ ބުނަން އުޅެވެނީ ދޯ…..ހޭބަލިވެފަދޯ ތިތިބެނީ….\nޖެނުއަރީ 16, 2022 03:01\nގޮތް އެނގޭ. އަހަރެމެން މިޔަރުމެންގެ ހަމަލާ ތަންކޮޅެއް ވަރުގަދައީ


Miee Barcelona ge fenvaru saaabithu kohdheynvee vaguthu: Enrique | Mihaaru\nމިއީ ބާސެލޯނާގެ ފެންވަރު ސާބިތުކޮށްދޭންވީ ވަގުތު: އެންރީކޭ\n19 ފެބުރުއަރީ 2017 - 12:23\nސްޕެނިޝް ލީގުގައި މިރޭ އަމިއްލަ ދަނޑުގައި ލެގަނޭސްއާ ދެކޮޅަށް ކުޅޭ މެޗުގެ ކުރިން އެންރީކޭ ބުނީ ޗެމްޕިއަންސް ލީގުގައި ޕީއެސްޖީ އަތުންވި ބަލީގެ އަސަރު ހުރިހާ ކުޅުންތެރިންނަށް ވެސް ކޮށްފައިވާ ކަމަށެވެ.\n"ޕީއެސްޖީ އަތުންވި ބަލީގެ އަސަރު މުޅި ޓީމަށް ވެސް ވަނީ ކޮށްފައި. އެކަމަކު އެއީ އަހަރެންގެ މުސްތަގުބަލާ ގުޅޭ ގޮތަކުން ނޫން. އަހަރެން އަބަދުވެސް ބޭނުންވަނީ މި ޓީމަށް ކާމިޔާބު ހޯދައިދޭން. އެގޮތުގައި އެންމެ ފަހު ވަގުތާ ޖެހެންދެން ވެސް ހުންނާނީ،" އެންރީކޭ ބުންޏެވެ.\nސެވިއްޔާ ރޭ ކުޅުނު މެޗުން މޮޅުވުމުން ބާސެލޯނާ ވަނީ ލީގުގެ ތިން ވަނަ އަށް ވެއްޓިފަ އެވެ. މިރޭގެ މެޗުން މޮޅުވެގެން އަލުން ދެ ވަނަ އަށް އެރުމުގެ ފުރުސަތު އެ ޓީމަށް އެބައޮތެވެ.\nއެންރީކޭ ބުނީ ބާސެލޯނާއާ މެދު ގިނަ ބަޔަކު ކުރިމަތިކުރުމަވުން އަންނަ ސުވާލުތަކަށް ޖަވާބުދޭން ފަށަންވީ ވަގުތު ޖެހިއްޖެ ކަމަށެވެ.\n"އަހަރެމެންގެ ފޯމު ގެއްލުމުން ގިނަ ބައެއްގެ ފާޑުކިޔުންތައް އަންނަނީ އަމާޒުވަމުން. މިއީ އެ ހުރިހާ ކަމަކަށް ލޯ ހުޅުވައިގެން ކުރިއަށް ދާންވީ ވަގުތު. ބާސެލޯނާގެ ފެންވަރުގައި ކުޅެންވީ ވަގުތު މިއީ،" އެންރީކޭ ބުންޏެވެ.\nރިޕޯޓްތައް ބުނާގޮތުން މި ސީޒަނަށް ފަހު ބާސެލޯނާގެ ކޯޗުކަމުން އެންރީކޭ ވަކިވާނެ އެވެ. އެންރީކޭ އަންނަނީ އޭނާގެ މުސްތަގުބަލާ ގުޅޭގޮތުން ކުރާ ސުވާލުތަކަށް ނުސީދާ ޖަވާބުތަކެއް ދެމުންނެވެ. އޭނާ ބުނީ ސީޒަންގެ މެދުތެރެއިން މުސްތަގުބަލުގެ ވާހަކަ ދެއްކުމަކީ އޭނާ ގަބޫލުކުރާ އުސޫލެއް ނޫން ކަމަށެވެ.\nއެންރީކޭ ބާސެލޯނާ ދޫކޮށްލައިފި ނަމަ އެ ޓީމުން ދެން ގެންނާނެ ކަމަށް ބެލެވެނީ ކުރިން އެ ޓީމަށް ކުޅުނު ޑިފެންޑަރު އަދި މިހާރު އެވަޓަންގެ ކޯޗު ރޮނާލްޑް ކޫމަން ނޫނީ ސެވިއްޔާގެ ކޯޗު ޖޯޖް ސަމްޕައޮލީ އެވެ.\nބާސެލޯނާ އާއި ލެގަނޭސް ކުޅޭ މެޗު ފަށާނީ މިރޭ ރާއްޖެ ގަޑިން 00:45 ގަ އެވެ.\nކޯޗަށް ވުރެ މަތީގަ ކުޅުން ތެރިން އުޅޭތީ ވަނެ ތިޔަކަހަލަ ގޮތް. މެސީ އަދިވެސް އެބަ ބޭނުންވޭ ހުރިހާ މެޗެއްގެ 90 މިނެޓު ކުޅެން ކޯޗަކަށް ނޯވެ ރެސްޓު ދެވޭކަށްވެސް. ނޫނީ ބަދަލު ކުރެވޭކަށްވެސް. މެސީ އަކީ އެންމެ މޮޅު ކުޅުން ތެރިއާ އެކަމު އެސޮރުވެސް ވަރުބަލި ވާނެތާ ހަފަތާއަކު ތިން ހަތަރު މެޗު ކުޅެންވީމަ\nބާސާގެ ކުޅުން މިހުންނަނީ އެކިދުވަހު އެކި ފެންވަރަށް ،،، އެންމެ ފަހުން5ލަނޑުން ބަލިވި މެޗްގައި މުޅިޓީމްގެ ގުޅުމެށްނެތް ،، އޮތީ ވިސްސިވިހާލިވެފައި ،،، އެހެންވީމައި މުޅިޓީމްގައިވެސް އެބައުޅޭ ކޯޗަށް ހައްލުނުކުރެވިގެން އުޅޭ މައްސަލައެއް ،،،، އެވަރު އެނގެނީ ،،، ކުރަންވީ ފަރުވާއެއް ހަދަންވީގޮތެއް އަދި ކޯޗަށް ނުވިސްނިގެން އުޅޭކަމަށް ފެންނަނީ ،، ވަރަށްވެދުން


Budget plan kuran council thakah 30 dhuvas dheyn faaskohfi\nބަޖެޓް ޕްލޭން ކުރަން ކައުންސިލްތަކަށް އެއް މަސް ދޭން ފާސްކޮށްފި\nބަޖެޓް ދިރާސާ ކުރާ ކޮމިޓީން ރޭ ބޭއްވި ބައްދަލުވުން -- ފޮޓޯ: މަޖިލީސް\nރަައްޔިތުންގެ މަޖިލީހުން އަންނަ އަހަރަށް ލަފާ ކުރާ ބަޖެޓް ފާސް ކުރާތާ އެއް މަސް ދުވަހުގެ ތެރޭގައި ކައުންސިލްތަކަށް ލިބޭ އާމްދަނީ ބޭނުން ކުރާނެ ގޮތުގެ ޕްލޭން ބަޖެޓް އެކުލަވާލައި ފިނޭންސް މިނިސްޓްރީއަށް ހިއްސާ ކުރަން ބަޖެޓްގެ ރެކޮމެންޑޭޝަންއެއްގެ ގޮތުގައި މަޖިލީހުގެ ބަޖެޓް ދިރާސާ ކުރާ ކޮމިޓީން ފާސްކޮށްފި އެވެ.\nއަންނަ އަހަރަށް ލަފާ ކުރާ ބަޖެޓްގެ ފަސް ޕަސެންޓް ވަނީ ކައުންސިލްތަކަށް ދޫކުރާ ބްލޮކް ގްރާންޓްގެ ފައިސާގެ ގޮތުގައި ހަމަޖައްސައިފަ އެވެ. އަދި ލާމަރުކަޒީ އުސޫލުން އިދާރީ ދާއިރާތައް ހިންގުމުގެ ގާނޫނަށް ގެންނަ އިސްލާހާއެކު އިތުރު އާމްދަނީ ވެސް ކައުންސިލްތަކަށް ލިބިގެން ދާނެ އެވެ.\nބަޖެޓް ކޮމިޓީން ރޭ ބޭއްވި ބައްދަލުވުމުގައި މިލަންދޫ ދާއިރާގެ މެންބަރު އަލީ ރިޒާ ވަނީ ބަޖެޓާ ގުޅޭ ތިން ރެކޮމެންޑޭޝަނެއް ދިނުމަށް ހުށަހެޅުއްވައިފަ އެވެ. ފުރަތަމަ ކަމަކީ ކައުންސިލްތަކަށް ލިބޭ އާމްދަނީ ހަރަދު ކުރާނެ އުސޫލެއް ފިނޭންސް މިނިސްޓްރީން އެކުލަވާލައި ކައުންސިލްތައް އެންގުމެވެ. ދެވަނަ ކަމަކީ ކައުންސިލްތަކުގެ ބަޖެޓް ޕްލޭން އެކުލާވަލައި ފިނޭންސް އަށް އެންގުމަށެވެ.\nބަޖެޓް ކޮމިޓީން ރޭ ބޭއްވި ބައްދަލުވުމުގައި ބައިވެރިވެވަޑައިގެންނެވި މެންބަރުންގެ އަޣުލަބިއްޔަތުން ފާސް ކުރީ އެ ދެ ކަންތައް އެއް މަސް ދުވަހުގެ ތެރޭގައި ކުރުމަށް ފިނޭންސް މިނިސްޓްރީއަށާއި ކައުންސިލްތަށް ރެކޮމެންޑް ކުރުމަށެވެ.\nތިންވަނަ ކަމެއްގެ ގޮތުގައި އޮތީ ކައުންސިލްތަކުން ބަޖެޓް ޕްލޭން ފޮނުވުން، ފިނޭންސް މިނިސްޓްރީން އެކުލަވާލާ އުސޫލާ އެއް ގޮތަށް އެ ބަޖެޓް ތައްޔާރުކޮށް ކައުންސިލްތަކަށް އެންގުމެވެ. އަދި ކައުންސިލްތަކުން އާމްދަނީ ހޭދަ ކުރާ ގޮތް ފިނޭންސް މިނިސްޓްރީން މޮނިޓާ ކުރުމެވެ. ކޮމިޓީގެ މެންބަރުންގެ އަޣުލަބިއްޔަތުން އެ ހުށަހެޅުން ވެސް ފާސްކުރި އެވެ.\nކައުންސިލްތަކަށް ކަނޑައަޅާފައިވާ ބަޖެޓުތަކާ ގުޅޭ ގޮތުން ރޭ ބޭއްވި ކޮމިޓީގައި މަޝްވަރާ ކުރެއްވިއިރު، ބައެއް މެންބަރުން ވަނީ ބްލޮކް ގްރާންޓް ބަޖެޓްގެ ފައިސާ ކައުންސިލްތަކުގެ މެދުގައި ބެހިފައިވާ ގޮތާ މެދު ކަންބޮޑުވުން ފާޅުކުރައްވައިފަ އެވެ. އެ ކަން ފިނޭންސް މިނިސްޓަރުގެ އަރިހުން އޮޅުން ފިއްލެވުމަށް ހަސަން އަފީފް ހުށަހެޅުއްވި އެވެ.\nނަމަވެސް އިތުރު މެންބަރަކު އެ ހުށަހެޅުއްވުމަށް ތާއީދު ނުކުރެއްވުމުން އެ ހުށަހެޅުއްވުމަށް ވޯޓަކަށް ނާހަ އެވެ. މަޖިލީހުގެ ގަވާއިދު ބުނާ ގޮތުން، ކޮމިޓީއަށް ހުށަހަޅާ ކަމަކަށް ވޯޓަށް އެހޭނީ އިތުރު މެންބަރަކު އެ ހުށަހެޅުމަށް ތާއީދު ކޮށްފިނަމަ އެވެ.\nރައްޔިތުންގެ މަޖިލިސް އައްޑޫ ސިޓީ ކައުންސިލް ދައުލަތުގެ ބަޖެޓް + ފިނޭންސް މިނިސްޓްރީ މާލޭ ސިޓީ ކައުންސިލް ލާމެހޭ ރަށްތައް\nއަތޮޅު ކައުންސިލްގެ އެކުލެވުމަށް ތަފާތު ހިޔާލުތަކެއް!\nލާމަރުކަޒީ އިސްލާހުތައް ބަލައިގަނެ ކޮމިޓީއަށް\nލާމަރުކަޒު ކުރުމަކީ ތަރައްގީގެ ބިންގާ: ރައީސް\nދަށް އަގުގެ މަޝްރޫއުތައް ކައުންސިލްތަކަށް


އާބާދުވެގެން ދިޔަ ހަޔާތް – Esfiya\nއާބާދުވެގެން ދިޔަ ހަޔާތް\nއަތިރިމަތީގައި ހުރި ބޮޑު ދިއްގާ ގަހުގައި އެލުވާލައިފައި ހުރި އުނދޯއްޔެއްގާ އަހަރެން އޮތީ ފެންނަމުން ދިޔަ ރީތި މޫދަށް ނަޒަރު ހުއްޓާލައިގެންނެވެ. އެއްވެސް ރާޅެއް ނުވާ އެމޫދު އިސްތިރިކޮށްލާފައި ވާފަދައެވެ. އިރުއޮއްސެމުން ދިޔަވަގުތު ނަމަވެސް މޫދުދޮށުގައި ދޮށިހިފައިގެން އެކިޢުމުރު ފުރާގެ މީހުން ތިބީ މަސްބޭނުމަށް ގެއްލިގޮސްފައެވެ. ބަލާލަން ކިތަންމެ ހިތްގައިމު މަންޒަރަކަސް ވަގުތު ބޭކާރުނުކޮށް އަހަރެން އަތުގާ އޮތް ޑައިރީއަށް ނަޒަރު ހިންގާލަމުން ކޮންމެވެސް ވަރަކަށް އޭގާ ލިޔަންވެސް ފެށީމެވެ. އަހަރެންގެ ވަށައިގެންވާ މާހައުލަކީ ހަމަ ހިމޭން މާހައުލަކަށް ވުމުން އަހަރެންގެ ހިތަށް ނޭނގޭ ހިތްހަމަ ޖެހުމެއް ލިބިގެންދެއެވެ. ވަކިވަރަކަށް ޑައިރީގައި ލިޔެވުމުން ކުރަން ނުކުރަން އިނދެފައި އަހަރެން ޑައިރީގައި ލިޔެނިމިފައިވާ ސޮފްހާ ތަކަށް ނަޒަރެއް ހިންގާލީމެވެ. އެއީ އަހަރެން ގެ ހިތި މާޒީއެވެ. ކިތަންމެ ހިތް ނޭދުނަސް އަނބުރާ އެދުވަސްތަކުގެ ހަނދާން އަހަރެން ގެ ސިކުނޑިވަށާލިއެވެ. ނޭގުމެއްގެ ތެރޭގައި ވެސް މާޒީ ތެރެއަށް ފީނާގަނެވުނެވެ.\nއަހަރެންނަކީ ހަނދާން ހުންނަން ފެށުނީއްސުރެ އަހަރެން ބައްޕަ ފަރާތުގެ ބޮޑުދައިތަ އާއެކީ ދިރިއުޅުން ކުރިއަށް ގެންދަމުން ދިޔަ އަންހެން ކުއްޖެކެވެ. ބައްޕަ އަދި މަންމަ ގެ އެއްވެސް ހަނދާނެއް އަހަރެން ނުވެއެވެ. ބޮޑުދައިތަ އަކީ އެހާ ނުފޫޒުގަދަ މީހެއް ކަމުން ބޮޑުދައިތަ ކުރިން އޮޅުން ފިލުވާލާކަށް އަހަރެން ގަޔަކު ހިތްވަރެއް ނުހުރެއެވެ. ޢުމުރުން ދިހަ އަހަރުވީއްސުރެ އަހަރެން ގޭގެ މަސައްކަތް ކުރަން ފެށީވެސް ބޮޑުދައިތަ އަހަރެން ލައްވާ ކުރުވަން ފެށުމުންނެވެ. ކަމެއް ގޯސްކޮށް ކުރެވޭ ދުވަހަކީ އަހަރެން އެތައް ވޭނަކުން ތެޅެން ޖެހޭ ދުވަހެކެވެ. ބޮޑުދައިތަ އަހަރެން ބަލަނީ ވެސް އަހަރެން އެގޭތެރޭގެ މަސައްކަތް ކޮށްހަދާތީއެވެ. އަހަރެންނާ ބޮޑުދައިތަ ގެ އިތުރުން އެގޭގައި އުޅެނީ ބޮޑުދައިތަ ގެ އަންހެން ދަރިއެވެ. އަހަރެންނަށް ވުރެ އެއްއަހަރު ދޮށީ ލީޝާ އަކީ ވެސް ބޮޑުދައިތަ ހެން ބޮޑާ އަންހެން ކުއްޖެކެވެ. ދުވަސްތައް ފާއިތުވަމުން ގޮސް އަހަރެން ގެ ފުރާވަރަށް އެޅުމާއެކީ ބޮޑުދައިތަ ފަރާތުން ލިބޭ ގޯނާތައް އިތުރުވަމުން ދިޔައެވެ. ސްކޫލަށް އަހަރެން ދާދުވަސް ތަކަށް ވުރެވެސް ނުދާ ދުވަސްތައް ގިނައެވެ. އެހެންނަމަވެސް އަހަރެން ވީވަރަކުން ގޭގައި އިނދެ ކިޔަވަން މަސައްކަތް ކުރަމެވެ. އަހަރެންގެ ޢުމުރުން އަށާރަ ފުރުނު ފަހުން އަހަރެން ކުރިމަތި ލާން ޖެހުނީ އެންމެ ހިތްދަތި ދުވަސްތަކާއެވެ. ކޮންމެ ރެއަކު ހެން އެގެއަށް އަންނަ ފިރިހެން މީހާ ގެ ސަބަބުން އަހަރެންނަށް އެގޭގޭގައި އުޅެން ވެސް ނުކުޅަދާނަ ވާވަރުވިއެވެ. އޭނާ އަހަރެންނަށް ބަލާ ބެލުން އަހަރެންނަކަށް ކަމަކު ނުދެއެވެ. ނުވިތާކަށް އަހަރެންނާ ގާތްވާން ވެސް އޭނާ އެތައް މަސައްކަތެއް ކުރެއެވެ. އޭނާ އަދި ބޮޑުދައިތަ އަކީ ގާތް ގުޅުމެއް އޮންނަ ދެމީހުންނެވެ. އެއްރޭގެ ވަގުތެވެ، ބަދިގެއިން ކާއެތިކޮޅުތައް ހޫނުކޮށްލުމަށް ފަހު އަހަރެން ބަދިގެއިން ނިކުމެގެން އައިއިރު މީހާ ހުރީ މޮޅިން ލޮޑުވެފައެވެ. އެނދުގެ އަރާމުތަންމަތި އަހަރެންގެ ލޮލުކުރިމައްޗަށް ސިފަވަމުން ދިޔައެވެ. އަހަރެން ހުރީ އެހާ ވެސް ނިންޖަށް ބޭނުންވެފައެވެ. އެހެން ނަމަވެސް އަޅާލިފުރަތަމަ ފިޔަވަޅާ އެކީ ގެއިން ކަރަންޓުދިޔައެވެ. މުޅިގޭތެރެ އަށް ވެސް ވެރިވެފައި ވަނީ ފަނޑުއަލިކަމެކެވެ. ހަނދުވަރުދޭރެއަކަށް ވުމަކީ ނަސީބެއް ކަންނޭގެއެވެ. ދާންވީދިމާލެއް ނޭނގި ހުއްޓާ އަހަރެން ސިއްސާގެން ގޮސް ހަޅޭލަވާގަތީ އަހަރެންގެ އުނަގަނޑުގާ މީހަކު އަތް އަޅުވާލިހެން ހީވެގެންނެވެ. އެއީ އަހަރެންނަށް ހީވިހީވުމެއް ނޫނެވެ. އަހަރެންނާ ކައިރިވެގެން ހުރީ ދެވަނަ އެހެންމީހެއްނޫނެވެ، ބޮޑުދައިތަގެ އެކުވެރިޔާ އާދަމް އެވެ. އަހަރެން ބިރުން ރޫރޫއަޅަމުން ދިޔައީ އޭނާގެ ނިޔަތް ރަނގަޅުހެން ހީނުވާތީއެވެ. އަހަރެން ހަޅޭލަވަން ފެށުމުން އޭނާ އަހަރެން ކޯމަތީ ވަރަށް ބާރަށް ޖެހުމަށް ފަހު އަހަރެން ގެ އަނގަމަތީ އަތްއެޅިއެވެ. އެރޭ ބޮޑުދައިތަ ވެސް ގޭގާ ނެތުމަކީ އަހަރެންގެ ބަދުނަސީބުކަމެވެ. އޭނާ އަހަރެން އަތުގައި ހިފާ ދަމަމުން ކަހަލަ ގޮތަކަށް ސޯފާ މައްޗަށް ވައްޓާލިއެވެ. ޖެހުނުގޮތަކުން އަހަރެން ގެ އުނަގަނޑަށް އެރިތަދަށް އަހަރެންނަށް ކެތްކޮށްލެވުނީ ކިރިޔާއެވެ. އޭނާ އަހަރެންގެ ގައިމައްޗަށް ޖެހިގަތީ ބަނޑުހާވެފައިވާ ޖަނަވާރެއް ކާނާއެއް ފެނުމުން އެ ޖަހާގަންނަ އުސޫލުންނެވެ. އަހަރެންގެ ގައިގެ އެތަންމިތަނުގައި އޭނާ ބީހެމުން ދިޔައިރު އަހަރެން ދިޔައީ އަޑުގެ ކޮޅަށް ރޮމުންނެވެ. އެންމެ ފަހުކަމަކަށް އޭނާ އަހަރެން ލައިގެން ހުރި ހެދުން އިރާލުމަށްފަހު ހާމަ އަށް އޮތް އަހަރެންގެ ހަށިގަނޑަށް ބަލައިލީ ދަހިވެތި ނަޒަރަކުން ކަން އެ އަނދިރިގަނޑުތެރޭ ވެސް އަހަރެންނަށް ފާހަގަވިއެވެ. އޭނާ ބޭނުން ފުއްދުމާއެކު އަހަރެން އޮތްގޮތަށް ބާއްވާ ގެއިން ނިކުންނަން ދިޔައިރު ވެސް އަހަރެން ދިޔައީ އަޑުގެކޮޅަށް ރޮމުންނެވެ. އަހަރެންނަށް ސިހުންވީ ގޭގެ ބޮޑުދޮރު ހުޅުވު އަޑަށެވެ. ކަރަންޓުވެސް އައީ ހަމައެވަގުތެވެ. ގެއިން ނިކުންނަން ދިޔަ އާދަމް އާދިމާލަށް ހައިރާން ކަމާއެކީ ބަލަން ހުރީ އަހަރެންގެ ބޮޑުދައިތައެވެ. އަހަރެންނާ ދިމާލަށް ބަލާލުމަށް ފަހު ބޮޑުދައިތަ އާދަމް އަށް އަތުގެ ހަމާލާއެއް ދިންތަން އަހަރެންނަށް ފެނުނެވެ. ދެން ވީގޮތް އަހަރެންނަށް ނޭނގިދިޔައީ އެވަގުތު އަހަރެން ހޭހުސްވުމުންނެވެ. އަހަރެން ހޭއެރިއިރު ކައިރީ ބޮޑުދައިތަ އިންއިރު ކަރުނައިން ފުރިފައިވީ ބޮޑުދައިތަގެ ދެލޯފެނުމުން އަހަރެންނަށް ހުރިހާ ކަމެއް ހަނދާންވިއެވެ. އެއާއެކު އަހަރެންނަށް ބާރަށް ރޮވެން ފެށުނެވެ. ކަރުގެ ނެތްތަނަށް އަހަރެން ހަޅޭލަވާގަތީ އެވަގުތުކޮޅު އަހަރެންގެ ދެލޮލަށް ސިފަވުމުންނެވެ. އަހަރެންގެ އިއްފަތްތެރިކަން ފޭރިގަން އާދަމް އަށް އަދަބު ލިބިގެން ދާނެވާހަކާ އާ އޭނާ ވީ ފުލުހުންގެ ބެލުމުގެ ދަށުގައިކަން ވެސް ބޮޑުދައިތަ އަހަރެން ކައިރި ބުނަމުން އަހަރެން ކިބައިން މާފަށް އެދުނެވެ. އަހަރެން ހިތުން ރުހުމުން ބޮޑުދައިތަ އަށް މާފް ކުރީ ބޮޑުދައިތައާ މެދު ހިތްސާފު ކަމަށް އަންގަމުންނެވެ.\nއޭގެ ފަހުން ހަތަރުއަހަރުވެގެން ދިޔައިރު ވެސް އެހަނދާންތަން އަހަރެންގެ ސިކުނޑީގަޔާ ހިތުގާ ނުފިލާ ލަތްގަނޑެއް ހެން ވެއެވެ. މާޒީ ގެ ހަނދާންތަކުން އަހަރެންނަށް ނިކުމެވުނީ ބަންގީގެ މޫރިތި ކަލިމަ އަހަރެންގެ ކަންފަތާ ހަމައަށް ފޯރުމުންނެވެ. ކަރުނައިން ތެތްވެފައިވާ އަހަރެންގެ ކޯތާފަތް މަތި ފޮހެލަމުން އަހަރެން އުނދޯލިން ދެތުވެގެން ދިޔައީ އަވަހަށް ގެއަށް ދިޔުމަށެވެ.\nގެއަށް ވަދެގެން ދިޔައިރު އަހަރެން ހުރީ އިސްޖަހާގެން ކަމުން ގޭތެރޭގައި އިން މެހެމާނެއް އަހަރެންގެ ލޮލަކު އަޅައެއް ނުގަތެވެ. ބޮޑުދައިތަ ގެ އަޑަށް އަހަރެން އިސްއުފުލާލިއިރު ކުރިމަތީގައި އިން ފިރިހެން ވަންތަ ސޫރަވެސް އަހަރެންގެ ލޮލުގައި އަޅާގަތެވެ. އެއިރު އޭނާގެ ނަޒަރު އަހަރެންނަށް އަމާޒުވެފައިވުމުން އަހަރެން ނަށް އުނދަގޫވިނަމަވެސް ބޮޑުދައިތަގެ އެދުމަށް އަހަރެން އެދިމާލަށް ދިޔައީމެވެ. ” ދަރިފުޅާ މީ އާލިފް ، ދައްތަ ގެ އެކުވެރިއެއްގެ ދަރިފުޅެއް ދުވަސްކޮޅަކަށް މިރަށުގާ ހުންނާނެ ، ސުހާ އަށްވުރެ އަހަރެއް ދޮށީވާނީ ” ބޮޑުދައިތަ އެހެން ބުނުމާއެކީ އަހަރެން އުނދަގުލުން ނަމަވެސް އާލިފްއަށް ހިނިތުންވުމެއް ރައްދުކޮށްލީމެވެ. އޭނާވެސް ހިނިތުންވެލިއިރު އަހަރެން ހީނުލާގެން އިންފަދައެވެ. މާޒީގެ ހާދިސާ އަށް ފަހު ފިރިހެނެއް ކީއްކުރަން ފިރިހެންކުއްޖަކާ ވެސް އަހަރެން ވާއެޅޭކަށް ބޭނުމެއް ނުވެއެވެ. އެހެންނަމަވެސް އަހަރެން ޒަވާޖީ ހަޔާތެއް ނުފަށާގެން އެވާހަކަ ވެސް ބޮޑުދައިތަ އެތައް ބުރަކު ދައްކައެވެ.\nއާލިފް އާ ކިތަންމެ އެކުވެރިވާން ބޭނުންނުވިނަމަވެސް އާލިފް ގެ މަޖާ މިޒާޖުގެ ސަބަބުންނާ އެ ހިތްގައިމު ސޫރަގެ ސަބަބުން ދެތިން ދުވަސްވެގެންދިޔައިރު އަހަރެންގެ ހިތްވަނީ އޭގެ މަގާމުން ދޫވެފައިއެވެ. އާލިފް ގެ ގާތްކަމުން ހިތަށް އުފާވެރިކަން ލިބުނަސް އަހަރެން ގެ މާޒީ ހަނދާންވާން ކޮންމެ ބުރަކު އާލިފް އަހަރެން ކަހަލަ އަންހެން ކުއްޖެއް ބޭނުން ނުވާނޭ ހިތަށް އަރައެވެ. އެހެންނަމަވެސް އަހަރެންނަށް ހަޤީޤީ ލޯބި ނޭނގެނީއެވެ. ބޮޑުދައިތަގެ ދަރި ލީޝާ ގެ ހިތްވެސް ދެވިފައިވަނީ އާލިފް އަށްކަން އިނގުނު ދުވަހުން ފަށާގެން އަހަރެން އޭނާ އާ ދުރުވާން މަސައްކަތް ކުރީމެވެ. ސަބަބަކީ އަހަރެންނަށް ވުރެ ލީޝާ އެތައް ގޮތަކުން ރަނގަޅުވާތީއެވެ. އަހަރެން ކަހަލަ ބޭނުން ނެތް އަންހެނެކަށް ވުރެ ލީޝާ އާލިފް އަށް މާ އެކަށޭނެވާނެއެވެ.\nހަފްތާގެ ތެރެއިން ރެއެކެވެ. އަހަރެން ބަދިގެ ނިތްވާލާފައި ނިކުންވަގުތު ސޯފާގައި އިން އާލިފް އަހަރެންގެ ލޮލުގައިއަޅާ ގަތެވެ. އަހަރެން ފެނުމާއެކީ އާލިފް ކޮޅަށްތެދުވިގޮތުން އެއިނީ އަހަރެން އަންނަން ދެން ކަން އިނގުނެވެ. އެވަގުތު މުޅިގޭތެރޭގައި ވަނީ މަރުފަދަ ހަމަހިމޭންކަމެވެ. ” އަހަރެން ބޭނުން ސުހާ އާ ވާހަކަ އެއް ދައްކާލަން ” އާލިފްގެ އަޑުގައިވީ އާދަޔާޙިލާފު މާޔޫސީކަން އަހަރެންނަށް ފާހަގަވިއިރު ދެކެވެން މިއޮޅެވެނީކީ ކުޑަވާހަކަ އެއް ނޫންކަން ރޭކާލިއެވެ. އާލިފް އާއެކީ ދެމީހުންގޮސް ގޭބޭރުގައި ހުރި ޖޯލިތަކުގައި ހަމަ ޖެހެލީ އެއީ އެންމެ ރަނގަޅުތަން ކަމަށް އަހަރެންގެ ހިތް ބުނުމުންނެވެ. ” ކީއްވެ ތިހާ ދުރުން ތިއޮޅެނީ ؟ ” ފުރަތަމަ ވެސް އާލިފް ކޮށްލީ އަހަރެން ހިތުގައި ކުރާނެ ކަމަށް އޮތްސުވާލެވެ. ” މީހުންގެ ހައްޤުތަކަށް އަރައިގަތުމަކީ އަހަރެން އެއްވެސް އިރެއްގާ ކުރާކަމެއް ނޫން އެހެންވެ! ” މަޑުމައިތިރިކަމާ އެކީ ނަމަވެސް އަހަރެން ބުނެލީމެވެ. ” ތި ބުނި އެއްޗެއް ސާފެއް ނުވި ؟ ” އާލިފް އެހެން ބުނުމާއެކީ އަހަރެން ފުންނޭވާ އެއްދޫކޮށްލީމެވެ. ” ލީޝާ އާލިފް ދެކެ ލޯބިވޭ ، ދެން އެހެންވިއިރު އާލިފް އަހަރެން ކައިރި އުޅުމުގެ ބޭނުމެއް އަހަރެންނަކަށް ނުވިސްނޭ ” އަހަރެން އެހެން ބުނެލުމާއެކީ އާލިފް ޙައިރާން ކަމާއެކީ އަހަންނާ ދިމާލަށް ބަލައިލި އިރު އެބެލުމުގާ ވީ ޝަކުވާ އަހަރެންނަށް ފާހަގަވިނަމަވެސް ނުފެންނަކަމަށް ހަދާލަމުން ދުރުބަލައިލީމެވެ. އެތެރެއިން އަހަރެންގެ ހިތްރޮމުން ދިޔައެވެ. ލޯބިވީއާ ޤުރުބާނެއް ވެސް ވާންޖެހޭނެކަން އަހަރެންނަށް ހީވިއެވެ. ” މިވަގުތު މުހިންމީ ލީޝާ އަހަރެންނާ މެދު ދެކޭގޮތްތަ ؟ ވީއިރު އަހަރެންގެ ފީލިންގްސް އެއީ މުހިންމު އެއްޗެއް ނޫން ދޯ ؟ ” އާލިފް އެހެން ބުނުމާއެކީ އެ ބުނަން އުޅެނީ ކީއްކަން ވަގުތުން ރޭކާލިއެވެ. އަހަރެންގެ ހިތްތެޅެލިއެވެ. ” އާލިފް ވެސް ލޯބިވަނީ ލީޝާ ދެކެ އެއްނޫންތަ ؟ ” ނޭނގޭކަމަށް ހެދެމުން އަހަރެން ބުނެލީމެވެ. ” އަހަރެން ލޯބިވަނީ އަހަރެން ކުރިމަތީ ތިއިން އަންހެން ކުއްޖާ ދެކެ ، އަލަށް އަހަރެންހިތުގައި މިކަހަލަ އިޙްސާސް އެއް އުފަންކުރުވީ ވެސް ސުހާ ، ތިނޫން ކުއްޖެއް އަހަރެން ނޭދެން އެހޮޔޮ ލީޝާ އަކަސް ” އަސަރާއެކީ އާލިފް އެބުނި ބަސްކޮޅު ރުވާފައި ދޫކޮށްލި ދުނިތީރެއްހެން އަހަރެންގެ ހިތަށް ހެރުނެވެ. ދެލޯފެންކަޅިވެ އަލިފްގެ މޫނުވެސް އަހަރެންނަށް ފެނުނީ ފުސްކޮށެވެ. ރޭގަނޑުގެ އެއަނދިރިކަމުގެ ސަބަބުންނަމަވެސް އަހަރެންގެ މުނުމަތީގެ ކުލަވަރު ސިއްރުވެފައި ވާކަން ނަސީބެވެ. ” އަހަރެން.. ކީއްވެ.. ލީޝާ އަކީ އަހަންނަށް ވުރެ އެތައް ގޮތަކުން ރީތި އަންހެން ކުއްޖެއް ، އަހަރެން ކަހަލަ ބޭކާރުވެފައިވާ އަންހެނަކަށް ވުރެ ލީޝާ ވެސް މާރަނގަޅުވާނެ އާލިފްގެ ހަޔާތަށް ” ކުރެކިފައިވާ އަޑާއެކީ އަހަރެން ބުނެލީ މާޒީގެ ސޮފްހާ ހުޅުވާލަން ޖެހޭ ވަގުތު ގާތްވާހެން ހީވުމުންނެވެ. ” ލޯބިވަނީ ކީއެއް ރީތިކަމަށް ބަލާފައެއް ނޫން ، އަހަރެން ހިތުގެ ފުންމިނުން ސުހާ ދެކެ ލޯބިވަން ، އަދި ސުހާ ކީއްވެ ބޭކާރުވާން ވީކީ ތިވެސް ހަމަ އެހެން އަންހެން ކުދިން ހެން ފުރިހަމަ އަންހެން ކުއްޖެއް ” އިސްޖަހާލަމުން އާލިފް ބުނެލި ވާހަކަ އިން އަހަރެން ގެ ހިތަށް އަސަރު ކުރިއެވެ. ” ތިބުނާހެން ފުރިހަމަ ވާނެ ނަމަ ކިހާ ރަނގަޅު ، އެކަމް އަހަރެންނަކީ ފުރިހަމަ އަންހެނެއް ނޫން ، އަ..އަހަރެންނަކީ އިއްފަތްތެރިއަންހެނެއް ނޫން .. އަހަރެން އަތުގައި އާލިފް އަށް ދޭކަށް އެކައްޗެއް ވެސް ނެތް ” ބާރު ރުޔުމަކާއެކީ އަހަރެން ބުނެލި ވާހަކަ އިން އާލިފް ސިހިގެން ދިޔަކަން އަހަރެންނަށް އިނގުނެވެ. އަހަރެން ގެ އުންމީދުގެ ހުޅުކޮޅު ނިވެން ކައިރިވިއެވެ. ” ކީކޭ!!!! ، އަހަރެން ބޭނުން ވީގޮތް އެނގެން ” އަހަރެން ކައިރި ކުރުފައިމައްޗަށް އިށީންނަމުން އާލިފް އެހެން ބުނެލުމާއެކީ އަހަރެން ނޭފަތް އެތެރެ އަށް ދަމާލަމުން ކަންހިނގާދިޔަގޮތް ކިޔާދިނީމެވެ. ލޮލުން އަންނަމުން ދިޔަ ކަރުނަތައް ހުއްޓުވަން އަހަރެން ނުކުޅެދުނެވެ. ” މިކަންތަކަށް ފަހު ވެސް އާލިފް އަހަރެން ބޭނުމެއް ނުޥާނެ ، އެހެންނޫން ” ހަމަޖެހެން މަސައްކަތް ކުރަމުން އަހަރެން ބުނެލީމެވެ. އިވިގެން ދިޔަ ވާހަކަ އިން އާލިފް އަށް ޝޮކް އެއް ލިބިފައި ވީކަން އިނގުނެވެ. ” ކާކު ބުނީ އަހަރެން ދެންވެސް ސުހާ ބޭނުމެއް ނުވާނޭ ، އެއީކީ ސުހާ ކުށެއް ނޫން ، އެދުވަސްތަކަކީ ބަދަލުކުރެވޭނެ ދުވަސްތަކެއް ނޫން އެހެންނަމަވެސް ހަނދާން ނައްތާލަން މަސައްކަތް ކޮށް ، އުފާވެރި ދިރިއުޅުމަކަށް ފިޔަވަޅު އެޅިދާނެ އެންނު ، ސުހާ އަހަރެންނާ އިންނާނަން ތަ؟ އަހަރެން ބޭނުމީ ސީދާ ސުހާ އަހަރެންގެ އަންބަކަށް ހަދަން، ވެދިޔަ ކަންތައް ހަނދާން ނައްތާލަން ސުހާ އަށް ހިތްވަރުދީ އެންމެ ކައިރީ ވުމަށް އަހަރެން ބޭނުން ؟ އަހަރެންނަށް އެފުރުސަތު އެބައޮތްތަ ؟ ” އަސަރާއެކު އާލިފް އެހެން ބުނުމާއެކީ ހިފަހައްޓާފައި ވާ ކަރުނަތިކިތައް ބޮޑު އެއްތިއްކަށް ވެގެން އަހަރެން ކޯތާފަތުގައި ބީހެމުން ދިޔައެވެ. އަހަރެން އިނީ ބަސްހުއްޓި އަޖާބުވެފައެވެ. އަހަރެން ދެކެ އާލިފް ވާ ލޮއިތްބަށް އަހަރެން އިޙްތިރާން ކޮށް އުފަލުން ހުރެ އާބަސްދިނީ ހިތުން ރުހުމުންނެވެ. އަހަރެންގެ ގައިގައި އާލިފް ދެއަށް ވަށާލަމުން ލޯބިވާވަރު ބަޔާން ކޮށްދިން ވަގުތު އަހަރެންގެ ކުދިކުދި ވެފައިވާ ހިތަށް ޝިފާ އެއް ލިބުނުފަދައެވެ. އަހަރެންގެ ހަޔާތް އާބާދުވެގެން ދާތީ އަހަރެންގެ ހިތްދިޔައީ އުފަލުން ނަށަމުންނެވެ.ހިތާހިތުން ﷲ އަށް ޙަމްދުކޮށްލަމުން އާލިފްގެ މޭތެރޭގައި އިތުރަށް ބޮނޑިވެލީމެވެ.\nSalaam my dear readers ❤💖💖\nAfteralong time dhw\nMi vhk vxx readers ah kamudhaane kama unmeedukuran\nInsha Allah dhn vhk liyun yeoja continu kuraany bodu chutee gaa . Deythere deythere in break thakugaa will try ingey\nWill miss u all 💖💖\nStay safe and take care 💖\nwow… i like your storys YEOJA keep it up❤❤❤❤\nVrh ufaavehje alhugandu ge vhk tha kamudhaakan inguny ma ❤\n❤❤hope i will getastory [email protected] very soon. thank you .😊❤😊stay safe and take care ❤❤❤❤\ninsha’Allah let’s hope dhw I’m working onastry now but it might take days but will upload kuru vhk madu madun Nama vxx ❤❤\nYess same2u ❤❤❤\n2:30 ނުވަވަނަ ބައި\nހިތާމަ ބިރުވެރި ލޯބި August 17, 2017\nމި ހިތް އެބަ ތެޅޭ ހަމަ ކަލާއަށް ހުވާ\nލޯބި January 13, 2016\nއެހެނިހެން ލޯބި March 13, 2018\nނޭނގޭހެ ހާދަ ލޯބިވޭ 9\nއީޝަލް (ފުރަތަމަ ބައި)\nހިތާމަ ލޯބި May 19, 2020\nމި ހިތުން މަޤާމޭ މި ދެނީ 22 (ފަހުބައި)\nލޯބި January 6, 2021\nއިމްތިޙާން (13ވަނަ ބައި)\nހިތާމަ ދީނީ ލޯބި November 23, 2018


Fainu Airport ge EIA EPA in balai nugaiy\nފައިނު އެއާޕޯޓްގެ އީއައިއޭ އީޕީއޭއިން ބަލައިނުގަތް\nރ ފައިނުގައި އެއާޕޯޓް އެޅުމަށްޓަކައި އެ މަސައްކަތް ކުރުމަށް ހަމަޖެހިފައިވާ އަިއލެންޑް އޭވިއޭޝަނުން އެންވަޔަރަމަންޓް ޕްރޮޓެކްޝަން އޭޖެންސީއަށް ފޮނުވާފައިވާ އީއައިއޭ ބަލައިނުގަންނަން އީޕީއޭ އިން ނިންމައިފި އެވެ.\nފައިނުގައި އެއާޕޯޓެއް އަޅަން އައިލެންޑް އޭވިއޭޝަނުން ހެދި އީއައިއޭ ރިޕޯޓް އެކުންފުނިން އީޕީއޭއާ ހަވާލުކުރީ މިމަހުގެ ހަތް ވަނަ ދުވަހު އެވެ. އެ ރިޕޯޓު މުރާޖައާ ކުރުމަށްފަހު އީޕީއޭއިން މިއަދު ބުނީ، އައިލެންޑް އޭވިއޭޝަނުން އެ ރިޕޯޓު އެކުލަވާލާފައިވަނީ ފަރުވާކުޑަ ގޮތަކަށް ކަމަށެވެ.\nއެގޮތުން އެފަދަ މަސައްކަތެއް ކުރާއިރު ލަފާ ހޯދަންޖެހޭ ބައެއް ފަރާތްތަކުގެ ލަފާ ހޯދާފައި ނުވާއިރު، ސޯޝަލް ސާވޭއެއްވެސް ހަދާފައިވާކަން އެ ރިޕޯޓުގައި ސާބިތުކޮށްދީފައި ނުވާކަން ވަނީ ފާހަގަކޮށްފަ އެވެ.\nއީޕީއޭ އިން ބުނީ، މިފަދަ މަސައްކަތެއް ހިންގާއިރު، އޭގެ ސަބަބުން ގެއްލުންވާ ފަރާތްތަކާ [ފެމިލީތަކާއި ރަށުގައި ދިރިއުޅޭ މީހުން، ދަނޑުވެރިން] ވާހަކަ ދައްކާފައިވާކަން އީއައިއޭ ރިޕޯޓުން އެނގެން ނެތް ކަމަށެވެ. އަދި އެ މަޝްރޫއުން ވަޒީފާ އުފެދޭނެ މިންވަރާއި އެ ޕްރޮޖެކްޓްގެ ސަބަބުން ގެއްލުންވާ ފަރާތްތަކަށް ބަދަލު ނުވަތަ މަންފާ ލިބޭނެ ގޮތްތަކެއް ވެސް އެ ރިޕޯޓުގައި ހިމަނާފައި ނެތް ކަން ވަނީ ފާހަގަކޮށްފަ އެވެ.\nމީގެ އިތުރުން ވެސް، އެ ޕްރޮޖެކްޓްގެ ސަބަބުން ތިމާވެއްޓަސް ލިބޭ ގެއްލުންތަކުގެ ތަފްސީލު ފުރިހަމަނުވާކަން ވަނީ ފާހަގަކޮށްފަ އެވެ. އެގޮތުން ގަސްތަކާ ގުޅޭ ގޮތުން ހެދި ދިރާސާގައި ނަގަންޖެހޭ ގަސްތަކުގެ އަދަދާއި ކަނޑާލަންޖެހޭ ބޮޑެތި ގަސްތަކުގެ އަދަދާއި މި ނޫނަސް މިފަދަ މުހިއްމު މައުލޫމާތުތަކެއް ރިޕޯޓުގައި ނެތް މައްސަލަ ހިމެނޭ ގޮތަށް 12 މައްސަލައެއް އެ އީއައިއޭ ރިޕޯޓާ ގުޅިގެން އީޕީއޭ އިން ފާހަގަކޮށްފައިވެ އެވެ.\nއައިލެންޑް އޭވިއޭޝަނުން އީޕީއޭ އަށް ހުށަހެޅި ރިޕޯޓުގައި ބުނެފައިވާ ގޮތުން އެއާޕޯޓްގެ މަސައްކަތަކަށް އެރަށުން 5،000 އަށްވުރެ ގިނަ ގަސް ކަނޑަަން ޖެހެ އެވެ. އެކަމާ ގުޅިގެން ރަށް ހަލާކުކޮށްލައިގެން އެއާޕޯޓް އެޅުމާ ދެކޮޅަށް އެ ރަށުގެ ބައެއް ރައްޔިތުން ވަނީ އަޑުއުފުލާފަ އެވެ. އަދި ދައުލަތުގެ ބައެއް އިދާރާތަކަށް ޕެޓިޝަން ވެސް ހުށަހެޅި އެވެ.\nފައިނުގައި ކޮމިއުނިޓީ ލައިބްރަރީއެއް


REPORT: Nukulhedhuntherikan hureeekudhinge eh noon, mujthamaugai | Mihaaru\nނުކުޅެދުންތެރިކަން ހުރީ އެ ކުދިންގެއެއް ނޫން، މުޖްތަމައުގައި\n02 ފެބުރުއަރީ 2017 - 07:55 12 comments\nޖިސްމާނީ އައިބެއް ނުވަތަ ނުކުޅެދުންތެރިކަމެއް ހުރުމުގެ ސަބަބުން، އެތައް ކަމަކުން މަހުރޫމްވެފައިވާ ކިތަންމެ ބަޔަކު އަޅުގަނޑުމެންގެ ތެރޭގައި އެބަ ތިއްބެވެ. އާދައިގެ ކުދިންނާ އެއް ކްލާހެއްގައި ކިޔެވުން ދަތިވެ އެވެ. އެތައް ތަކުލީފެއް އުފުލައިގެން ކިޔެވުނަސް، ވަޒީފާއެއް ލިބުމަކީ ވެސް ގިނަ ފަހަރު ނާދިރު ކަމެކެވެ. ނުވި ތާކަށް، އެފަދަ ކުއްޖަކު ނުވަތަ މީހަކު އާންމު މުޖްތަމައަށް ނުކުމެ އުޅުން ވެސް ވަނީ ހިތްދަތި ކަމަކަށެވެ. އެހެން މީހުންގެ ލޯތަކުން ނުސީދާ ކޮށް ކުރެވޭ މަލާމާތާއި ފުރައްސާރައިގެ ސަބަބުންނެވެ.\nސުވާލަކީ އެ ކުދިންގެ ކިބައިގައި ހުރި އުނިކަމަކީ، އެ ކުދިން ބާކީ ކުރަން ޖެހޭ ސަބަބެއް ހެއްޔެވެ؟ އެ ކުދިންނަށް އަދާ ކުރެވޭނެ ވަޒީފާއެއް ނެތީ ހެއްޔެވެ؟ އެއީ އެއްވެސް ހުނަރެއް، ގާބިލުކަމެއް ނެތް ބަޔަކީ ހެއްޔެވެ؟ މުޖްތަމައުގައި އެ ކުދިންގެ ޖާގައަކީ ހަމައެކަނި އެކުދިންގެ ގޭގެ ހަތަރު ފާރުން އެތެރެ ހެއްޔެވެ؟\nނުކުޅެދުންތެރިކަން ހުންނަ މީހުންނާއި ކުދިންނަށް ވަޒީފާ ދިނުމަށް ސަރުކާރުން ފަށާފައިވާ މަޝްރޫއުގެ ދަށުން ސަރުކާރުގެ ކުންފުނިތަކުގައި ވަޒީފާ އަދާކުރާ ކުދިންނާ ބައްދަލު ކޮށްލުމުން މި ސުވާލުތަކުގެ ޖަވާބު ވަރަށް ސާފެވެ.\nއަލީ ހުސައިން، ހދ. ނޮޅިވަރަން\nހދ. ނޮޅިވަރަން، ގުލްހަޒާރުގޭ އަލީ، 36، ވެސް އުމުރުން 11 އަހަރަށް އަޅައިގެން އައި އިރު، ސްކޫލަށް ގޮސް އެ ފުރައިގެ ކުދިންނާ އެކު ފުޓްބޯޅަ ކުޅެ އުޅުނެވެ. ލިބޭ ހުސް ވަގުތުތަކުގައި ނަށައި އުޅުމަކީ އޭނާ އެންމެ ކުރާ ހިތުން ކުރި އެއް ކަންތަކެވެ. ނަމަވެސް އެއް ދުވަހަކު ބަނޑުގައި ރިއްސަން ފެށި ގޮތަށް ތަދު ނުކެނޑިގެން ކުޅުދުއްފުއްޓަށް ގޮސް ޑޮކްޓަރަށް ދެއްކުމުން "މާ ބޮޑު ކަމެއް ނެތް" ކަމަށް ބުނެ ދިން ބޭހެއްގެ ސަބަބުން މުޅި ހަޔާތް ބަދަލުވެގެން ދިޔަ އެވެ.\nއަލީ ހުސައިން އޭނާގެ ކޮއްކޮމެެން ގޮވައިގެން ހަވީރު ފިންޏަށް ދުއްވާލަނީ. ފޮޓޯ: އަލީގެ ފޭސްބުކް ޕޭޖް\nމާލެ އައިސް ޑޮކްޓަރަށް ދެއްކުމުން އެނގުނީ ހައެއްކަ ތަނުން ގޮހޮރު ފޫގޮސްފައި ހުރި ކަމެވެ. ސެންޓްރަލް ހޮސްޕިޓަލުގައި އޮޕަރޭޝަން ކުރުމުން އެ މައްސަލަ ހައްލުވި ނަމަވެސް، އަލީގެ ދެ ފައިން އެކުގައި ވާގި ނެތުނެވެ. ދޫ ހަރަކާތެއް ނުކުރެވުނެވެ. ދާއިމީ ނުކުޅެދުންތެރިކަމަކާ ކުރިމަތިލާން ޖެހުނީ އެ ހިސާބުންނެވެ.\nސްރީ ލަންކާ އާއި އިންޑިއާ އަށް ގޮސް ފަރުވާ ކޮށްގެން ދެ މަސް ފަހުން، އުނދަގުލަކާ އެކުގައި ނަމަވެސް ވާހަކަ ދެކެވެން ފެށި އެވެ. ނަމަވެސް އަމިއްލަ ފައިމައްޗަށް ތެދުވެ އުޅުން މުސްތަހީލު ކަމަކަށްވި އެވެ.\n"މިހާރު ވެސް އަމިއްލައަކަށް ނުހިނގޭ. ވަރަށް ލޯބިން އުޅުނު އަންހެން ކުއްޖަކު ވެސް ކައިވެންޏެއް ފަށަން ތައްޔާރުވެފައި، އޭނާގެ އާއިލާ އިން ނުގަބޫލުވީ، އަޅުގަނޑުގެ މި ހާލަތުގެ ސަބަބުން ވަޒީފާއެއް އަދާ ނުކުރެވި އާމްދަނީ ވެސް ނުލިބޭނެތީ،" އަލީ ހުސައިން ބުންޏެވެ.\nއޭނާއަކީ ޖިސްމާނީ ގޮތުން ނުކުޅެދުންތެރިކަން ހުރި މީހެއް ނަމަވެސް، ރައީސް ޔާމީންގެ ސަރުކާރުން މިހާރު ވަނީ އޭނާއަކީ ވަޒީފާގެ ގޮތުން ކުޅެދޭ މީހަކަށް ހަދައިދީފަ އެވެ. އޭނާ އަށް ދީފައިވަނީ އެ ރަށުގައި ހުންނަ ފެނަކަ ކުންފުނީގެ ޓެކްނީޝަނެއްގެ ވަޒީފާ އެވެ.\n"ކުރިން އުޅުނިން ދުވަސްކޮޅަކު ފިހާރައެއްގަ އާއި ހޮޓަލެއްގައި ވެސް. އަދި ބެޓެރި ޕިކަޕެއް ވެސް މީހަކު ދިނީމަ ދުއްވައިގެން އާމްދަނީ ހޯދަން އުޅުނިން. ރަސްމީ ވަޒީފާއެއް ނެތީމާ ހަޔާތުގެ ވަރަށް ގިނަ ކަންތައް ނުކުރެވި ހުއްޓާ މި ވަޒީފާ ލިބުނީމާ ވަރަށް އުފާވެއްޖެ،" މިދިޔަ ޑިސެމްބަރު 31ގައި ވަޒީފާ އަށް ނުކުންނަން ފެށި އަލީ އޭނާގެ ޝުއޫރު ފާޅުކުރި އެވެ.\n"އިންޖީނުގޭގެ އޮފީސް ބައިގައި މަސައްކަތް މި ކުރަނީ. ކުރަން ޖެހޭ ކަމަކީ އިންޖީނުތަކުގެ ލޮގް ޝީޓް ނަގައި ފައިލް ކުރުމާއި ސޭވް ކުރުން. ހަގީގަތުގައި ނޭނގެ ބުނާނެ އެއްޗެއް. ހިޔެއް ނުކުރަން މިހާ ރަނގަޅު ފުރުސަތެއް ސަރުކާރުން ދޭނެ ކަމަކަށް ވެސް،"\nއަލީގެ ބައްޕަ ހުސައިން މުހައްމަދު ބުނި ގޮތުގައި އޭނާގެ ހަތަރު ދަރިންގެ ތެރެއިން އެންމެ ދޮށީ ދަރިފުޅުގެ ހަޔާތުގެ އެންމެ އުފާވެރި ދުވަސްވަރުން ފެށިގެން ނުކުޅެދޭ ހާލަތަށް ދިޔުމުން އޭނާގެ ދެމަފިރިންނަށް ލިބުނީ ތަހައްމަލް ނުކުރެވޭ ވަރުގެ ހިތްދަތިކަމެކެވެ. ނަމަވެސް ދަރިފުޅަށް ފެނަކަ އިން ލިބުނު ވަޒީފާގެ ސަބަބުން އާއިލާ އަށް އުފާވެރިކަމާއި ހިތްހަމަޖެހުން ލިބިފައިވާ ކަމަށް އޭނާ ބުންޏެވެ.\nމައިސޫން (ކ)، އެމްޓީސީސީގެ "ކަށަވަރު" އޮފީހުގައި ސެކްޝަންގެ އެހެން މުވައްޒަފަކާ އެކު އިއްޔެ މަސައްކަތުގައި. --ފޮޓޯ އަހްމަދު އަބްދުﷲ ސައީދު/މިހާރު\nމައިސޫން ސައީދު، ގދ. ފަރެސްމާތޮޑާ\nމައިސޫން، 26، އަކީ ވެސް އެހެން ކުދިންނެކޭ އެއްފަދައިން ހުރިހާ ހިއްސުތަކާ އެކު މި ދުނިޔެ އަށް ނޭވާލާން ފެށި ކުއްޖެކެވެ. ނަމަވެސް ޕޯލިއޯ ވެކްސިން ދިނުމާ އެކު އައި ގަދަ ހުމެއްގައި ފިޓް ޖެހުމުގެ ސަބަބުން އަޑުއިވުމުގެ ނިއުމަތުން މަހުރޫމްވި އިރު އުމުރުން އަހަރު ވެސް ނުވެ އެވެ. ނަމަވެސް މާލޭގެ ހިރިޔާ ސްކޫލުން 2011 ވަނަ އަހަރު އޯލެވެލް އިމްތިހާން ހެދި އިރު، މައިސޫންއަކީ އެކައުންޓަށް މޮޅު ކުއްޖެކެވެ. ހިއްސުތައް ފުރިހަމަ އެހެން ކުދިންނަށް ދުލެއް ނުކުރެ އެވެ.\nއެހެންކަމުން ސަރުކާރުން ފަހިކޮށްދިން ފުރުސަތުގައި މައިސޫން މިހާރު ހުރީ އެމްޓީސީސީގެ އެސިސްޓެންޓް އެޑްމިން އޮފިސަރެއްގެ މަގާމުގަ އެވެ.\n"ވަރަށް އުފާވި މި ވަޒީފާ ލިބުނީމާ. ކުރިން ހިޔެއް ނުކުރަން މި ކަހަލަ ފުރުސަތެއް ލިބިދާނެ ކަމަކަށް،" އެއްބަނޑުއެއްބަފާ ދައްތަ ސައުސަންގެ އެހީގައި މައިސޫން އޭނާގެ އިހްސާސްތައް ބުނެދިނެވެ.\nސައުސަން ބުނި ގޮތުގައި މައިސޫން އަކީ އާއިލާގެ މެމްބަރުންނާ އެކު ގޭތެރޭގައި ވަރަށް މަޖާކޮށް އެކުވެރިކޮށް އުޅޭ ކުއްޖެކެވެ. އަދި ގޭތެރެ އަބަދު ވެސް ތަރުތީބުކޮށް ބެހެއްޓުމަކީ މައިސޫން އެންމެ އިސްކަން ދޭ ކަންތަކެވެ. އަދި ކޮއްކޮގެ ހާލަތަށް ރިއާޔަތްކޮށް ސަރުކާރުން ވަޒީފާގެ ފުރުސަތެއް ހޯދައި ދިނުމުން މުޅި އާއިލާއަށް އުފާވެރިކަން ވެރިވި ކަމަށް ބުންޏެވެ.\nއެމްޓީސީސީގެ އިސް ވެރިޔަކު ވިދާޅުވި ގޮތުގައި ވަޒީފާގެ މާހައުލުގައި މައިސޫންގެ ފަރާތުން އެއްވެސް ކަހަލަ އުނިކަމެއް ނުފެނެ އެވެ. އޭގެ ބަދަލުގައި މައިސޫން ފާހަގަކުރެވެނީ މަސައްކަތް ކުރަން ދަންނަ، އަދި މަސައްކަތަށް ކަމޭ ހިތާ މުވައްޒަފެއްގެ ގޮތުގަ އެވެ. އެހެންކަމުން މައިސޫންގެ މަސައްކަތާ މެދު ހިތްހަމަޖެހެ އެވެ.\nމުހައްމަދު އައްވާމް، ސ. މީދޫ\nއަމިއްލަ މަސައްކަތުން އާމްދަނީ ހޯދުމުގެ އަޒުމް އަބަދު ވެސް ހިތުގައި އޮންނަ އައްވާމް، 25، އަކީ ވެސް އެންމެ ޅަފަތުގައި އިވުމުގެ ހިއްސު ގެއްލިފައިވާ ޒުވާނެކެވެ. ނަމަވެސް ޖަމާލުއްދީން ސްކޫލްގައި ބިޒިނަސް ސްޓްރީމުން އޯލެވެލް ހެދުމަށް ފަހު، ހަޔާތާ ކުރިމަތިލުން އޭނާ ނެގީ ގޮންޖެހުމެއްގެ ގޮތުގަ އެވެ.\nއެމްޓީސީސީގެ ޓްރާންސް؛ޕޯޓް ސެކްޝަންގައި އައްވާމް (ކ)،ު އިއްޔެ މަސައްކަތުގައި. --ފޮޓޯ އަހްމަދު އަބްދުﷲ ސައީދު/މިހާރު\n"އައްވާމްގެ އެންމެ ބޮޑު އުންމީދަކީ އޮފީހެއްގައި ވަޒީފާ އަދާ ކުރުން. ސްކޫލްގައި ކިޔަވައިދެއްވި ޓީޗަރުން ވަރަށް ބޮޑަށް ހިތްވަރު ދެއްވި އެކަމުގައި. ރަށަށް ބަދަލުވެގެން ވެސް ވަޒީފާއެއް ނުލިބިގެން ވަޑާންގެއަކަށް ދިޔައީ ވެސް. އެކަމަކު އާއިލާގެ އެންމެން މާލޭގައި ތިބީމަ އަނެއްކާ ވެސް މާލެ އަށް ބަދަލުވީ. އައްވާމް ވަރަށް ރީތިކޮށް ފޮޓޯ ނަގަން ވެސް ދަންނާނެ. ކެމެރާއެއް ވެސް ހޯދައިދީފައި އޮންނާނެ. އެ ދާއިރާ އިން ވެސް ވަޒީފާއެއް ލިބޭތޯ ވަރަށް މަސައްކަތް ކުރިން. ދެން އެމްޓީސީސީން ވަޒީފާގެ ފުރުސަތެއް އޮތްކަން ރައްޓެއްސެއްގެ ފަރާތުން އައްވާމަށް އެނގިގެން ވަޒީފާ އަށް ހުށަހެޅީ. މި ފުރުސަތު ލިބުނީމާ އާއިލާ އަށް ވެސް ވަރަށް ބޮޑު ހިތްހަމަޖެހުމެއް ލިބިއްޖެ،" އައްވާމްގެ އެއްބަނޑުއެއްބަފާ ދައްތަ މަރިޔަމް ޝަހުމާ ވިދާޅުވި އެވެ.\nއައްވާމް ވިދާޅުވި ގޮތުގައި އެމްޓީސީސީން ވަޒީފާ ލިބުނީމާ ވަރަށް އުފާވި އެވެ. އަދި އޭނާ އަދާކުރާ ޓްރާންސްޕޯޓް ސެކްޝަންގެ އެސިސްޓެންޓް އެކައުންޓް އޮފިސަރެއްގެ ވަޒީފާއާ މެދު ވަރަށް ހިތްހަމަޖެހޭ ކަމަށް ވެސް ވިދާޅުވި އެވެ. އަދި އެތައް އަހަރެއް ވަންދެން ދެކެމުން އައި ހުވަފެނެއް ހަގީގަތަކަށް ވުމުން، ބުނަން ނޭނގޭ ފަދަ އުފަލެއް އިހްސާސްވާ ކަމަށް ވިދާޅުވި އެވެ.\nޓްރާންސްޕޯޓް ސެކްޝަން ހިންގުމާ ހަވާލުވެ ހުންނެވި އަލީ ފާތިހް ވިދާޅުވި ގޮތުގައި އައްވާމަކީ އިވުމުގެ ހިއްސު ނެތް ކުއްޖަކަށް ވިޔަސް، ވަޒީފާގެ މާހައުލުގައި އައްވާމަކީ "އެންމެ އެފިޝެންޓް" އެކަކެވެ. އަދި އައްވާމަކީ އެކައުންޓަށް މޮޅު ޒުވާނަކަށްވެފައި ބޭނުންކުރާ ސިސްޓަމަށް ވެސް ފަރިތަކަމުން، އޭނާގެ މަސައްކަތާ މެދު ވަރަށް ބޮޑު އިތުބާރެއް އޮންނަ ކަމަށް ވެސް ފާތިހް ވިދާޅުވި އެވެ.\nއާޝިޔަތު އަބްދުލްއަޒީޒް، ހދ. ނޮޅިވަރަން\nއެއްބަނޑުއެއްބަފާ ހަތް އަންހެން ކުދިންގެ ތެރެއިން، 23 އަހަރުގެ އާޝިޔަތަކީ ދޮށްޓަށް ދެ ވަނަ ދަރިފުޅެވެ. އާޝިޔަތުގެ މަންމަ އައިމިނަތު ބުނި ގޮތުގައި ކުދިން ބަލައި ބޮޑުކުރަމުން އައީ ފިރިމީހާ އަށް ލިބޭ އާމްދަނީންނެވެ. އާޝިޔަތަކީ އިވުމާއި ވާހަކަ ދެއްކުމުގައި އުނިކަން ހުންނަ ކުއްޖަކަށް ވާތީ، ޖަމާލުއްދީން ސްކޫލްގައި އެކައުންޓުން އޯލެވެލް ހަދާފައި ހުއްޓަސް، ވަޒީފާއެއް ލިބޭނެ ކަމުގެ އެއްވެސް އުންމީދެއް ނެތެވެ.\nއާޝިޔަތު، އެމްޓީސީސީގެ މައި އޮފީހުގައި އިއްޔެ މަސައްކަތުގައި. --ފޮޓޯ އަހްމަދު އަބްދުﷲ ސައީދު/މިހާރު\n"އެކަމަކު މިއަދު އަޅުގަނޑުމެންނަށް މި ތިބީ ބުނަން ވެސް ނޭނގޭހާ ބޮޑު އުފަލެއް ލިބިފައި. ވަޒީފާއެއް ހޯދަން ދާނީ ވެސް ކޮންތާކަށް؟ ކާކު ވަޒީފާއެއް ދޭނީ ވެސް؟ ސަރުކާރުން މި ކޮށްދިން ކަންތަކަކީ ދުވަހަކު ވެސް ހަނދާން ނެތޭނެ ކަމެއް ނޫން. މިވަރުގެ އުފަލެއް ދުވަހަކު ވެސް އަދި ނުލިބޭ،" އާޝިޔަތުގެ މަންމަ ބުންޏެވެ.\nއާޝިޔަތުގެ ވެރިއެއްގެ ގޮތުގައި އެމްޓީސީސީގެ މައި އޮފީހުގައި މަސައްކަތް ކުރައްވާ އެޗްއާރު އޮފިސަރު އައިޝަތު ނާދިޔާ ވިދާޅުވި ގޮތުގައި އާޝިޔަތަކީ ވެސް މަސައްކަތަށް ކަމޭ ހިތާ އަދި މަސައްކަތަށް ހީވާގި ކުއްޖެކެވެ. އަދި ހަވާލުކުރާ މަސައްކަތް ފަރުވާތެރިކަމާ އެކު ނިންމާ ކުއްޖެއް ކަން ވެސް ފާހަގަކުރި އެވެ.\nމިރްޒާ މުނީރު، ގދ. ގައްދޫ\nއުމުރުން 23 އަހަރުވާ އިރު، 18 ފަހަރު އޮޕަރޭޝަން ކުރަން ޖެހުމަކީ ކުޑަ ކަމެއް ނޫނެވެ. މިވަރުން މިރްޒާގެ ހާލަތު ތަސައްވުރު ކުރަން އުނދަގުލެއް ނުވާނެ އެވެ. އުފަންވި އިރު ވެސް މައިބަދަ އާއި ދެ ފައިގައި ވަރު ނެތަސް، އޭނާގެ އަޒުމް އެކަތަހާ ގަދަފަދަ އެވެ. ވިލިނގިލީ ފެރީ ޓާމިނަލްގައި، އިއްޔެ ހެނދުނު 8:00 އިން ހަވީރު 4:00 އަށް ފުރޮޅުލީ ގޮނޑިއެއްގައި އިނދެ، ދަތުރުކުރާ މީހުންގެ ޓިކެޓްތައް ކަނޑަމުން ދިޔަ އިރު، އޭނާ މަސައްކަތަށް ޝައުގުވެރިވެފައި އިން ގޮތް ފާހަގަ ކުރެވުނެވެ. މިރްޒާގެ ބައްޕަ މުހައްމަދު މުނީރު ވިދާޅުވި ގޮތުގައި ދަރިފުޅުގެ ބަލިހާލަތު ކިތަންމެ ބޮޑަސް، އޭނާއަކީ އަބަދު ވެސް އަމިއްލަ ވަޒީފާއެއް އަދާކުރާ ހިތްވާ ކުއްޖެކެވެ.\nމިރްޒާ (ކ)، ވިލިމާލޭ ފެރީ ޓާމިނަލްގައި އިއްޔެ މަސައްކަތް ކުރަނީ. --ފޮޓޯ އަހްމަދު އަބްދުﷲ ސައީދު/މިހާރު\n"ފުރަތަމަ ވަޒީފާ އަށް ދިޔަ ދުވަހު ގެއަށް އައިސްފަ ބުނި، އެންމެ އުފާވީ އޮފީހުގެ ކާޑު ކަރުގައި އަޅުވައިލެވުނީމައޭ. މިއީ ރައީސް ޔާމީން ކުރެއްވި ވަރަށް އޯގާތެރި ކަމެއް. ހަމަ ކުޑަކޮށް ވެސް ހިތަށް ވެސް ނާރާ މިފަދަ ފުރުސަތެއް ލިބިދާނެ ކަމަށް. މިއީ މިފަދަ ކުދިންނާ މެދު ސަރުކާރުން ވަރަށް ބޮޑަށް ވިސްނާތީ ދެއްވި ފުރުސަތެއް. އަޅުގަނޑު ހަމަ ޝުކުރުވެރިވަން ރައީސް ޔާމީން މި ކޮށްދެއްވި ހެޔޮކަމަށްޓަކައި،" މިރްޒާގެ ބައްޕަ މުނީރު ވިދާޅުވި އެވެ.\nމަރިޔަމް ރަމީޒާ، ސ. މީދޫ\nއެމްޕީއެލް އިން ވަޒީފާ ދިން 20 ކުދިންގެ ތެރޭގައި ހިމެނޭ ރަމީޒާ، 28، އަކީ ވެސް އެހެން މީހުންގެ ލޯތްބާއި މުޖްތަމައުގެ އެހީތެރިކަން ބޭނުންވާ ޒުވާނެކެވެ. ރަމީޒާގެ މަންމަ ފާއިޒާ ހުސައިން ބުނި ގޮތުގައި ރަމީޒާގެ ހާލަތު ގޯސްވީ ދޮޅު އަހަރުގައި ގަދަ ހުމެއް އައިސްފައި ފިޓް ޖެހުނު ފަހުންނެވެ. ރަށު ސްކޫލުން ގްރޭޑް ހަތެއް ނިންމާފައި ހުއްޓެއް ކަމަކު، ދަރިފުޅުގެ ހާލަތުގެ ގޮތުން ވަޒީފާއެއް ހޯދުން ވަނީ ދަތިވެފަ އެވެ.\n"އަޅުގަނޑުމެން ވަޒީފާއަކަށް އެދިގެނެއް ވެސް ނޫން، އެމްޕީއެލް އޮފީހުން ގުޅާފައި ބުނީ ދަރިފުޅަށް ވަޒީފާއެއް ދިނިއްޔާ ބޭނުން ކުރާނަން ހެއްޔޭ. ދެން ދަރިފުޅު ކައިރީ އެހީމާ ބުނީ ބޭނުމޭ ދާން. މިހާރު މި ތިބީ ވަރަށް އުފަލުން. އެއީ އެ ދަރިފުޅަށް ލިބޭ ކޮންމެ އުފަލަކީ އަޅުގަނޑަށް ވެސް ލިބޭ އުފަލެއް. ހަމަ އެއްގޮތަކަށް ވެސް ހިޔެއް ނުކުރަން މި ކަހަލަ ފުރުސަތެއް ލިބޭނެ ކަމަކަށް. ވަރަށް އުފާވި ލިބުނީމާ. ވަޒީފާގެ ކަންތައް މިހާރު އޮތީ ހަމަޖެހިފައި. މިހާރު މި ތިބީ މަސައްކަތަށް ނުކުންނަން އަންގާލާނެ ދުވަހަކަށް އިންތިޒާރު ކޮށްގެން،" ރަމީޒާގެ މަންމަ ބުންޏެވެ.\nފަހަރެއްގައި މި ކުދިންގެ ކިބައިގައި އުނިކަމެއް ނުވަތަ އައިބެއް ހުރީ ކަމަށް ވެދާނެ އެވެ. ނަމަވެސް ނުކުޅެދުންތެރީ އެ ކުދިންނެއް ނޫނެވެ. އެ ކުދިންގެ ކިބައިގައި ހުރި ހުނަރާއި ގާބިލްކަމުގެ ބޭނުން ހިފުމުގައި ނުކުޅެދިފައިވަނީ މުޖްތަމައުގައި ތިބި ކުޅެދޭ މީހުންނެވެ. ނުވަތަ މުޅި މުޖްތަމައެވެ. ނުކުޅެދުންތެރިކަން ހުރި ކުދިން ކަމަށް ނުވަތަ ޚާއްސަ އެހީއަށް ބޭނުންވާ ކުދިން ކަމަށް ބުނެ، އިހުމާލު ކޮށްލެވިފައިވާ މިފަދަ ކިތަންމެ ކުދިންނަކާއި ޒުވާނުންނެއް އަޅުގަނޑުމެންނާ އެކު މި މުޖްތަމައުގައި އުޅެމުން އެބަ ދެ އެވެ. ބޭނުންވަނީ އެ ކުދިންގެ ކިބައިގައި ހުރި ހުނަރާއި ގާބިލްކަން ދެނެގަނެ، އަޅުގަނޑުމެން މި ކުރާ މަސައްކަތުގައި ބައިވެރި ކުރުމެވެ. އޭރުން މުޅި މުޖްތަމައުގެ ކުޅެދުންތެރިކަން އިތުރުވާނެ އެވެ.\nއިތުރު ލިޔުންތައް ސަރުކާރު ނުކުޅެދުންތެރިކަން ހުންނަ މީހުން އެމްޓީސީސީ އެމްޕީއެލް ޖޮބް ސެކިއުރިޓީ ރައީސް އަބްދުﷲ ޔާމީން ފެނަކަ ކޯޕަރޭޝަން\nނުކުޅެދުންތެރިކަން ހުންނަ 100 މީހަކަށް ވަޒީފާ ދީފި


100 KG Drug:2Meehaku Dhoovi Massala Adhives Isthiunaaf Nukurey - Vaguthu\n100 ކިލޯ މަސްތުވާތެކެތި: ދެމީހަކު ދޫވި މައްސަލަ އަދިވެސް އިސްތިއުނާފު ނުކުރޭ\nފުލުހުން ހިންގި ހާއްސަ އޮޕަރޭޝަނެއްގައި މިދިޔަ ބުދަ ދުވަހު 100 ކިލޯ މަސްތުވާތަކެއްޗާއި އެކު ހައްޔަރު ކުރި މީހުންގެ ތެރެއިން ދެ މީހަކު ދޫކޮށްލި މައްސަލަ އަދިވެސް އިސްތިއުނާފު ނުކުރާ ކަމަށް ޕްރޮސެކިއުޓާ ޖެނެރަލް އޮފީސް (ޕީޖީ) އިން ބުނެފިއެވެ.\nމި މައްސަލައާއި ގުޅިގެން ފުލުހުން ވަނީ 10 މީހަކު ހައްޔަރު ކޮށްފައެވެ. އެހެން ނަމަވެސް އެމީހުންގެ ބަންދާއި މެދު ގޮތެއް ނިންމުމަށް ބުރާސްފަތި ދުވަހު ކްރިމިނަލް ކޯޓަށް ހާޒިރު ކުރުމުން އެތަނުން 8 މީހަކު ބަންދުކޮށް، ދެ މީހަކު ވަނީ ދޫކޮށްލާފައެވެ.\nއެކަމާއި ގުޅިގެން ފުލުހުން ވިދާޅުވީ، ދޫކޮށްފައިވަނީ މަސްތުވާތަކެތި ރާޖެއަށް އެތެރެ ކުރުމުގައި އިސްކޮށް އުޅުނުކަމަށް ތުހުމަތު ކުރެވޭ ދެ މީހުން ކަމަށެވެ. އެހެންކަމުން އެ މައްސަލަ އިސްތިއުނާފު ކުރާނެ ކަމަށް ފުލުހުން ވަނީ ބުނެފައެވެ.\nމިކަމާއި ގުޅިގެން "ވަގުތަށް" މައުލޫމާތު ދެއްވަމުން ޕީޖީގެ މީޑިއާ އޮފިޝަލް އަހުމަދު ޝަފީއު ވިދާޅުވީ، މައްސަލަ އިސްތިއުނާފް ކުރުމާ މެދު އަދި ވަކި ގޮތެއް ނުނިންމާ ކަމަށެވެ.\n"އަދި ގޮތެއް ނުނިންމަން. މާދަމާ އެކަމާއި ގޮތެއް ނިންމާނީ. މުއްދަތު ވެސް ހަމަ ނުވޭ އަދި" ޝަފީއު ވިދާޅުވިއެވެ.\nމިފަދަ މައްސަލަތައް އިސްތިއުނާފު ކުރުމަށް ޕީޖީ އޮފީހަށް 48 ގަޑިއިރު ލިބޭނެއެވެ. ބެލެވޭ ގޮތުގައި އެކަމާއި ގޮތެއް ނުނިންމަނީ އެ މުއްދަތު އަދި ހަމަވެފައި ނުވާތީއެވެ.\nފުލުހުން ބުނީ، މި މައްސަލައިގައި ހައްޔަރު ކޮށްފައިވަނީ ނ. ވެލިދޫ، ބީޗްހެވެން، ޖުމާން މުސްޠަފާ (19އ)، ގއ. ކޮލަމާފުށި، ސޯސަންގެ، އިބްރާހީމް ޒައިދު ޙަބީބު (25އ)، ލ. ކަލައިދޫ، ޖަނަވަރީމާގެ، މުޙައްމަދު އަޙްމަދު (34އ)، ލ. ކަލައިދޫ، ހދ. ކުމުންދޫ ޑިއާފުރެންޑް، އިބްރާހީމް ސިނާނު (24އ)، ދ. ބަނޑިދޫ ޕޮލަރިސް، މުޙައްމަދު ޙުސައިން (61އ)، ބަނގްލަދޭޝް، އެމްޑީ ރަފީޤުލް އިސްލާމް (35އ)، ބަނގްލަދޭޝް، ޑީއެމް މޮބިން (24އ)ގެ އިތުރުން ގއ. ދެއްވަދޫ، ދޭލިޔާގެ މިދުހަތު އިބްރާހީމް (26އ) ކަމަށެވެ.\nމީގެ ތެރެއިން ޖުމާން އާއި ޖުމާން އަދި މުޙައްމަދު އަޙްމަދު 10 ދުވަހަށް ބަންދު ކޮށްފައިވާއިރު، ސިނާނު، މުޙައްމަދު ޙުސައިން، އެމްޑީ ރަފީޤުލް އިސްލާމް އަދި ޑީއެމް މޮބިން 15 ދުވަހަށް ބަންދު ކޮށް، މިދުހަތުގެ ބަންދަށް ވަނީ ފަސް ދުވަސް ޖަހާފައެވެ.\nއދ. ބޮޑުކާށިހުރާގައި ފޮރުވާފައި ހުއްޓާ ފުލުހުން 100 ކިލޯގެ މަސްތުވާތަކެތި ހޯދައި 10 މީހަކު ހައްޔަރު ކުރިއިރު، އޭގެ ފަހުން ވެސް 215 ކިލޯގެ މަސްތުވާތަކެއްޗާއި އެކީ ފުލުހުން ވަނީ ދެ މީހަކު ހައްޔަރު ކޮށްފައެވެ. އެހެން ނަމަވެސް އެމީހުންގެ ވަނަވަރެއް ފުލުހުން އަދި ހާމަ އެއް ނުކުރެއެވެ.\nއޮކްޓޯބަރ 19, 2021 08:40\n"ދުއިސައްތަ ފަނަރަ ކިލޯ މަސްތުވާ ތަކެއްޗާއިއެކު ފުލުންވަނީ ދެ މީހުން އަތުލާގެންފައި"\nއެމީހުންގެ ވަނަވަރު ހާމަނުކުރެވެނީ ނަން ނުކިޔާ މީހުންވީމާބާ....އެމީހުންގެ ފޮޓޯވެސް ނެގޭނެ ގޮތެއްނެތްތޯ؟ ޕިލްޕިންސްގެ ޑްޓާޓެ ގެނެސް މިޤައުމުން މަސްތުވުވާތަކެތި ނައްތާލާނެ ގޮތް ހެދުން މުހިއްމު... ބިޑްކޮށްގެންނަމަވެސް\nއޮކްޓޯބަރ 19, 2021 09:25\nސަރުކާރުގެ ބޮޑުން އެކަމުގެ އަޑީގައި ތިބީމާ އެހެންވާނެ!\nއޮކްޓޯބަރ 19, 2021 10:45\nބޮޑުންނަކީ ކޮބައިކަން ސާފުވެއްޖެ


BREAKING | Male’ Sarahahdhugai 16 Gadi Irah Curfew Iulaan Koffi - Vaguthu\nކޮވިޑް-19: ފައްސި މަދު، ޓެސްޓް ވެސް މަދު - 12 ގަޑިއިރު ކުރިން\nމާލޭ ސަރަހައްދުގައި 16 ގަޑިއިރަށް ކާފިއު އިއުލާނު ކޮށްފި\nކޮވިޑް-19 ކޮންޓްރޯލް ކުރުމަށް އަޅާ ފިޔަވަޅެއްގެ ގޮތުން މާލޭ ސަރަހައްދުގައި 16 ގަޑިއިރަށް ކާފިއު އިއުލާނު ކޮށްފިއެވެ.\nމި ކާފިއުއަށް އަމަލު ކުރަން ފަށާނީ 26 ވަނަ ދުވަހުން ފެށިގެންނެވެ.\nމިހާރު ކުރިއަށްގެންދާ ނޫސްވެރިންގެ ބައްދަލުވުމުގައި ރައީސް އޮފީހުގެ ތަރުޖަމާން މަބްރޫކް އަޒީޒް ވިދާޅުވީ، ބުދަ ދުވަހުން ފެށިގެން މާލެ ސަރަހައްދުގައި ހަވީރު 16:00 އިން ހެނދުނު 8:00 އަށް ކާފިއު އޮންނާނެ ކަމަށެވެ.\nމީގެ އިތުރުން މާލެ ސަރަޙައްދުގައި އެއްވެސް ވަގުތަކު ބޭރަށް ނިކުމެ އުޅެވޭނީ ހާއްސަ ހުއްދައަކާއި އެކު ކަމަށްވެސް މަބްރޫކު ވަނީ ވިދާޅުވެފައެވެ. އެގޮތުން ކޮންމެ ގޭބިސީއަކުން ދެމީހަކަށް ހުއްދަ ދިނުމަށް ވަނީ ނިންމާފައެވެ. ކޮންމެ ފާހެއް ވެސް ދޫކުރަނީ4ގަޑިއިރަށެވެ. އެއީ ހެނދުނުު 8:00 އިން މެންދުރު 12:00 އަށާއި މެންދުރު 12:00 އިން 16:00 އަށެވެ.\nއަދި ކާފިއު ގަޑީގައި ނޫން ގަޑިތަކުގައިވެސް، މާލެ އާއި ހުޅުމާލެ އާއި ދެމެދު ދަތުރު ކުރުން ވެސް ސަރުކާރުން ވަނީ މިމަހުގެ 26 ވަނަ ދުވަހުން ފެށިގެން މަނާ ކޮށްފައިވާއިރު، ކާފިއުގެ ވަގުތުތަކުގައި ޓޭކްއަވޭ ހެދުމާއި ފިހާރަތަކަށް ވަދެ ޚިދުމަތް ހޯދުން ވަނީ މަނާކޮށްފައެވެ. އެވަގުތުގައި އޭގެއިން ހިދުމަތެއް ހޯދައިފިނަމަ މަދުވެގެން 5،000 ރުފިޔާއިން ޖޫރިމަނާ ކުރުމަށް ވަނީ ނިންމާފައެވެ.\nމެއި 24, 2021 16:58\nތިދެން މާ މޮޅު.......ބަލި އެއް. ކޮށް ކޮންޓްރޯލް ވާނެ ދެން!\nމެއި 24, 2021 17:05\nބަންގާޅު ބޭފުންގެ މޫވްމަންޓްތައް މަދުކުރަން އެއްވެސް މަސައްކަތެއް ކުރެވޭތޯ\nމެއި 24, 2021 17:18\nތިއީ ހާދަ ހަރުކަށި ފިޔަވަޅެކޭ! މީހުން ނިދާގަޑި ތަކަކީ ގަޑިއިތުރު ކުރިއޭބުނާކަށް ބޭނުން ގަޑިތަކެއްނޫން ! ބަންދުކުރާނަމަ ކުރަންޖެހެނީ ދުވާލުގެ ގަޑިތައް !\nދުވާލަކަށް ފަސް ހަމީހުން މަރުވާ އިރުވެސް އިންސާނިއްޔަތު ގެ ކަންފުޅެއް ހުރިނަމަ ނަމެއްގަ ހަރުކައްޓެއްނޫން ކުރާނީ\nމިއަދުވެސް މިވީ ވަގުތުކޮޅުގައިހަތްމީިހުން އެމަރުވީ މީހުންގެ ފުރާނަޔަށް ވުރެން މުހިންމު ވަނީ ފައިސާބާ!\nމެއި 24, 2021 17:50\nސަރުކާރުގެ ބޭނުމަށް ވޯޓުލާން މީހުންތައް ދޫކޮށްފަ މުޅި ރާއްޖެއަށް ކޮވިޑު ބަލި ފަތުރާފަ ދެންވާ ސަލާމަތް ނުވާ ހިސާބަށް މިބަލި ފެތުރުނީމަ ގޭގައި އެންމެން ބަންދުކުރަނީ، މިބަލިން ދެން ހިޔެއް ނުވޭ އަވަހަކަށް ވެސް ސަލާމަތް ވާނެ ހެންް މިސްކިތް ތައްވެސް ބަންދުކުރީ ކާންބޯން ކުރާ މަސައްކަތް ވެސް ހުއްޓުނީީ ކުލި ދައްކަން ޖެހޭނެ ކަރަންޓް ބިލް ދައްކަން ޖެހޭނެ ފެން ބިލް ވެސް ދައްކަން ޖެހޭނެ\nމެއި 24, 2021 19:13\nމިފަދަ އިމެޖެންސީއެއްގައި ޤައުމު މެނޭޖުކޮށް ރަގަޅު ކުރަންވީ ކަންކަން ހޯދާ ދަނެގަތުމަކީ ވަރަށް މުހިންމު ކަމެއް އެގޮތުން ދެކަމެއް ފާހަގަ ކޮށްލާނަން\n1/ ޤަވާއިދުން ބޭރުމީހުން ބެލެހެއްޓުން\n2/ ޑުރަގު ޑީލަރުން ހޯދާ އެއިގެ ނެޓްވޯކް ހޯދުން.\nމެއި 24, 2021 21:33\nމަނާގަޑީގައި ބަންގްލަދޭޝް މީހުން އުޅެނީ އުޅޭނެ ގޮތަކަށް. މިކަމަށް ހައްލެއްނެތް. ޖޫރިމަނާ ކުރަނީ ހަމައެކަނި ދިވެހިން.😂


Furusathu libunuhaa avahakah international mubaraatheh Ekuveni dhandugai baavvaanan: Mahloof | Jazeera\tފުރުސަތު ލިބުނުހާ އަވަހަކަށް އިންޓަނޭޝަނަލް މުބާރާތެއް އެކުވެނި ދަނޑުގައި ބާއްވާނަން: މަހްލޫފް - Jazeera\nފުރުސަތު ލިބުނުހާ އަވަހަކަށް އިންޓަނޭޝަނަލް މުބާރާތެއް އެކުވެނި ދަނޑުގައި ބާއްވާނަން: މަހްލޫފް\nމުޙައްމަދު އަފްޒަލް January 16, 2021 170 views0\nފުރުސަތު ލިބުނުހާ އަވަހަކަށް އެކުވެނި ދުވާ ޓްރެކްގައި އިންޓަނޭޝަނަލް މުބާރާތެއް ބާއްވާނެކަމަށް މިނިސްޓަރ އޮފް ޔޫތު، ސްޕޯޓްސް، އެންޑް ކޮމިއުނިޓީ އެމްޕަވަރމެންޓް އަހްމަދު މަހްލޫފު ވިދާޅުވެއްޖެއެވެ.\nމިނިސްޓަރ މިހެން ވިދާޅުވީ، މާލޭ ކުޅިވަރު އެކުވެނީގެ ސިންތެޓިކް ޓްރެކް ހުޅުވުމުގެ ރަސްމިއްޔާތުގައި ވާހަކަފުޅު ދަައްކަވަމުންނެވެ.\nމި ރަސްމިއްޔާތުގައި ވާހަކަ ދައްކަވަމުން މިނިސްޓަރ ވަނީ ކުޅިވަރު ކުރިއެރުވުމަށް މި ސަރުކާރުން ކުރަމުންދާ މަސައްކަތުގެ މައްޗަށް އަލިއަޅުއްވާލައްވާފައެވެ. އެގޮތުން، އަލަށް ހުޅުވުނު އެކުވެނީގެ ސިންތެޓިކް ޓްރެކްއަކީ ރައީސް ޞާލިހުގެ ސަރުކާރުން ކުޅިވަރު ކުރެއެރުވުމަށް ކުރާ މަސައްކަތަށް މުހިންމު ބޮޅެއްކަމަށް މިނިސްޓަރ ވިދާޅުވިއެވެ.\nމި ޓްރެކްގެ ސަބަބުން އެތުލީޓުން އަދި އާންމު ރައްޔިތުންނަށްވެސް ގިނަ ފައިދާތަކެއް ކުރާނެކަމަށާއި، ސިންތެޓިކް ޓްރެކްގެ ބޭނުން އޭގެ އެންމެ ހެޔޮގޮތުގައި ހިފާނެކަމަށް އުންމީދު ކުރައްވާކަމަށް މަހްލޫފް ވިދާޅުވިއެވެ.\nއެކުވެނި ދުވާ ޓްރެކްގައި އަޅާފައިވަނީ 9000 މީޓަރަށްވުރެ ބޮޑު ސިންތެޓިކް ޓްރެކްއެކެވެ. މިއީ އިންޓަނޭޝަނަލް ފެންވަރުގެ ސިންތެޓިކް ޓްރެކެއް ނަމަވެސް، އެކުވެނި ދުވާ ޓްރެކް ސަރަހައްދުގައި ބައެއް ފެސިލިޓީސް މަދުވުމުން އެތަނުގައި ބައިނަލްއަގްވާމީ ފެންވަރުގެ މުބާރާތްތައް ނުބޭއްވޭނެކަމަށް ކުރިން އޮތީ ހީވެފައެވެ. މިއަދުގެ ޖަލްސާގައި ވާހަކަދައްކަވަމުން މިނިސްޓަރ ވިދާޅުވީ، އިންޓަނޭޝަނަލް މުބާރާތްތައް ބޭއްވޭނެކަން އެތުލެޓިކްސް އެސޯސިއޭޝަނުން މިހާރު އަންގާފައިވާ ކަމަށާއި ފުރުސަތު ލިބުނުހާ އަވަހަކަށް އެފަދަ މުބާރާތެއް ބާއްވާނެކަމަށެވެ.\nމީގެއިތުރުންވެސް، އެކުވެނި ޓަރެކްގައި ބޫޓު ކޭމްޕްވެސް ބޭއްވޭނެކަމަށް މަހްލޫފްވަނީ މިއަދު އިއުލާންކުރައްވާފައެވެ. އެހެންނަމަވެސް، ޓަޔަރު އަދި ބަރުކަހަލަ އެއްޗެހި ބޭނުން ނުކުރެވޭނެކަމަށް މިނިސްޓަރ ވިދާޅުވިއެވެ.\nސިންތެޓިކް ޓްރެކްގެ ސަބަބުން ރާއްޖޭގެ އުލެޓިކްސްއަށް ބޮޑު ކުރިއެރުމެއް ލިބިގެންދާއިރު، އެހެން ބައެއް ކުޅިވަރުތައް ކުރިއެރުވުމަށްވެސް މި ސަރުކާރުންދަނީ ގިނަ މަސައްކަތް ތަކެއް ކުރަމުންނެވެ. އެގޮތުން، ފެތުންތެރިންނަށް ހާއްސަ ސްވިމިންގ ޕޫލެއް ބިނާކުރުމަށް އެތަނުގެ ކުރެހުން ރައީސް އަށް ހުށަހެޅުމަށް މިނިސްޓްރީއިން މިހާރު ތައްޔާރުވަމުންދާއިރު، ބައިނަލްއަގްވާމީ ފެންވަރުގެ ނެޓްބޯޅަ ދަނޑެއްވެސް އެޅުމަށް ސަރުކާރުން އަންނަނީ ތައްޔާރުވަމުންނެވެ.


SunOnline: Hanguraama thakun enburi anna meehun rehabilitate kuraa marukazu Hinmafusheegai\nހަނގުރާމަތަކުން އެނބުރި އަންނަ މީހުން ރިހެބިލިޓޭޓް ކުރާ މަރުކަޒު ހިންމަފުށީގައި\nޝަފްނާ ހުސައިން 04 Nov 2019, 16:55\nސީރިއާގައި ހަނގުރާމަ ކުރަމުންދަނިކޮށް މަރުވެފައިވާ ކަމަށް ބުނާ ދިވެއްސެއް: ސަން ފައިލް ފޮޓޯ\nހަނގުރާމަތަކަށް ގޮސްފައި އަންނަ މީހުން ރިހިބިލިޓޭޓް ކުރާ ސެންޓަރު، ޑީ-ރެޑިކަލައިޒޭޝަން އެންޑް ރީހެބިލިޓޭޝަން ސެންޓަރު ކ. ހިންމަފުށީގައި ގާއިމުކުރަން ނިންމައި ބަޖެޓުގައި ހިމަނައިފި އެވެ.\nސީރިއާގައި ހާލުގައި ޖެހިފައިވާ ދިވެހި އަންހެނުންނާއި ކުޑަކުދިން ރާއްޖެ ގެނެސް އެ މީހުން ރިހެބިލިޓޭޓްކޮށް އަނބުރާ މުޖުތަމައަށް ގެނައުމުގެ މަސައްކަތް ކުރާނެ ކަމަށް ރައީސް އިބްރާހިމް މުހައްމަދު ސޯލިހު ވަނީ ހާމަކުރައްވައިފަ އެވެ.\nރައީސް ވިދާޅުވީ ސީރިއާގައި ހާލުގައި ޖެހިފައި ތިބި އަންހެނުންނާއި ކުޑަކުދިން އެހެން ގައުމަކަށް ގެންދިޔުމަށް ފަހު އަނބުރާ ރާއްޖެ ގެނައުމުގެ މަސައްކަތް ކުރަމުން އަންނަ ކަމަށެވެ. އެހެން ނަމަވެސް، އެ މީހުން އަނބުރާ ރާއްޖެ ގެނެސް މުޖުތަމައަށް ނެރުމުގެ ކުރިން އެ މީހުން ރިހިބިލިޓޭޓް ކުރާނެ ކަމަށް ރައީސް ވިދާޅުވި އެވެ. އަދި ދާދި ފަހުން ފާސްކުރި ޓެރަރިޒަމް ގާނޫނުގެ އިސްލާހުތަކުގެ ތެރޭގައިވެސް ޑީ-ރެޑިކަލައިޒޭޝަން ސެންޓަރެއް ގާއިމް ކުރުން ހިމެނެ އެވެ.\nމިއަދު މަޖިލީހަށް ހުށަހެޅި ބަޖެޓުގައި ވަނީ ހިންމަފުށީގައި އެ މަރުކަޒު ގާއިމުކުރަން ހިމަނައިފަ އެވެ. އެގޮތުން ހޯމް މިނިސްޓްރީގެ ޕީއެސްޕީ ބަޖެޓްގައި ހިމަނައިގެން އެ ސެންޓަރު ހެދުމަށް އަންނަ އަހަރު 1.96 މިލިއަން ރުފިޔާ ހިމަނާނެ އެވެ. އަދި 2021 ވަނަ އަހަރަށް ވެސް އިތުރު 500،000 ރުފިޔާ އެ ސެންޓަރަށް ހަރަދުވާނެ ކަމަށް ވެސް ބަޖެޓްގައި ވަނީ ލަފާކޮށްފަ އެވެ.\nބަޖެޓުގައި ބުނެފައި ވަނީ ބަޖެޓުގައި އެންމެ ބޮޑު އިންވެސްޓްމަންޓެއް ހިމަނައިފައިވާނީ "ހެޔޮ ވެރިކަމެއް" ގާއިމުކުރުމަށް ކަމަށެވެ. އެގޮތުން ރައްޔިތުންގެ މަންފާއާއި އާންމު މިނިވަންކަން ދިފާއުކުރުމަށް އެހީތެރިވެދިނުމަށް ގައުމީ ދިފާއީ ބާރުތަކަށް 1494.8 މިލިއަން ރުފިޔާ ވަނީ ބަޖެޓުކޮށްފަ އެވެ.\nއޭގެ ތެރޭގައި ޝަރުއީ ދާއިރާގެ މީހުން ބިނާކުރުމާއި އިދާރީ ވަސީލަތްތައް ހަރުދަނާކުރުމަށާއި، ޖުވެނައިލް ޑިޓެންޝަން ސެންޓަރެއް ގާއިމް ކުރުމަށް ހިމެނެ އެވެ.


Harumudhaa vihkanee dhen verikamah naadheveyneynekan igeythee: Shareef\nހަރުމުދާ ވިއްކަނީ ދެން ވެރިކަމަށް ނާދެވޭނެކަން އެނގޭތީ: ޝަރީފް\nޕީއެންސީގެ ޕީޖީ ގުރޫޕްގެ ލީޑަރު އަދި ކުރީގެ ޑިފެންސް މިނިސްޓަރު އާދަމް ޝަރީފް އުމަރު -- އަވަސް ފޮޓޯ\nސުކޫލުތަކާއި ހޮސްޕިޓަލްތައް އަދި ދިވެހިންގެ ހަރުމުދާ ވިއްކަމުންދަނީ މިހާރު ވެރިކަމުގައި ތިއްބެވި ބޭފުޅުންނަށް ދެން ދުވަަހަކުވެސް ވެރިކަމަށް ވަޑައިނުގެންނެވޭނެ ކަން އެނގިވަޑައިގަންނަވާތީ ކަމަށް ޕީއެންސީގެ ޕީޖީ ގުރޫޕްގެ ލީޑަރު އަދި ކުރީގެ ޑިފެންސް މިނިސްޓަރު އާދަމް ޝަރީފް އުމަރު ވިދާޅުވެއްޖެ އެވެ.\nއާދަމް ޝަރީފް މިހެން ވިދާޅުވީ ރާއްޖެއަށް ކުރިމަތިވެފައިވާ ދަރަނީގެ މައްސަލަ އަށް ރިއާޔަތްކޮށް، މޫޑީސް އިންވެސްޓާސް އިން ރޭޓިން އަނެއްކާވެސް ދަށްކުރި ކުުރުމާއި ގުޅޭގޮތުން އަވަސްއިން ގެނެސްދިން ހަބަރަކާއެކު ކުރެއްވި ޓްވީޓެއްގައެވެ.\nމަޑުއްވަރީ ދާއިރާ ތަމްސީލު ކުރައްވާ މެންބަރު ވިދާޅުވީ ދިވެހިރާއްޖެ މިދަނީ ބަނގުރޫޓްވަމުން ކަމަށެވެ. އަދި މުޅި ގައުމު ދަރަނިވެރިވެފައިވާ ކަމަށް ވިދާޅުވިއެވެ. ޝަރީފް ވިދާޅުވި ގޮތުގައި މި ސަރުކާރުން ސުކޫލުތަކާއި ހޮސްޕިޓަލްތައް އަދި ދިވެހިންްގެ ހަރުމުދާތައް ދަނީ ވިއްކަމުންނެވެ. އެކަން ކުރަނީ ދެން ދުވަހަކުވެސް ވެރިކަމަށް ވަޑައިނުގެންނެވޭކަން އެނގިވަޑައިގަންނަވާތީ ކަަމަށްވެސް ވިދާޅުވިއެވެ.\n"ގައުމު ސަލާމަތް ކުރެވޭނީ ރައީސް ޔާމީނަށް،" އިދިކޮޅު ލީޑަރަށް އިޝާރާތް ކުރައްވާ އާދަމް ޝަރީފް ވިދާޅުވިއެވެ.\nމޫޑީސް އިން އެންމެ ފަހުން މިދިޔަ އަހަރު ކުރި ރިވިއުގައި ރާއްޖެ އަށް ދީފައި ވަނީ "ބީ3" އްގެ ރޭޓިން އެކެވެ. ނަމަވެސް މި ފަހަރު ރޭޓިން ކޮށްފައި ވާއިރު ރާއްޖެ ވަނީ "ސީއޭއޭ1" އަށް ދަށް ކޮށްފަ އެވެ. މި ރޭޓިންގެ މާނައަކީ ރާއްޖޭގެ ދަރަނީގެ ހާލަތު އިތުރަށް ގޯސްވެ، ދަރަނި އަދާ ކުރުމުގައި ދަތިތައް ކުރިމަތި ވެދާނެ އެވެ. އަދި މިރޭޓިން ދެނީ ދަރަނީގެ ހާލަތު ދެމިގެންދާ ފަދަ ހާލަތެއް އޮތް ކަމަށް ބަލާފަ އެވެ.\nމި ރޭޓިންގައި މޫޑީސް އިން ފާހަގަ ކުރި ކަންތައްތަކުގެ ތެރޭގައި ދަރަނި މަތިވަމުން ދިއުމުގެ ސަބަބުން ކުރިން އެ އެޖެންސީން ލަފާކުރި ވަރަށްވުރެ ވެސް ރާއްޖޭގެ ހާލަތު ގޯސް ކަމަށް ބުނެފައިވެ އެވެ.\nނަމަވެސް މި ރޭޓިންއާ ގުޅިގެން ފިނޭންސް މިނިސްޓްރީން ބުނީ ސަރުކާރުން ނަގާފައިވާ އެއްވެސް ލޯނެއް ޑިފޯލްޓްވެފައި ނުވާ ކަމަށާ، ރާއްޖޭގައި ދަރަނި އަދާ ނުކުރެވޭނެ ފަދަ ހާލަތެއް ނެތް ކަމަށެވެ. އަދި ވޭތުވެދިޔަ ހާލަތްތަކުގައި ދަރަނީގެ ހާލަތު ރަނގަޅުވެފައިވާ ކަމަށާ، މޫޑީސްގެ ރޭޓިން ނެރުނުއިރު ވޭތުވެދިޔަ ދުވަސްތަކުގައި ދަރަނީގެ ހާލަތަށް އައިސްފައިވާ ބަދަލު ބަލާފައި ނުވާ ކަމަށެވެ.\nސަރުކާރު ހިންގަން ގިނަ ލޯނު ތަކެއް ދަނީ ރާއްޖެއިން ނަގަމުންނެވެ. މިގޮތުން ނަގަމުންދާ ލޯނުތަކުގެ ސަބަބުން ރާއްޖޭގެ ދަރަނި މިދިޔަ އަހަރު ޖީޑީޕީގެ ނިސްބަތުން 130 ޕަސެންޓަށް އުފުލުނެވެ. ނަމަވެސް ޓޫރިޒަމް ރަނގަޅުވާން ފެށުމާއެކު ލޯނުތަކާ ހުރެ އިތުރުވި ދައުލަތުގެ ދަރަނި ވަނީ ދަށްވެފަ އެވެ. ޖީޑީޕީގެ ނިސްބަތުން ދަރަނި ދަށްވި ނަމަވެސް މި އަހަރުގެ ފުރަތަމަ ކުއާޓަރާ ހަމައަށް ބެލި ނަމަވެސް ދަރަނި ތިން ޕަސެންޓް އިތުރުވެފައިވެ އެވެ. އެގޮތުން ގެރެންޓީ ދީފައިވާ ދަރަނި ނުލައި ބަލާނަމަ ދަރަނި އުޅެނީ 63.3 ބިލިއަން ރުފިޔާގަ އެވެ. އަދި ގެރެންޓީ ދަަރަނި ހިމަނައިގެން ބަލާނަމަ ޖުމްލަ ދަރަނި 82.8 ބިލިއަން ރުފިޔާ އަށްވުރެ މައްޗެވެ.\nޕީޕީއެމް ރައީސް އިބްރާހިމް މުހައްމަދު ސޯލިހު އާދަމް ޝަރީފު އުމަރު + ފިނޭންސް މިނިސްޓްރީ އިދިކޮޅު ފަރާތްތައް އިބްރާހިމް އަމީރު ޕީޕަލްސް ނޭޝަނަލް ކޮންގްރެސް - ޕީއެންސީ\nމުންދު ހާޒިރު ކުރަނީ ޑީއެޗް ރަހުނުކުރާ ސިޓީ ލީކުވެގެން


ޑިޒްނީން މީގެ 23 އަހަރު ކުރިން ގެނެސްދިން އެނިމޭޓެޑް ފިލްމު "ހާކިއުލެސް" ގެ ލައިވް-އެކްޝަން ފިލްމެއް މަޝްހޫރު ޑައިރެކްޓަރުން/ޕްރޮޑިއުސަރު ރުޒޯގެ ދެބެއިންގެ ހިއްސާ އެކު ގެނެސްދޭން ނިންމައިފި އެވެ.\nޑިޒްނީން ކުރިން ގެނެސްދީފައިވާ އެނިމޭޓެޑް ފިލްމުތައް އަސްލު އެކްޓަރުންނާ އެކު ގެނެސްދޭން ހިފާފައިވާ ފޯރީގެ ތެރެއަށް އަނެއްކާ ވެސް އާ ފިލްމެއް އިތުރުވެއްޖެ އެވެ.\nމީގެ ތިން އަހަރު ކުރިން ރިލީޒްކޮށް، ބޮކްސް އޮފީހުގައި ބިލިއަން ޑޮލަރުގެ އާމްދަނީއެއް ހޯދި ޑިޒްނީގެ ލައިވް-އެކްޝަން ފިލްމު "ބިއުޓީ އެންޑް ދަ ބީސްޓް" އަށް ފަހު، މީގެ ޕްރިކްއެލް ސީރީޒެއް ހަދަން ޑިޒްނީން ނިންމައިފި އެވެ.\nމަގުބޫލު ފިލްމު ސީރީޒް "ޕައިރޭޓްސް އޮފް ދަ ކެރީބިއަން" ގެ ކުރިއަށް އޮތް ފިލްމުގެ މައި ކެރެކްޓާ ކެޕްޓަން ޖެކް ސްޕެރޯގެ ރޯލުން ޖޮނީ ޑެޕް ނުފެންނާނެކަމުގެ އަޑުތައް މީގެ ދެ އަހަރު ކުރިން ފެށިގެން ދެކެވެމުން ދަނިކޮށް، އެ ވާހަކަ މުޅިން އެހެން ގޮތަކަށް އެނބުރެން ފަށައިފި އެވެ.\nމިދިޔަ އަހަރު ބޮކްސް އޮފީހުގައި ބިލިއަން ޑޮލަރުގެ އާމްދަނީއެއް ހޯދި "އަލައްދިން" ގެ ދެވަނަ ބައެއް ހަދަން ނިންމައިފި އެވެ.\n"ކެޕްޓަން މާވެލް" ގެ ދެވަނަ ބައެއް ހަދަނީ\nމިދިޔަ އަހަރު ބިލިއަން ޑޮލަރުގެ އާމްދަނީއެއް ހޯދި ސުޕަހީރޯ ފިލްމު "ކެޕްޓަން މާވެލް" ގެ ދެވަނަ ބައެއް ހަދަން ނިންމާފައިވާކަން ޑިޒްނީން އިއުލާންކޮށްފި އެވެ.\nމީގެ 78 އަހަރު ކުރިން ޑިޒްނީން ގެނެސްދިން ކާމިޔާބު އެނިމޭޓެޑް ފިލްމު "ބަމްބީ" ގެ ލައިވް-އެކްޝަން ފިލްމެއް ވެސް ގެނެސްދޭން ނިންމައި، އޭގެ ތައްޔާރީތައްވާން ފަށައިފި އެވެ.\nމިދިޔަ މަހިގެ ފަހުކޮޅު ރިލީޒްކުރި ސްޓާ ވޯސް ސީރީޒްގެ އެންމެ ފަހުގެ ފިލްމު "ސްޓާ ވޯސް: ދަ ރައިޒް އޮފް ސްކައިވޯކާ" އަށް އަށް ލިބުނު އާމްދަނީ އެއް ބިލިއަނަށް އަރައިފި އެވެ.\nސްޓާ ވޯސްގެ އާ ފިލްމު ބެލުމުގައި ސަމާލުވާން އެދެފި\nމި މަހުގެ 20 ވަނަ ދުވަހު ރިލީޒްކުރާ ސްޓާ ވޯސް ސީރީޒްގެ އާ ފިލްމު "ދަ ރައިޒް އޮފް ސްކައިވޯކާ" އަކީ ވަރަށް ގިނަ އަދަދަކަށް ފްލޭޝިން ލައިޓްގެ ހަރަކާތްތައް ފެންނަ ފިލްމުތަކަށްވާތީ ފޮޓޯސެންސިޓިވް އެޕިލެޕްސީ ހުންނަ މީހުން އެކަމަށް ސަމާލުވާން އިލްތިމާސްކޮށްފި އެވެ.\nމި އަހަރުގެ ކުރީކޮޅު ރިލީޒްކޮށް، ބޮކްސް އޮފީހުގައި ބިލިއަން ޑޮލަރުގެ އާމްދަނީއެއް ހޯދި "އަލައްދިން" ގެ ލައިވް-އެކްޝަން ފިލްމުގެ ސްޕިންއޮފެއް ހަދަން ނިންމައިފި އެވެ.\n"ލިޓްލް މާމެއިޑް" އަށް ހެރީއެއް ނޫން، ޖޮނާ\nޑިޒްނީން ހަދަން އުޅޭ "ލިޓްލް މާމެއިޑް" ގެ ލައިވް-އެކްޝަން ފިލްމުގެ ބަތަލުގެ ރޯލް ޖޮނާ ހައުއާ-ކިންގަށް ދީފައިވާ ކަމަށް ރިޕޯޓްތައް ބުނެފި އެވެ.\nމީގެ 10 އަހަރު ކުރިން ޑިޒްނީން ގެނެސްދިން ތްރީޑީ އެނިމޭޓެޑް ޑާކް ފެންޓަސީ ފިލްމު "އަ ކްރިސްމަސް ކެރޯލް" ތަފާތު ނަމަކާ އެކު އަލުން ހަދަން ނިންމައި އޭގެ ސްކްރިޕްޓް ވެސް ނިންމައިފި އެވެ.


vnews - Maamui kulhan'dhuruge eheetherikamaai eku viyafaari veriakahvi Afghanistan ge anhen dharivaru\nމާމުއިކުޅަނދުރުގެ އެހީތެރިކަމާއިއެކު ވިޔަފާރިވެރިއަކަށް ބަދަލުވި އަފްޣާނިސްތާނުގެ އަންހެން ދަރިވަރު\nފްރޯޒާން މާމުއި ނެގުމުގެ މަސައްކަތް ކުރަނީ\nހަނގުރާމައިގެ ސަބަބުން ސުންނާފަތިވެފައިވާ އަފްޣާނިސްތާނުގެ ރައްޔިތުންނަކީ ވަރަށް ގިނަ ކަންކަމަށް މާމުއި ބޭނުންކުރާ ބައެކެވެ. މީގެ ތެރޭގައި ކެއްކުމާއި ބޭސްފަރުވާގެ ކަންތައްތައް ހިމެނެ އެވެ. ނަމަވެސް ބުނެދޭން މިއުޅެނީ ތަފާތު ވާހަކައެކެވެ. މާމުއިގެ ސަބަބުން އަފްޣާނިސްތާނުގެ އަންހެން ކުއްޖަކަށް ލިބުނު ފޮނި ފުރުސަތެއްގެ ވާހަކަ އެވެ.\nއަފްޣާނިސްތާނަކީ މަސައްކަތުގެ މައިދާނަށް ނިކުންނަ އަންހެނުން ވަރަށް މަދު ގައުމެކެވެ. ސަބަބުތަކެއް ނެތިއެއް ނޫނެވެ. ނަމަވެސް އެ ސަބަބުތައް އެއްފަރާތްކޮށް 16 އަހަރުގެ ފްރޯޒާން މީގެ ތިން އަހަރު ކުރިން ވަނީ ރަހުމަތްތެރިއެއްގެ އަތުން ލޭންދޭނަށް ފައިސާކޮޅެއް ހޯދާ، އެ ފައިސާއަށް ދެ މާމުއިކުޅަނދުރު ހަތާ ގަނެފަ އެވެ. އަދި އެޕިކަލްޗަ ނުވަތަ މާމުއި ނަގާނެ ގޮތުގެ ތަމްރީން 'ހޭންޑް އިން ހޭންޑް އިންޓަނޭޝަނަލް' ކިޔާ ޖަމިއްޔާއަކާއި ގުޅިގެން ހޯދި އެވެ.\nފްރޯޒާން ދިރިއުޅޭ ސަރަހައްދު ކަމަށްވާ މާމުލް ޑިސްޓްރިކްޓަކީ ގިނަ އަދަދަކަށް މާމުއިކުޅަނދުރު ދިރިއުޅޭ ސަރަހައްދެކެވެ. އެ ސަރަހައްދަކީ ގިނަ އަދަދަކަށް މާމެލާމެލި ހެދޭ ސަރަހައްދެކެވެ.\nފްރޯޒާންގެ މަސައްކަތުން އެންމެ ފުރަތަމަ ބުރުންވެސް އޭނާ ވަނީ 16 ކިލޯގެ މާމުއި އުފައްދާފަ އެވެ. އަދި އެތަކެތި ވިއްކައިގެން އޭނާ ވަނީ ލޭންދޭނަށް ނެގި ފައިސާ އަނބުރާ ދައްކާފަ އެވެ. އަދި ބާކީވި ފައިސާއިން އިތުރު މާމުއިކުޅަނދުރު ހަތާތަކެއް ގަނެފަ އެވެ.\nމިދިޔަ އަހަރާ ހަމައަށް އޭނާ ވަނީ 12 މާމުއިކުޅަނދުރު ހަތާ ބަލަހައްޓައި އޭގެން މާމުއި އުފައްދައިގެން ވިއްކާފަ އެވެ. އޭނާ މިދިޔަ އަހަރު ވިއްކި 110 ކިލޯގްރާމްގެ މާމުއިން ވަނީ އޭނާއަށް 1450 އެމެރިކާ ޑޮލަރު ލިބިފަ އެވެ. މިއީ އެގައުމުގެ މީހުންނަށް ލިބޭ އާމްދަނީގެ ނިސްބަތުން އަޅާ ބަލާއިރު ވަރަށް ބޮޑު އަދަދެކެވެ.\nފްރޯޒާން ބުނީ އޭނާ ދިރިއުޅެމުންދާ އަވަށުގައި އަންހެނުން ގެއިން ބޭރުގައި މަސައްކަތްކޮށް ނޫޅޭ ކަމަށެވެ. އަދި އޭނާ މިވިޔަފާރި ފަށަންވެގެން މީހުން ކައިރި އެވާހަކަ ބުނުމުން އެމީހުން އެކަން ބަލައިގަތް ކަމަށެވެ. އަދި މިއީ ސްކޫލްގައި އުޅެމުންވެސް ކުރަން ވަރަށް ފަސޭހަކަމެއް ކަމަށް، ސްކޫލްގެ އެންމެ ފަހު އަހަރު ކިޔަވަމުންގެންދާ ފްރޯޒާން ބުންޏެވެ.\nހިއުމަން ރައިޓްސް ވޮޗް ރިޕޯޓުގައިވާ ގޮތުގައި އަފްޣާނިސްތާނުގެ 3.5 މިލިއަން ކުޑަކުދީންގެ ތެރެއިން 85 އިންސައްތަ އަކީ ސްކޫލަށް ނުދާ އަންހެން ކުދިންނެވެ. އަދި ލިޔަންކިޔަން ދަންނަ އަންހެން ކުދީންގެ އިންސައްތައަކީ އެންމެ 37 ކަމަށްވާއިރު ފިރިހެން ކުދިންގެ އިންސައްތަކައަކީ 66 އެވެ.\nފްރޯޒާންގެ ބައްޕަ އިސްމާއީލަކީ މާމުލްގެ ގިނަ ފިރިހެނުން ގޮތަށް ދަނޑުވެރި އެކެވެ. އޭނާ ބުނީ އޭނާގެ އަންހެން ދަރިއަކު މިކަހަލަ ވިޔަފާރިއެއްގައި އުޅޭތަން ދެކުމަކީ އަބަދުވެސް އޭނާ ދެކެމުންދިޔަ ހުވަފެނެއް ކަމަށެވެ. އިސްމާއީލް ކޮންމެ ހަފްތާއަކު ފްރޯޒާން ތައްޔާރުކޮށްފައި ހުންނަ މާމުއި ވިއްކަން މަޒާރުއްޝަރީފް ނުވަތަ އެ ސަރަހައްދުގެ ވެރިރަށަށް ދަތުރުކުރެ އެވެ.\nމިއީ 50 ކިލޯމީޓަރަށް ވުރެ ދުރުގައި ވާ ސަރަހައްދެކެވެ. މިމާމުއި އޭނާ ވިއްކަނީ އެތަނުގައި ހުންނަ ފިހާރަތަކެށެވެ. އަފްޣާނިސްތާނުގެ ހާލަތާއި މިއެއްޗެހި އެހެން ތަންތަނަށް ގެންދިޔުމުގެ ދަތިތައް ހުރުމުން މި މާމުއި އަފްޣާނިސްތާނުން ބޭރުކުރުމަށް އަދިވަނީ ބޮޑެތި ހުރަސްތަކެއް ކުރިމަތިވެފަ އެވެ.